﻿UNIVERSITATEA SPIRU HARET FACULTATEA DE SOCIOLOGIE-PSIHOLOGIE GABRIELA POPESCU PSIHOLOGIA CREATIVITĂŢII Ediţia a III-a EDITURA FUNDAŢIEI ROMÂNIA DE MÂINE Bucureşti, 2007 © Editura Fundaţiei România de Mâine, 2007 Editura acreditată de Ministerul Educaţiei şi Cercetării prin Consiliul Naţional al Cercetării Ştiinţifice din Învăţământul Superior Descrierea CIP a Bibliotecii Naţionale a României POPESCU, GABRIELA Psihologia creativităţii / Gabriela Popescu – Ed. a 3-a - Bucureşti: Editura Fundaţiei România de Mâine, 2007 Bibliogr. ISBN 978-973-725-869-4 159.954.4 Reproducerea integrală sau fragmentară, prin orice formă şi prin mijloace tehnice, este strict interzisă şi se pedepseşte conform legii. Răspunderea pentru conţinutul şi originalitatea textului revine exclusiv autorului/autorilor. Redactor: Octavian CHEŢAN Tehnoredactor: Florentina STEMATE Coperta: Stan BARON Bun de tipar: 15.05.2007; Coli tipar: 9 Format: 16/61 x 86 Editura Fundaţiei România de Mâine Bulevardul Timişoara nr. 58, Bucureşti, Sector 6 Tel./Fax 021/444.20.91; www.spiruharet.ro e-mail: contact@edituraromaniademaine.ro CUPRINS 1. Noţiuni introductive ………………………………………………... 5 1.1. Delimitări conceptuale ………………………………………… 5 1.2. Definiţii ale creativităţii ……………………………………….. 6 1.3. Dimensiunile creativităţii ……………………………………... 8 1.4. Niveluri ale creativităţii ……………………………………….. 11 Rezumat. Concepte-cheie. Întrebări …………………………………... 12 Bibliografie selectivă …………………………………………………. 13 2. Abordări ale creativităţii …………………………………………… 14 2.1. Teoria psihanalitică ……………………………………………. 14 2.2. Teoria asociaţionistă a creativităţii ……………………………. 15 2.3. Teoria gestaltistă ………………………………………………. 15 2.4. Teoria behavioristă …………………………………………….. 16 2.5. Teoria umanistă ………………………………………………… 16 2.6. Teoria culturală (interpersonală) ……………………………….. 17 2.7. Teoria factorială ………………………………………………… 18 2.8. Teoria cognitivă ………………………………………………… 19 Contribuţii recente ale creativităţii ……………………………………... 20 Rezumat. Concepte-cheie. Extensii. Întrebări ………………………….. 26 Bibliografie selectivă …………………………………………………... 27 3. Factorii creativităţii ………………………………………………….. 28 3.1. Factori psihologici ……………………………………………… 29 3.2. Factori biologici ………………………………………………… 34 3.3. Factori sociali …………………………………………………... 40 3.4. Blocajele creativităţii …………………………………………… 45 Rezumat. Concepte-cheie. Extensii. Întrebări …………………………. 46 Bibliografie selectivă …………………………………………………... 48 4. Fazele procesului creator ……………………………………………. 49 4.1. Prepararea (pregătirea) …………………………………………. 54 4.2. Incubaţia ………………………………………………………... 56 4.3. Iluminarea (inspiraţia) ………………………………………….. 58 4.4. Verificarea ……………………………………………………… 62 3 4.5. Proces şi produs creator ………………………………………… 64 Rezumat. Concepte-cheie. Extensii. Întrebări ………………………….. 66 Bibliografie selectivă …………………………………………………... 67 5. Formele creativităţii …………………………………………………. 69 5.1. Creativitatea individuală şi de grup …………………………….. 69 5.2. Creativitatea ştiinţifică şi tehnică şi cea artistică ……………….. 78 Rezumat. Concepte-cheie. Extensii. Întrebări ………………………….. 85 Bibliografie selectivă …………………………………………………... 86 6. Psihodiagnoza creativităţii …………………………………………... 87 6.1. Metode de psihodiagnoză a creativităţii la copil ……………….. 87 6.2. Psihodiagnoza creativităţii la adult ……………………………... 92 6.3. Detectare şi predicţie …………………………………………… 93 Rezumat. Concepte-cheie. Extensii. Întrebări ………………………….. 95 Bibliografie selectivă …………………………………………………... 97 7. Stimularea creativităţii ………………………………………………. 98 7.1. Factori frenatori ai creativităţii …………………………………. 98 7.2. Metode de stimulare a creativităţii ……………………………... 99 7.2.1. Metode destinate personalităţii creatoare ………………... 100 7.2.2. Metode destinate produsului creator ……………………... 109 Rezumat. Concepte-cheie. Extensii. Întrebări …………………………. 118 Bibliografie selectivă …………………………………………………... 122 8. Personalitatea creatoare ……………………………………………… 123 8.1. Inteligenţă şi creativitate ………………………………………... 123 8.2. Aptitudinile speciale ……………………………………………. 126 8.3. Stilul cognitiv …………………………………………………... 128 8.4. Motivaţia creatoare ……………………………………………... 129 8.5. Atitudinile creatoare ……………………………………………. 130 8.6. Tipologia creatorilor ……………………………………………. 131 Rezumat. Concepte-cheie. Extensii. Întrebări ………………………….. 133 Bibliografie selectivă …………………………………………………... 135 9. Supradotarea şi creativitatea ………………………………………… 136 9.1. Definirea supradotării …………………………………………... 136 9.2. Detectarea şi stimularea copiilor superior înzestraţi ……………. 137 9.3. Creativitatea şi supradotarea ……………………………………. 138 Rezumat. Concepte-cheie. Extensii. Întrebări ………………………….. 140 Bibliografie selectivă …………………………………………………... 141 Bibliografie generală ………………………………………………….. 142 4 5 1. NOŢIUNI INTRODUCTIVE 1.1. Delimitări conceptuale Preocuparea pentru creativitate, manifestată după anul 1950, este justificată de importanţa pe care această dimensiune o are pentru probleme de natură socială, economică, culturală; această preocupare este demonstrată de numărul mare al publicaţiilor pe această temă. Importanţa creativităţii a fost subliniată de J.P. Guilford, în 1950, după care ea a intrat în atenţia studiilor şi cercetărilor din mai multe universităţi ale lumii. Deşi foarte veche ca interes pentru ceea ce reprezintă contribuţia fiecărui individ la destinul cultural al omenirii, modul de abordare ştiinţific este de dată relativ recentă. Cel care introduce termenul de creativitate în psihologie este G. Allport, în 1937, dar el reducea noţiunea la atitudini, inteligenţă sau trăsături temperamentale; astfel G. Allport, apreciază că fenomenul creativităţii desemnează un ansamblu de trăsături proprii fiecărui individ la un anumit nivel, iar potenţialul creativ existent la toţi oamenii poate fi actualizat şi dezvoltat. Dar, înainte de folosirea termenului propriu-zis, conceptele instrumentale erau cele de invenţie, inovaţie, descoperire, dotaţie, aptitudine, geniu. Astfel, F. Galton, în Hereditary Genius, considera că factorul determinant al forţei creatoare este ereditatea, neglijând, astfel, contribuţia factorilor socio-educaţionali (M. Roco, 1979). După ce în secolul al XVIII-lea cercetările au fost centrate pe procesele intelectuale, în perioada inter-belică se subliniază importanţa factorilor non-intelectuali (afectivi, morali, atitudinali) pentru procesul creator. Psihanaliştii, în primul rând, prin Freud, subliniază rolul incon-ştientului considerat sediu al pulsiunilor ce se structurează în forţe dinamogene pentru procesul creator; P. Janet şi K. Lewin subliniază, de asemenea, rolul tensiunilor şi tendinţelor în activitatea mentală, în timp ce Th. Ribot vede în imaginaţie procesul esenţial, preferat al creaţiei. După ce la începutul secolului al XX-lea, R. M. Simpson şi W. McCoy 5 şi N. C. Meier au constatat că performanţele intelectuale nu sunt corelate cu apariţia ideilor, a soluţiilor originale, în anii 60 o serie de autori (F. Barron, E. P. Torrance, J. P. Guilford) au elaborat un ansamblu de metode de diagnoză şi prognoză a creativităţii, care aveau în vedere două dimensiuni principale: imaginaţia şi gândirea divergentă. Iată deci, care erau premisele existente pentru definirea şi for-mularea conceptului de creativitate, considerată a fi dependentă atât de trăsăturile de caracter, cât şi de atitudini ce sunt influenţate de modelele sociale. Întrucât există unele concepte care au fost confundate cu cel de creativitate, se impun unele delimitări conceptuale: – invenţia presupune găsirea noului care se adaugă cunoştinţelor şi obiectelor deja existente; – inovaţia are o conotaţie pragmatică şi implică aplicarea noutăţii într-o formă de activitate din domeniul economic; – descoperirea este dezvăluirea unor legităţi existente deja în realitate şi înainte de relevarea, de explicarea lor teoretică; – talentul este o formă superioară de manifestare a aptitudinilor, care poate duce la valori noi şi originale; – geniul este cea mai înaltă formă de dezvoltare a aptitudinilor, care se manifestă într-o activitate de importanţă istorică pentru societate, pentru progresul cunoaşterii umane, ştiinţei, tehnicii, culturii cu un ridicat nivel de originalitate. 1.2. Definiţii ale creativităţii Având în vedere complexitatea fenomenului creativităţii, în 1981 Al. Roşca arată că este greu de formulat o definiţie unanim recunoscută. Sub raport etimologic, conceptul de creativitate îşi are originea în cuvântul latin creare, care înseamnă zămislire, făurire, naştere. În sens larg, putem considera creativitatea ca pe un fenomen general uman, forma cea mai înaltă a activităţii omeneşti. În sens restrâns, putem distinge patru accepţiuni ale termenului de creativitate: ca produs; ca proces; ca potenţialitate general umană, ca abilitate creativă; ca dimensiune complexă a personalităţii (M. Zlate, 1994). 1. Creativitatea ca produs. Majoritatea autorilor au privit creati-vitatea din perspectiva caracteristicilor produsului creator, cu trăsătu-rile specifice acestuia: noutatea, originalitatea, valoarea, utilitatea socială, aplicabilitatea lui vastă. Astfel, Margaret A. Baden vede în 6 creativitate realizarea de combinaţii originale din ideile vechi. În privinţa primului criteriu, cel al noutăţii, opiniile sunt divergente, existând autori care luau în considerare noutatea pentru subiect al produsului creator (Newell, Shaw, Simon, 1963), şi alţii care consideră esenţială noutatea produsului pentru societate (Al. Roşca). Astfel, autorul român vede în creativitate ansamblul „factorilor subiectivi şi obiectivi care duc la realizarea, de către indivizi sau grupuri, a unui produs original şi de valoare” (Al. Roşca, 1981). Necesitatea evaluării noului prin intermediul testelor de creativi-tate a dus la considerarea rarităţii statistice, dar fără să se ignore utilitatea lui: „Întrucât un produs poate să fie original, dar fără valoare, cei doi termeni ai definiţiei nu pot fi separaţi” (Al. Roşca, 1981). 2. Creativitatea ca proces este perspectiva ce reflectă caracterul procesual, fazic al creativităţii. În privinţa numărului fazelor, există o divergenţă de opinii: G. Wallas, E. D. Hutchinson, R. Thompson identifică patru faze (pregătirea, incubaţia, iluminarea, verificarea), iar Al. Osborn menţionează şapte etape: orientarea, preparaţia, analiza, ideaţia, incubaţia, sinteza, evaluarea. Obiecţiile aduse acestor faze sunt referitoare la diverse aspecte: – Guilford a contestat existenţa incubaţiei, fiind considerată doar o formă a activităţii; – M. Stein apreciază că prepararea nu poate fi considerată o fază a creaţiei, în timp ce R. Linton consideră că putem considera că prepararea se identifică cu întreaga istorie personală a unei persoane; – Berlyne consideră că pregătirea este cauza unor nelinişti, incertitudini generate de un conflict conceptual, de o incompletitudine; – iluminarea nu ar exista în orice activitate de creaţie, deoarece unele iluminări ar putea conduce la piste false; – nu există consens, nici în privinţa succesiunii etapelor, întrucât ele se pot întrepătrunde, suprapune, îşi pot schimba ordinea; – etapele procesului creator sunt specifice mai ales pentru creati-vitatea individuală şi mai puţin pentru cea de grup (M. Roco, 1979); – există o unitate de opinii în privinţa primei şi ultimei etape, prepararea şi verificarea, deşi, şi în acest caz, s-au adus obiecţii legate de existenţa unor diferenţe între ele în funcţie de tipul de creaţie. Indiferent de succesiunea fazelor procesului creator, important rămâne caracterul evolutiv, dinamic al creativităţii care devine creaţie, trecând din potenţialitate în aspecte manifeste. 3. Creativitatea ca potenţialitate general umană. În prezent a fost depăşită concepţia conform căreia ereditatea are rolul principal în 7 creativitate (Fr. Galton) şi se apreciază că aceasta este o capacitate general umană, existând în diverse grade şi proporţii la fiecare individ, punct de vedere care permite stimularea, educarea şi antrenarea creativităţii. În aceeaşi direcţie se înscriu şi definiţiile date de H. Jaoni (aptitudinea de a realiza ansambluri originale şi eficiente, pornind de la elementele preexistente) şi de E. Limbas (capacitatea de a imagina răspunsuri la probleme, de a elabora soluţii inedite şi originale). 4. Creativitatea ca dimensiune complexă a personalităţii. Putem spune că latura transformativ-constructivă a personalităţii integrează întreaga activitate psihică şi personalitatea individului şi este, în acelaşi timp, una din cele mai complexe dimensiuni ale personalităţii. Amintim, în acest sens, definiţia dată de Paul Popescu-Neveanu: „Creativitatea presupune o dispoziţie generală a personalităţii spre nou, o anumită organizare (stilistică) a proceselor psihice în sistem de personalitate” (P. Popescu-Neveanu, 1987). Înţelegerea complexităţii creativităţii a determinat o serie de autori să descrie caracteristicile personalităţii creatoare: – J. P. Guilford distinge următoarele caracteristici ale personalităţii creatoare: fluiditate, flexibilitate, originalitate, elaborare, sensibilitate faţă de probleme, capacitate de redefinire. – Lowenfeld stabileşte, de asemenea, următoarele trăsături: sensibilitatea faţă de probleme, sensibilitatea faţă de fenomenele din mediu, identificarea cu problemele altor persoane şi societăţi, variabi-litatea ideilor, capacitatea rapidă de adaptare la orice situaţie, originalitatea. – C. Taylor enumeră: toleranţa faţă de situaţiile ambigui, încre-derea în propriile capacităţi creatoare, lipsa de îngâmfare. – M. Zlate consideră că o persoană înalt creativă este inventivă, independentă, neinhibată, versatilă, entuziastă. În concluzie, putem spune că, prin intermediul creativităţii, personalitatea umană se încadrează într-un spaţiu axiologic, omul valorizându-se pe sine însuşi. 1.3. Dimensiunile creativităţii În 1767, W. Duff, analizând profilul intelectual al unor genii, cum sunt Descartes, Shakespeare, Bacon, Newton, Berkley, descria trei dimensiuni esenţiale ale personalităţii creatoare: 8 – imaginaţia descrisă ca abilitate mentală de compunere şi descompunere, combinare şi descombinare a ideilor, obţinându-se obiecte ce nu au existat până în acel moment; – judecata care permite evaluarea ideilor elaborate prin imagi-naţie, selectarea obiectelor obţinute după criteriul adevărului şi al utilităţii; – gustul este specific personalităţii creatoare şi asigură diferen-ţierea ideilor frumoase de cele urâte, a celor decente de cele ridicole. În general, în literatura de specialitate, dimensiunile creativităţii sunt considerate a fi: procesul de creaţie, produsul creat, personalitatea creatoare, mediul sau climatul social al creaţiei; la aceste dimensiuni, Al. Roşca mai adaugă şi grupul sau colectivul creativ, sau creativitatea de la nivelul colectivului (Al. Roşca, 1981). În acelaşi sens, S. E. Gollan propune patru categorii de criterii în abordarea fenomenului creaţiei: – performanţa creatoare sau produsul creat, cu modalităţile de evaluare specifice; – procesul creativ necesar pentru elaborarea noului, cu dinamica şi fazele sale; – persoana creatoare şi trăsăturile de personalitate caracteristice acesteia; – potenţialul creativ sau disponibilităţile native ale persoanei înalt creative. Rezumând contribuţiile mai multor autori, autoarea româncă, M. Roco enumeră calităţile pe care le prezintă fenomenul complex al creativităţii: – productivitatea ce reflectă numărul mare de idei, soluţii, lucrări de specialitate, produse materiale sau spirituale; – utilitatea, vizând rezultatele acţiunii, care trebuie să aibă o folosinţă pentru demersul activităţii; – eficienţa, reflectând caracterul economic al performanţei, ran-damentul acţiunii obţinut prin folosirea produselor activităţii creatoare; – valoarea produselor activităţii creatoare, respectiv, importanţa lor teoretică sau practică, recunoaşterea şi respectul pe plan social; – ingeniozitatea, implicând eleganţă şi eficacitate în folosirea metodelor de rezolvare; – noutatea, adică distanţa în timp a lucrurilor, ideilor; – originalitatea, evaluată după raritatea ideilor, produselor, fiind considerate originale acele rezultate ce apar o singură dată într-o colectivitate, deci sunt unice (M. Roco, 2001). 9 Trebuie amintită aici şi contribuţia lui Şt. Odobleja, care în Psihologia consonantistă defineşte creativitatea prin arta de a crea, euristica, constituită din zece clase de procese elementare: interogare, analiză, sintetizare şi clasificare, definire, divizare, verificare, obiecti-vare, retorică, critică, elaborare verbală. Ulterior, termenul a fost înlocuit cu cel de tehnică a gândirii, ştiinţă a creaţiei, mijloace de creaţie a forţei inteligenţei. Adept al viziunii sistemice, autorul român a anticipat tehnicile creative descrise în literatura de specialitate după anul 1950, iar legile creaţiei pe care el le aminteşte sunt: legea echivalenţei, a compensaţiei, a reacţiei, a alternanţei, a antrenamen-tului şi a reversibilităţii. Criterii de diferenţiere a activităţii creatoare de cea reproductivă În eforturile de a descrie creativitatea, actul de creaţie, s-au formulat variate criterii prin care se poate diferenţia activitatea creatoare de cea reproductivă, de serie. Astfel, I. A. Taylor enunţă două criterii: însemnătatea economică, socială culturală, ştiinţifică a performanţei creatoare, dublată de recunoaştere socială; rezultatele activităţii creatoare, formulate coerent şi inteligibil. De asemenea, mai analitic, S. Gollan vorbeşte de patru criterii pe care le-am amintit mai sus. Fr. Baron consideră că atât performanţa, cât şi produsul creator trebuie să dispună de un grad ridicat de neobişnuit, să fie rar întâlnit în activitatea respectivă, dar să fie şi adecvat realităţii, pentru că unele soluţii neobişnuite pot fi consecinţa unor confuzii, sau pot fi bizare. A. Koestler, în încercarea de a diferenţia originalitatea de rutină, stabileşte trei criterii esenţiale: 1. nivelul de conştiinţă caracteristic activităţii de căutare a ideilor şi soluţiilor: persoanele înalt creative folosesc toate nivelurile, conştientul, inconştientul, subconştientul; 2. tipul de experienţă preferat: persoanele înalt creative fac apel la mijloace, experienţe noi, necunoscute, iar cele slab creative doar la modalităţile verificate, care au dus anterior la rezultate; 3. natura obstacolului ce trebuie depăşit şi tipul obiectivelor alese: persoana înalt creatoare alege situaţii problematice noi, diferite de experienţele trăite anterior, sau cunoscute. În acelaşi sens, menţionăm şi contribuţia autoarei Anca Mun-teanu, care aminteşte patru criterii esenţiale pentru evaluarea unui comportament creativ: – criteriul psihologic, când semnificaţia produsului realizat este una strict personală, fiind importantă doar pentru dezvoltarea perso-nală a individului respectiv; 10 – criteriul sociologic, când produsul obţinut duce la progresul unei comunităţi, într-un anumit grad; – criteriul noutăţii; – criteriul originalităţii. Întrucât aceste ultime criterii sunt consi-derate lacunare, nerelevante, pentru că, aşa cum menţiona şi V. Pavelcu, ele pot caracteriza atât linia ascendentă, cât şi pe cea descendentă a evoluţiei (noutatea şi originalitatea pot caracteriza atât o descoperire importantă, cât şi un comportament antisocial), a fost precizat şi un alt criteriu: – utilitatea şi validarea socială a scopurilor şi mijloacelor (A. Munteanu, 1994). 1.4. Niveluri ale creativităţii Pornind de la ideea lui C.W. Taylor care credea că există un potenţial creator la fiecare individ, precum şi de la F. Taylor care credea că există mai multe niveluri de structurare a creativităţii, A. Munteanu propune o abordare pe verticală a creativităţii, distingând următoarele niveluri: – creativitatea expresivă, caracteristică vârstelor mici, important fiind comportamentul şi nu abilitatea sau calitatea produsului; se manifestă liber şi spontan mai ales în construcţiile şi desenele copiilor, fiind o modalitate de dezvoltare a aptitudinilor creatoare; – creativitatea productivă sau dobândirea unor abilităţi utile pentru anumite domenii, pentru crearea de obiecte, materiale sau spirituale, în anumite domenii; contribuţia personală este destul de redusă la acest nivel, fiind utilizate tehnicile consacrate deja; – creativitatea inventivă este capacitatea de a realiza legături noi între elementele deja existente; este, aşadar, un plan specific doar indivizilor ce aduc unele ameliorări unor utilaje, unei teorii controversate; – creativitatea inovativă, care există doar la un număr restrâns de persoane şi implică găsirea unor soluţii noi, originale cu importanţă teoretică sau practică; este nivelul specific talentelor; – creativitatea emergentivă, specifică geniilor, care pot duce la revoluţionarea unor domenii ale ştiinţei, tehnicii sau artei, fiind nivelul accesibil geniului. B. Ghiselin vorbeşte doar de două planuri ale creativităţii, unul secundar, care oferă doar variaţii de adevăr în cadrul aceluiaşi 11 domeniu, şi un plan primar, superior, care duce la obţinerea unor soluţii noi, prin care este restructurat un întreg domeniu. Rezumat În urma semnalului tras de J.P. Guilford, studiile şi cercetările asupra creativităţii s-au extins după anii 50, recunoscându-se, astfel, importanţa şi complexitatea fenomenului. Perspectivele prin care putem defini creativitatea sunt: ca produs, ca proces, ca potenţialitate general umană, ca dimensiune complexă a personalităţii. Principalele dimensiuni care pot fi delimitate şi descrise în cazul creativităţii sunt: procesul de creaţie, produsul creat, personalitatea creatoare, mediul sau climatul social. În încercarea de a diferenţia personalitatea înalt creatoare de celelalte, A. Koestler distinge elemente legate de nivelul de conştiinţă implicat, experienţele preferate, natura obstacolului ce urmează a fi depăşit. Pornind de la ideea existenţei unui potenţial creator la nivelul fiecărui individ, A. Munteanu descrie nivelurile la care se poate struc-tura creativitatea: expresiv, productiv, inventiv, inovativ şi emergentiv. Concepte-cheie – invenţia presupune găsirea noului care se adaugă cunoştinţelor şi obiectelor deja existente; – inovaţia are o conotaţie pragmatică şi implică aplicarea noutăţii într-o formă de activitate din domeniul economic; – descoperirea este dezvăluirea unor legităţi existente deja în realitate şi înainte de relevarea, explicarea lor teoretică; – talentul este o formă superioară de manifestare a aptitudinilor, care poate duce la valori noi şi originale; – geniul este cea mai înaltă formă de dezvoltare a aptitudinilor care se manifestă într-o activitate de importanţă istorică pentru societate, pentru progresul cunoaşterii umane, ştiinţei, tehnicii, culturii cu un ridicat nivel de originalitate. Extensii Ştefan Odobleja, psiholog român, este autorul primului tratat de psihologie cibernetică, publicat la Paris, între 1938 şi 1939, Psychologie Consonantiste, în care este realizată o sistematizare a ştiinţelor prin intermediul psihologiei, şi cercetarea acesteia pe baza 12 conceptului de asemănare sau consonanţă. În capitolul L’art de créer, el enunţă şase principii de optimizare a creativităţii (legea echivalenţei, a compensaţiei, a reacţiei, a alternanţei, a antrenamen-tului şi a reversibilităţii), printr-o abordare experimentală a fenomenu-lui creativităţii. De asemenea, enumeră şi 170 de factori de optimizare a creativităţii. Întrebări 1. Cine a introdus termenul de creativitate în psihologie? 2. Care este diferenţa dintre inovaţie şi invenţie? 3. Care sunt dimensiunile creativităţii? 4. Care sunt nivelurile creativităţii, la A. Munteanu? Bibliografie selectivă 1. Moraru, I., Ştiinţa şi filosofia creaţiei, Editura Didactică şi Pedago-gică, Bucureşti, 1995. 2. Munteanu, A., Incursiuni în creatologie, Editura Augusta, Timi-şoara, 1994. 3. Roco, M., Creativitatea individuală şi de grup, Editura Academiei, Bucureşti, 1979. 4. Roco, M., Creativitate şi inteligenţă emoţională, Editura Polirom, Bucureşti, 2001. 5. Roşca, Al., Creativitatea, Editura Enciclopedică, Bucureşti, 1972. 6. Roşca, Al., Creativitatea generală şi specifică, Editura Academiei, Bucureşti, 1981. 7. Zlate, M., Fundamentele psihologiei, partea a III-a, Editura Hyperion, XXI, Bucureşti, 1994. 8. Dicţionar de psihologie, coord. U. Şchiopu, Editura Babel, Bucureşti, 1997. 13 2. ABORDĂRI ALE CREATIVITĂŢII Preocupările diversificate asupra creativităţii, ca dimensiune complexă a personalităţii, au dus la conturarea unor abordări distincte ce aparţin diverselor orientări psihologice. 2.1. Teoria psihanalitică S. Freud explică fenomenul creaţiei pornind de la teoria sublimării, considerând că fenomenul creaţiei poate fi determinat, generat de tensiunea cauzată de tendinţele, impulsurile refulate în inconştient, tendinţe ce pot apărea sub forme deghizate, în forme rezistente la existenţa socială. Dizidentul lui Freud, A. Adler, vede în creativitate un mijloc de anihilare a complexul de inferioritate, specific individului. Creativi-tatea este o formă de adaptare superioară, întrucât prin activitatea creatoare individul se autorealizează şi devine util societăţii din care face parte; astfel, prin scopurile atinse indivizii creativi formează un grup de elită al societăţii. În abordarea psihanalitică au apărut ulterior concepte noi, importante pentru explicarea fenomenului creativităţii, şi anume: – regresia adaptativă, este procesul primar care asigură stimula-rea creativităţii prin combinarea gândurilor nemodulate în conştient, adică a gândurilor ce apar în timpul somnului, în timpul unor stări modificate ale conştiinţei sau a psihozelor; – elaborarea, este un proces secundar care asigură transformarea materialului obţinut în timpul somnului prin gândire realistă şi conştientă. Psihanaliştii nu au ajuns la un consens în privinţa localizării creaţiei, aşa cum vom prezenta în tabelul nr. 1. 14 Tabelul nr. 1 Autori S. Freud E.Kris, C. W. Hartman, L. Bellock L. S. Kubie H. Rugg, A.D. Moore Sediul creaţiei inconştient inconştient şi intervenţia eului preconştient cooperarea între conştient şi inconştient 2.2. Teoria asociaţionistă a creativităţii Definiţia pe care o dau asociaţioniştii fenomenului creaţiei este următoarea: un proces de asociaţie între anumite elemente, care duc la apariţia unor combinaţii noi, proces care este subordonat anumitor exigenţe sau finalităţi (J. Maltzman, 1960, S.A. Mednick, 1962). Nivelul creativităţii rezultatelor obţinute este evaluat după elemen-tele asociate, care trebuie să fie cât mai puţin înrudite între ele. Mednick distingea mai multe forme ale asociaţiilor de tip creativ, întâlnite în diverse domenii de activitate: – serendipitatea, prin care descoperirile pornesc de la asociaţii întâmplătoare; – asemănarea, tipul de asociaţie întâlnit în artă; – medierea prin simboluri, formă specifică matematicii şi chimiei. Acelaşi autor, Mednick, a elaborat şi un mijloc de diagnoză a creativităţii, şi anume, Testul de asociaţie îndepărtată, (Remote Association Test), criteriile ce sunt evaluate fiind originalitatea şi raritatea statistică a asociaţiilor. Sarcina subiectului este acea de a găsi un cuvânt care să fie asociat cu alte trei cuvinte date, plecându-se de la premisa că persoanele înalt creative pot realiza un număr mai mare de asociaţii. 2.3. Teoria gestaltistă Abordarea gestaltistă, reprezentată prin W. Köhler, M. Wertheimer, R. Arnheim, R.L. Mooney, în contradicţie cu modelul asociaţionist, prezintă demersul creativ nu ca pe un demers aleator, ci se raportează permanent la întreg, la structura internă a fenomenului respectiv, la găsirea relaţiei dintre formă şi volum. Înţelegerea unei probleme are loc prin intuiţie (Einsight), nu pe cale raţională. 15 În privinţa creatorului, R. Arnheim crede că profilul său psihologic trebuie să includă şi deschiderea faţă de simetrie şi echilibru. Mooney, la rândul său, s-a oprit asupra procesului creativ, care presupune interacţiunea dintre mai multe dimensiuni, şi anume: – persoana – procesul – produsul – mediul. 2.4. Teoria behavioristă C. F. Osgood, J. Rossman, J. Parnes, R. Hyman, explică fenomenul creator, pornind de la schema S-R, astfel: ponderea majoritară în dezvoltarea creativităţii unui individ o deţin modalităţile în care au fost stimulate, recompensate, manifestările sale creative. Este vorba de o condiţionare instrumentală, accentul fiind pus pe influenţa educativă a părinţilor, care prin recompensele acordate pot determina orientarea copiilor către gândirea creativă. O persoană înalt creativă este caracterizată, în viziunea behavioriştilor, de următoarele trăsături: capacitate de discriminare a cunoştinţelor şi variabilelor, abilitatea de redefinire a acestora şi utilizarea în situaţii cât mai diferite, sesizarea cu promptitudine a modificărilor apărute. Ulterior, perspectiva comportamentalistă, este revizuită, prin introducerea, în schema S-R, a variabilelor intermediare, individul contribuind activ la dezvoltarea sa personală, iar gândirea creativă este corelată cu trăsăturile sale proprii. 2.5. Teoria umanistă Existenţialişti, cum sunt A. Maslow, C. Moustakas, C. Rogers, R. May, E.G. Schachtel considerau că fiinţa umană îşi poate valorifica unicitatea prin fenomenul creaţiei (A. Munteanu, 1994). Creativitatea îi permite individului să-şi satisfacă trebuinţa de autorealizare, prin confruntarea individului cu mediul înconjurător. Pentru R. May, în procesul creaţiei nu este importantă raţiunea, ci angajarea autentică în acest proces prin care se realizează autoactualizarea. 16 C. Rogers apreciază că factorii interni ai gândirii creatoare sunt următorii: deschiderea faţă de experienţele noi, toleranţă la ambiguitate; autoevaluarea produselor creatoare de către creator însuşi; aranjarea spontană şi inedită, neobişnuită a elementelor (idei, forme) (C. Rogers, 1959). Acelaşi autor considera că asigurarea unor condiţii de securitatea psihologică constituie premisa pentru dezvolta-rea potenţelor creative. Această securitate psihologică poate fi obţinută prin următoarele modalităţi: – individul trebuie să se simtă acceptat aşa cum este, să se simtă valorizat, astfel putând încerca autoactualizarea şi, în consecinţă, orientarea spre creativitate; – asigurarea unui climat în care este înlăturată critica; – înţelegerea empatică, prin care eul se poate dezvolta şi expri-ma în forme diverse. La rândul său, E. G. Schachtel, descrie creativitatea ca pe o consecinţă evidentă a trebuinţei de comunicare a omului cu mediul înconjurător. Umaniştii privesc creativitatea ca o potenţialitate general umană, factorilor de mediu revenindu-le rolul de actualizarea a acestor potenţialităţi care sunt specifice fiecărui individ în parte. 2.6. Teoria culturală (interpersonală) M.J. Stein, G. Murphy, S. Arieti, H.H. Anderson, M. Mead, M. Tumin, P. Matusseck subliniază rolul factorilor culturali din mediu în geneza şi dezvoltarea creaţiei. Vom prezenta, în continuare, în tabelul nr. 2, contribuţia fiecăruia din anteriorii menţionaţi la explicarea fenomenului creativităţii. Tabel. nr. 2 Autor Contribuţia la explicarea creativităţii M. J. Stein M. Mead H.H. Anderson Creaţia este condiţionată major de influenţa societăţii, de experienţele semnificative de viaţă. Societăţile care încurajează gândirea divergentă şi apreciază mai mult procesul şi mai puţin produsul creativ au rol stimulativ pentru creativitate. Relaţiile dintre societatea creatoare şi personali-tatea creatoare sunt de interdependenţă: societatea 17 M. Tumin P. Matusseck încurajează creaţia, iar individul îşi aduce aportul la armonizarea mediului. Dacă accentul ar cădea mai degrabă pe procesul creator, şi mai puţin pe produs, ar putea fi diminuat conformismul. Factorii importanţi în creaţie sunt: ambianţa, motivele interioare, cauzele sociale. 2.7. Teoria factorială Abordarea factorială a creativităţii a fost lansată de J. P. Guilford şi promovată de H. G. Gough, W. J. Brittain, V. Lowenfeld. Pornind de la concepţia lui C. Spearman şi L. S. Thurstone, Guilford prezintă o concepţie sistemică asupra creativităţii, cu posibilitatea de a releva structura internă a acesteia. Astfel, el prezintă un model tridimensional al intelectului, în care factorii intelectuali sunt implicaţi în activitatea creatoare (C. Alpopi, 2002). Cele trei dimensiuni ale intelectului prezintă următoarea structură: 5 operaţii, 4 conţinuturi, 6 produse, pe care le vom prezenta în continuare: Operaţii: – cunoaşterea (descoperirea, recunoaşterea, înţelegerea informaţiei); – memoria (stocarea); – producţia divergentă (generarea de informaţii alternative, pornind de la o informaţie dată sau cunoscută); – producţia convergentă (generarea unor concluzii logice, a unui răspuns, pornind de la o informaţie dată); – evaluarea (prin care se stabileşte dacă o informaţie este bună sau nu). Conţinuturile: – figural (concret sau amintit ca imagine perceptivă); – simbolic (alcătuit din semne); – semantic (înţelesurile); – comportamental (propriu sau al celorlalţi). Produsele (formele pe care informaţia le poate lua prin prelucra-rea cu ajutorul operaţiilor): – unităţi (componente ale informaţiei); – clase (ansambluri de unităţi cu proprietăţi comune); – relaţii (care se stabilesc între unităţi); 18 – sisteme (structuri organizate); – transformări (redefiniri, modificări, tranzacţii); – implicaţii (extrapolări, conectări, circumstanţieri). Fiecare din componentele modelului tridimensional poate fi schimbat cu ceilalţi, putându-se obţine 120 de combinaţii posibile (5 × 4 × 6 = 120). Factorii intelectuali ai creativităţii, în modelul lui Guilford sunt: inteligenţa, rezolvarea de probleme, imaginaţia, sensi-bilitatea la implicaţii, procesele asociative, fluiditatea, flexibilitatea, originalitatea, capacitatea de elaborare, pe care îi vom dezvolta suplimentar în alt capitol al lucrării. Atât Guilford, cât şi Lowenfeld vorbesc de capacitatea de transfer a creativităţii, de la un domeniu la altul, de posibilitatea de antrenare, în artă, de exemplu, şi apoi stimularea creativităţii în general. Există şi în psihologia românească un model factorial al creativităţii, model ce-i aparţine lui P. Popescu-Neveanu, prezentat în 1971, conform căruia creativitatea este rezultatul interacţiunii dintre aptitudini şi atitudini: – aptitudinile generale şi specifice trebuie să aibă cel puţin un nivel mediu, aceasta fiind o condiţie necesară, dar nu şi suficientă; – atitudinile creative sunt indispensabile pentru procesul creativ, având rolul de factori ce provoacă şi declanşează aptitudinile, coordo-nându-le în mod constructiv. 2.8. Teoria cognitivă Cognitiviştii sunt preocupaţi de diferenţele existente între persoanele înalt creative şi cei la care predomină gândirea convergentă, prin prisma modului în care ei se confruntă cu solicitările mediului exterior. Personalităţile cu nivel ridicat al creativităţii sunt caracterizate astfel: – au capacitatea să-şi asume riscuri; – sunt deschise faţă de informaţiile ce vin din mediul înconjurător; – îşi pot schimba cu uşurinţă perspectiva de abordare. Creativitatea este considerată a fi constituită din modalităţi diferite de abordare a informaţiilor şi de combinare a datelor în căutarea de soluţii concrete. Astfel, cognitiviştii vorbesc de stiluri cognitive sau stiluri mentale diferite, care sunt descrise ca fiind modalităţi caracteristice ale individului de a-şi culege informaţiile din 19 mediul înconjurător (A. J. Cropley, 1967). Pornind de la stilurile cognitive putem contura următoarea tipologie: 1. o primă categorie este constituită din persoanele care focalizează pe sarcinile importante, este un stil cognitiv înalt selectiv, care dispune de o capacitate redusă de a opera modificări rapide în structurile cognitive; 2. a doua categorie include persoane ce asimilează cât mai multe informaţii din mediul înconjurător, lucru ce le permite abordarea sarcinilor cu grad ridicat de dificultate şi, de asemenea, sunt mai predispuşi la activităţi creatoare. Astfel, cognitiviştii apreciază că flexibilitatea şi adaptabilitatea în funcţionarea intelectuală sunt specifice gândirii creatoare, spre deosebire de cei la care predomină gândirea convergentă, şi care nu pot face modificări rapide în orientarea intelectuală (A. J. Cropley, 1967). W. Kitchenar şi R. J. Sternberg prezintă un model triadic pentru factorii intelectuali ai creativităţii, considerând că activitatea intelectuală se structurează în trei etape principale: – componenţială, care desemnează ansamblul operaţiilor destinate prelucrării informaţiilor; – metacomponenţială, ce subsumează totalitatea strategiilor de rezolvare şi cunoştinţele pe care se bazează aceste strategii; – epistemică, care include setul de paradigme (norme, presupo-ziţii, valori) acumulate de cercetător în urma experienţei sale ştiinţifice şi care coordonează procesul rezolutiv. (M. Miclea, I. Radu, 1987) Valoarea activităţii creatoare este dependentă de nivelul activităţii cognitive în care se încadrează structurile mentale cu care operează subiectul, nivelul cel mai înalt fiind, evident, cel epistemic. În continuare vom prezenta câteva contribuţii recente ale creativităţii, ce sunt sintetizate de M. Roco, în Creativitate şi inte-ligenţă emoţională. Teresa Amabile Creativitatea este deseori implicată în luarea deciziilor, în rezolvarea problemelor cu eficienţă şi eleganţă. Autoarea defineşte creativitatea ca fiind capacitatea de a elabora un anumit obiect inova-tor şi valabil. Cele două caracteristici sunt esenţiale, întrucât un produs nou dar neadecvat este evaluat ca fiind bizar, iar un obiect valabil, fără să fie nou, chiar dacă este adecvat executat nu este creativ. 20 Autoarea schiţează un model structural al creativităţii ce include următoarele elemente: 1. Abilităţile importante pentru un anumit domeniu, gradul de specializare în domeniul respectiv; este vorba de abilităţi tehnice, cunoştinţele dintr-un anumit domeniu, aptitudinile speciale din diverse domenii. 2. Abilităţile creative includ trei subcomponente: a. un set cognitiv şi perceptiv care dispune de anumite caracteristici: setul cognitiv şi perceptiv să fie extins; stocarea informaţiilor să se facă pe categorii largi; reactualizarea cât mai exactă a informaţiilor; depăşirea regulilor deja consacrate în rezolvarea problemelor; b. schemele euristice, fără reguli stricte în rezolvarea problemelor; c. stilul de muncă dominat de caracteristicile: perseverenţă, capacitatea de a depune efort pe termen lung. În afara acestor componente, abilităţile creative sunt influenţate şi de anumite trăsături de personalitate, cum ar fi: independenţa, autodisciplina, toleranţa faţă de ambiguitate şi frustrare, asumarea riscurilor, relativ dezinteres faţă de dezaprobarea socială. 3. Motivaţia intrinsecă pentru sarcină, ca formă a motivaţiei ce permite realizarea unei activităţi pentru că provoacă bucurie, satisfacţie. Robert W. Weisberg R.W. Weisberg prezintă o viziune evolutivă asupra creativităţii, considerată o „rezolvare de probleme în trepte”. De asemenea, putem considera că este vorba chiar de o abordare integralistă, întrucât baza produselor creatoare se află în experienţa individuală, dar şi în experienţa altor indivizi. Etapele ce se disting în demersul creativ sunt: – soluţionarea problemei pornind de la ceea ce este deja cunoscut; – modificarea schemei de rezolvare prin raportare la noile cerinţe; – intervenţia gândirii creatoare care permite o distanţare de mijloacele precedente de gândire, putându-se formula mai multe soluţii posibile. H. Gardner Pornind de la studiul unor mari personalităţi ale culturii, cum sunt Freud, Einstein, Picasso, Stravinski, Ghandi, H. Gardner prezintă 21 o viziune holistă a creativităţii, care permite surprinderea caracteristi-cilor creativităţii în toată complexitatea acesteia. H. Gardner conturează cadrul general de analiză a creativităţii pe următoarele paliere: 1. nivelul subpersonal, care desemnează substratul biologic al fenomenului creativităţii, iar abordarea neurobiologică asupra creativi-tăţii îşi propune spre analiză următoarele probleme: – dotarea genetică; – structura şi funcţionarea sistemului nervos; – factorii hormonali şi metabolismul; – diferenţele individuale din perspectiva creativităţii; – dimensiunea genetică a persoanelor înalt creative; – particularităţile dezvoltării sistemului nervos, mai ales la persoanele cu aptitudini speciale; – modificările fiziologice din timpul activităţii creatoare (procese metabolice, neurochimice şi ale circulaţiei sangvine); cercetarea precocităţii şi a creativităţii la vârstele înaintate. 2. nivelul personal, care se opreşte asupra factorilor individuali ai personalităţii creatoare, şi anume factorii cognitivi şi cei care ţin de motivaţie şi personalitate, şi mai ales asupra interacţiunii dintre aceste două categorii de factori. 3. nivelul intrepersonal descrie domeniul în care îşi desfăşoară activitatea creatoare individul, nivel ce implică o analiză la următoa-rele niveluri: – analiza istorico-biografică, ce are ca scop determinarea sta-diului în care se afla domeniul respectiv înainte de contribuţia indivi-dului creator, determinarea problemelor pe care paradigmele existente nu le mai pot rezolva. Foarte importantă în această etapă este delimitarea contribuţiei aduse de personalitatea creatoare în domeniul ştiinţific respectiv. – analiza cognitivă, vizează evoluţia modelelor de gândire specifică personalităţilor creatoare, în timpul vieţii lor, şi mai ales, în momentele esenţiale. 4. nivelul multipersonal delimitează contextul social al crea-torului şi, mai ales, modul în care mediul profesional şi personal influenţează viaţa şi activitatea creatoare. M. Csiksentmihaly În acest model, creativitatea, ca fenomen complex, este o conse-cinţă a interacţiunii, interdependenţei dintre trei sisteme componente: 22 a. ansamblul instituţiilor sociale, ce au rol major în selecţia creaţiilor individuale; b. domeniul cultural stabil, care păstrează şi transmite creaţiile selectate; c. individul ce aduce schimbări într-un anumit domeniu al culturii. Autorul vorbeşte de câmpuri de producţie culturală, constituite din experţi care evaluează performanţele dintr-un anumit domeniu, alegând creaţiile ce vor fi păstrate şi promovate. Câmpurile pot influenţa credibilitatea unei inovaţii în trei modalităţi: – prin solicitarea noutăţii (a fi reactiv, care nu încurajează creativitatea sau a fi proactiv, care stimulează demersurile creative); – stabilirea unui filtru mai redus sau mai extins prin care se selectează invenţiile; există câmpuri mai conservatoare, în care apar mai puţine idei, şi câmpuri mai liberale, în care ideile noi apar frecvent; – flexibilitatea câmpurilor este asigurată printr-o strânsă legătură a acesteia cu restul sistemului social, pentru a atrage sprijinul spre domeniul respectiv de activitate. Între domenii şi câmpuri există, în mod evident, relaţii de intercondiţionare, de interinfluenţare. În mod frecvent, se întâmplă ca domeniile să determine direcţiile de acţiuni ale câmpului, mai ales în ştiinţă, unde baza cunoaşterii coordonează ceea ce instituţia ştiinţifică poate revendica; în artă situaţia este alta: instituţia artistică este cea care hotărăşte care din operele de artă nou create vor intra în patrimo-niul domeniului respectiv. În cazurile în care câmpurile nu au competenţa pentru un anumit domeniu, controlul este preluat de alte instituţii (de exemplu, Biserica a intervenit în descoperirile ştiinţifice ale lui Galilei). În privinţa individului creator, importante sunt trăsăturile de personalitate, care sunt potenţate, bineînţeles, de factori culturali, sociali, de context. Asimilarea sistemului este, de asemenea, esenţială, întrucât un creator este nevoit să-şi însuşească regulile, conţinuturile domeniului, precum şi criteriile de selecţie, cum este cazul ştiinţei, unde fără asimi-larea cunoştinţelor fundamentale ale domeniului respectiv nu este pregătit terenul marilor creaţii. Insight şi creativitate În 1998, R. Sternberg şi J. Davidson subliniau importanţa insight-ului pentru creativitate, iar R. Finke vorbeşte de două forme ale insight-ului: 23 – insight-ul convergent, care presupune descoperirea unei structuri creative sau a unei soluţii care realizează conexiuni între diverse elemente; – insight-ul divergent, care este orientat spre găsirea unor posibilităţi noi pentru structurile respective. Ulterior, autorul introduce o altă distincţie în formele insight-ului, vorbind de o formă preinventivă, în care se structurează repre-zentările mentale utile pentru rezolvarea de probleme şi o altă formă, explorativă, implicată în apariţia ideilor noi . Insight-ul presupune o intersecţie între cele trei niveluri de structurare funcţională a sistemului psihic uman, conştientul, incon-ştientul şi subconştientul. Dezorganizarea creativă Această abordare porneşte de la premisa că nevoia de restructurare, de anulare a unui echilibru pentru a ajunge la altul nou, are drept consecinţă dorinţa de a găsi ceva nou, de a inventa (M. Roco, 2001). Este vorba de teoria lui G. T. Land care descrie procesul creativ ca fiind procesul de „deschidere la închidere”, şi care este întâlnit la orice sistem; funcţiile pe care le deţine acest proces de transformare sunt următoarele: asimilarea informaţiei; împărţirea ei în elementele componente; reorganizarea ei în mod diferit; evaluarea utilităţii acestei configuraţii noi obţinute; acţionarea propriu-zisă; furnizarea de răs-punsuri la reacţiile din partea mediului. Conform teoriei transformaţionale, orice sistem viu are urmă-toarea evoluţie, pe următoarele etape: – formativă; – normativă; – integrativă; – transformaţională. Adoptând teoria lui G.T. Land referitoare la stadialitatea pro-cesului creativ, M. Roco prezintă ciclurile de dezvoltare ale unei personalităţi, a căror extindere este dependentă de experienţa per-soanei, de nivelul său intelectual, emotiv şi cultural (M. Roco, 2001): 1. stadiul formativ sau de creştere aditivă caracterizat prin formarea identităţii self-ului într-un mediu nou, şi în acelaşi timp, de însuşirea regulilor mediului, asigurându-şi astfel, siguranţa; 2. stadiul normativ sau de creştere explicativă, în care individul încearcă să se identifice cu mediul respectiv, să fie asemănător cu membrii grupului, pentru a se simţi în siguranţă; 24 3. stadiul integrativ sau de creştere acomodativă, stadiu în care apar comportamente de diferenţiere şi distanţare faţă de ceilalţi, din dorinţa de regăsire de sine, de a-şi cunoaşte unicitatea self-ului; 4. stadiul transformaţional sau de creştere creativă care presu-pune întreruperea legăturilor cu trecutul care-i poate împiedica dezvoltarea, este o renunţare la siguranţa oferită de stadiul normativ. După cum se observă, primele două stadii sunt caracterizate prin convergenţă, conformism, care duc la certitudini, şi de aceea sunt potrivite doar pentru o parte din etapele unui proces creator, şi anume: delimitarea, definirea problemei, asimilarea de cunoştinţe noi, verificarea soluţiilor obţinute. Stadiile 1 şi 2 pot fi frenatoare atunci când individul nu renunţă la metodele vechi, deja verificate, când există o rigiditate a algoritmilor. Ultimele două stadii sunt cele favorizante pentru procesul creator, pentru comportamentele creative, întrucât implică divergenţă, nonconformism, toleranţă la incertitudine, capacitatea de renunţare la modelele tradiţionale, toate acestea constituind premisele pentru conturarea unui nou mod de abordare a problemelor. În concluzie, putem spune că teoria lui G. T. Land este impor-tantă mai ales pentru că subliniază necesitatea schimbării metodelor tradiţionale de cunoaştere, dar această renunţare poate produce un moment de criză în viaţa individului pentru că implică asumarea unor riscuri, acceptarea incertitudinii, a ambiguităţii. Rezumat Abordările creativităţii cuprind câteva orientări majore asupra explicării fenomenului complex al creativităţii. Psihanaliştii explică creativitatea fie prin fenomenul sublimării (S. Freud), fie prin compensare, anularea complexului de inferioritate (A. Adler). În timp ce asociaţioniştii cred că apariţia noului se bazează pe forme de combinare a elementelor deja existente, gestaltiştii explică fenomenul creaţiei ca pe unul ce se raportează la întreg, la structura internă a fenomenului. Behavioriştii pleacă în explicarea fenomenului creaţiei de la conceptul de condiţionare instrumentală, contribuţia majoră revenind părinţilor. Ulterior, neobehavioriştii iau în considerare şi contribuţia individului, structura lui de personalitate. Umaniştii pun în centrul preocupărilor nevoia de autoactua-lizare, iar reprezentanţii teoriei culturale, factorii culturali, de mediu. 25 Contribuţia esenţială a cognitiviştilor este accentul pus pe conceptul de stil cognitiv, prin care putem diferenţia indivizii înalt creativi de ceilalţi. Concepte-cheie – regresia adaptativă este procesul primar care asigură stimu-larea creativităţii prin combinarea gândurilor nemodulate în conştient, adică a gândurilor ce apar în timpul somnului, în timpul unor stări modificate ale conştiinţei sau a psihozelor; – elaborarea este un proces secundar care asigură transformarea materialului obţinut în timpul somnului prin gândire realistă şi conştientă. – stilul cognitiv este modalitatea caracteristică individului de a-şi culege informaţiile din mediul înconjurător. Extensii Teoria ce aparţine Teresei Mabile este centrată pe motivaţia intrinsecă, pe dezvoltarea acesteia la copii mai ales, şi sunt prezentate, în acest sens, componentele, indicatorii acestei forme a creativităţii: – interesul; – competenţa: copiii vor căuta mai ales acele activităţi care le dau senzaţia că stăpânesc acea activitate; – autodeterminarea estesentimentul că faci ceva din motive personale. De asemenea, autoarea prezintă componentele esenţiale pentru procesul creator, pentru buna desfăşurare a acestuia: – deprinderile specifice domeniului respectiv; – gândirea creativă şi deprinderile de lucru; – motivaţia intrinsecă. Întrebări 1. Cum explică A. Adler fenomenul creativităţii? 2. Care sunt formele asociaţiilor de tip creativ în viziunea lui Mednick? 3. Cum descriau gestaltiştii demersul creativ? 4. Care sunt factorii care condiţionează dezvoltarea creativităţii în viziunea behavioriştilor? 5. Care sunt cele trei dimensiuni ale intelectului descrise de J.P. Guilford? 6. Ce elemente include modelul structural al creativităţii elaborat de T. Amabile? 26 Bibliografie selectivă 1. Alopi, C., Creativitate şi inovare, Editura A.S.E., Bucureşti, 2002. 2. Amabile, T., Creativitatea ca mod de viaţă, Editura Ştiinţă şi tehnică, Bucureşti, 1997. 3. Cropley, A.J., Creativity, Longmans, Green, 1967. 4. Guiford, J.P., Traits of Creativity, în H.H. Anderson (coord.), Creativity and its Cultivations, Harper, 1959. 5. Mânzat, I., Istoria universală a psihologiei, Editura Universităţii „Titu Maiorescu”, Bucureşti, 1994. 6. Miclea. M, Radu, I., O perspectivă psihologică asupra „problemei”, Revista de Psihologie nr. 2., 1987. 7. Munteanu, A., Incursiuni în creatologie, Editura Augusta, Timişoara, 1994. 8. Nicola, Gr., Istoria psihologiei, Editura Fundaţiei România de Mâine, Bucureşti, 2006. 9. Roco, M., Creativitate şi inteligenţă emoţională, Editura Polirom, 2001. 10. Rogers, C., Toward a Theory of Creativity în H.H. Anderson (coord.), Creativity and its Cultivation, Harper, 1959. 27 3. FACTORII CREATIVITĂŢII În orice abordare globală a personalităţii se impune, în centrul acesteia, tema dinamicii factoriale a personalităţii, descrierea factorilor ce acţionează în interacţiune, între ei putând exista interdependenţe, dominări, compensări. După cum vom vedea, geneza unui fenomen creator presupune participarea întregului sistem al personalităţii, cu toate componentele acestuia. Încercările de a delimita principalele categorii de factori sunt multiple în literatura de specialitate, după cum vom vedea. M. Zlate vorbeşte de patru categorii principale de factori care acţionează în scopul de a crea mediul favorabil manifestării creativităţii, ca fenomen multidimensional (M. Zlate, 1994): 1. Factori interiori-structurali sau factorii de natură psihologică, incluzând trei categorii: – intelectuali: gândire, inteligenţa creatoare cu forma ei esenţială pentru creativitate – gândirea divergentă; – afectiv-motivaţionali: curiozitatea, pasiunea, creşterea tensiunii motivaţionale, tendinţa de autorealizare, tendinţa de a comunica; – factori de personalitate: atitudinali, aptitudinali, temperamentali; 2. Factori exterior-conjucturali sau socio-culturali: particula- rităţile sociale, istorice, clasa socială, grupul de care aparţine indivi-dul, condiţiile materiale; 3. Factori psiho-sociali: ambianţa relaţională, climatul psiho-social al individului; 4. Factori socio-educaţionali: nivelul educaţional, influenţele educative ale familiei, instituţiilor de învăţământ, colectivelor de muncă. Această clasificare poate fi reformulată, fie în factori generali şi speciali, fie în factori stimulatori sau inhibitori. La rândul său, Maria Moldoveanu oferă o clasificare concisă a factorilor de personalitate, în două categorii principale: – factori interni: intelectuali, aptitudinali, motivaţionali; 28 – factori externi: de grup, de societate (M. Moldoveanu, 2002) . În acelaşi sens, A. Cosmovici enumeră: aptitudinile, experienţa, motivaţia şi voinţa, inteligenţa, societatea (A. Cosmovici, 1995). Al. Roşca realizează o clasificare generală a factorilor de creativitate în factori subiectivi sau însuşiri ale personalităţii creatoare (intelectuali, aptitudini speciale, motivaţie, temperament, caracter) şi factori obiectivi reprezentaţi de condiţiile socio-educative (Al. Roşca, 1972). În descrierea şi calificarea factorilor stimulativi pentru creativitate vom apela la taxonomia, la ierarhia descrisă de A. Munteanu, în 1994, care ni se pare a fi dintre cele mai complete şi care vorbeşte de trei mari categorii de factori: psihologici, biologici, sociali (A. Munteanu, 1994). 3.1. Factori psihologici Iniţial, creativitatea era redusă la inteligenţă, de către M. Terman, iar J.P. Guilford prezintă creativitatea ca pe o sinteză a întregii perso-nalităţi, care include gândirea divergentă şi trăsături de personalitate. În această primă categorie, a factorilor psihologici sunt incluşi factori intelectuali şi nonintelectuali, pe care îi vom prezenta, pe rând, în continuare. 1. Factori intelectuali, care includ trei dimensiuni: gândirea divergentă, gândirea convergentă, stilul perceptiv (aprehensiunea). Gândirea divergentă, ca noţiune psihologică, a fost introdusă de J.P. Guilford, prin modelul tridimensional al intelectului, fiind o dimensiune din categoria operaţiilor şi descrisă ca fiind o gândire de tip multidirecţionat, care include aptitudinile: fluiditate, flexibilitate, originalitate, elaborare, sensibilitatea, redefinire. – fluiditatea reprezintă volumul şi rapiditatea debitului asociativ, sau numărul de răspunsuri obţinut; formele fluidităţii pot fi: verbală, ideaţională, asociativă, expresională; – flexibilitatea este aptitudinea de restructurare a demersurilor gândirii în raport de noile cerinţe sau de varietatea răspunsurilor formulate, presupunând apelul la centrări şi decentrări succesive; formele acestei aptitudini pot fi spontană, când restructurarea apare ca urmare a iniţiativei subiectului, sau adaptativă când este dirijată din exterior; Al. Roşca o consideră ca fiind factorul cel mai important pentru creativitate; – originalitatea este abilitatea unui subiect de a da răspunsuri neobişnuite, neuzuale, cu o frecvenţă statistică redusă. Dar originalitatea 29 nu este dată doar de raritatea răspunsurilor, ci şi de relevanţa sau de corespondenţa cu cerinţele realităţii, după cum arăta F. Baron. Evaluarea originalităţii poate fi realizată fie în mod obiectiv, prin prelucrări statistice, fie în mod subiectiv, prin aprecierea unor evaluatori. M. Bejat crede că originalitatea este o rezultantă a următorilor factori: independenţa în gândire, imaginaţia creatoare, trăsături de perso-nalitate (susţinerea propriilor opinii nonconformiste) (M. Bejat, 1971); – elaborarea este acţiunea propriu-zisă de producere a unor soluţii inedite; – sensibilitatea faţă de probleme, ca abilitate de identificare a problemelor; – redefinireaestecapacitatea de folosi obiectele înmodalităţi neuzuale. Între aceste componente ale gândirii divergente relaţiile ce se stabilesc sunt de intercorelaţie şi, atunci când este cazul, de com-pensaţie. Gândirea convergentă are rolul ei, de asemenea, în derularea demersului creativ, întrucât reprezintă principalul mijloc de asimilare a informaţiilor, esenţial pentru asigurarea unui nivel corespunzător mecanismului creativ. Aprehensiunea sau stilul perceptiv este o dimensiune stilistică a intelectului care reflectă modalitatea de reacţie a proceselor cognitive la problemele ce urmează a fi rezolvate. M. Bejat crede că indivizii înalt creatori sunt sintetico-analitici. 2. Factori nonintelectuali, menţionaţi în literatura de specialitate, sunt motivaţia, caracterul, afectivitatea, temperamentul, rezonanţa intimă. Motivaţia este esenţială pentru înlăturarea eventualelor obstacole ce pot apărea, susţinând efortul creatorului. Dintre formele motivaţiei, cea intrinsecă este foarte importantă pentru demersul creator, deşi T. Amabile crede că şi motivaţia extrinsecă are rolul ei, mai ales pentru sarcinile pe termen lung. În opinia lui G.R. de la Grace, principalele fenomene motivaţio-nale ce stimulează creativitatea sunt: nevoia de ordonare a complecşi-tăţii, de senzaţii tari, nevoia de a excela, tendinţa de asumare a riscului. Vasile Pavelcu sintetizează importanţa motivaţiei pentru creativitate astfel: „Înţelegerea actului creator nu se poate dezvălui decât în contextul şi dinamica motivaţională a personalităţii.” (V. Pavelcu, 1974) Caracterul este stimulator pentru creativitate prin următoarele tipuri de trăsături caracteriale: puterea de muncă, perseverenţa, 30 răbdarea, conştiinciozitatea, iniţiativa, curajul, încrederea în sine, independenţa, nonconformismul, capacitatea de asumare a riscului (A. Munteanu, 1994). A. Roe crede că o trăsătură comună a creatorilor, indiferent de domeniul în care creează, este tenacitatea în muncă. Afectivitatea asigură energizarea şi valorificarea dimensiunilor caracteriale, a celor cognitive, a aptitudinilor speciale, aşa cum arăta şi R. Zazzo. Temperamentul nu este un factor ce diferenţiază indivizii creativi de cei mai puţini creativi, deci nu putem vorbi de existenţa unui tip temperamental nepotrivit pentru creativitate, ci poate exista o adecvare după natura domeniului respectiv. Al. Roşca credea că temperamentul influenţează mai ales stilul activităţii creatoare, continuu sau în salturi, care poate influenţa productivitatea şi eficienţa (Al. Roşca, 1972). Rezonanţa intimă este un factor stilistic al personalităţii, ce reprezintă modul în care experienţele trăite se reflectă la nivel individual, şi cele două categorii care pot exista sunt tipul centripetal, orientat spre propria interioritate, şi tipul centrifugal, orientat spre mediul exterior. M. Bejat a constatat că persoanele înalt creative sunt, în general, ambiegal orientate. 3. Aptitudinile speciale. În cadrul potenţialului creator putem distinge două dimensiuni majore, potenţialul creativ general şi cel specific, constituit dintr-un ansamblu de însuşiri care permit obţinerea unor performanţe în domenii cum sunt: arta, literatura, ştiinţa, tehnica. Dezvoltarea aptitudinilor speciale asigură atingerea nivelurilor supe-rioare ale creativităţii, cel inovativ şi emergentiv, prin direcţionarea, specializarea şi susţinerea potenţialului creativ general. Aptitudinile speciale se constituie ca o rezultantă a combinării, cu ponderi variabile a următoarelor componente: – senzoriale (acuitate vizuală, auditivă); – psihomotrice (dexteritate manuală, coordonare oculo-motorie); – intelectuale (inteligenţa); – fizice (forţa fizică, memoria chinestezică). Inteligenţa are ponderi diferite în funcţie de aptitudinea specială implicată; astfel are o pondere ridicată în ştiinţă şi matematică, mai redusă în tehnică şi literatură, şi cel mai redus nivel în muzică, arte plastice, sport, coregrafie. Inteligenţa tehnică, în schimb, este impli-cată de aptitudinile tehnice. În continuare vom prezenta câteva aptitudini speciale, implicate în diferite domenii de activitate, cu prezentarea dimensiunilor, componentelor implicate la fiecare din ele, a căror cunoaştere este 31 esenţială pentru demersurile educative, pentru dezvoltarea şi stimu-larea creativităţii. Aptitudinea organizatorică sau de conducere este definită de V. Oprescu astfel: „O însuşire complexă a personalităţii, ce constă dintr-un ansamblu de procese şi calităţi ale omului, care-i asigură acestuia posibilitatea de a-i mobiliza pe alţi oameni pentru îndeplinirea în comun şi cu randament calitativ-cantitativ superior a unei activităţi” (V. Oprescu, 1991). Calităţile pe care le reuneşte această aptitudine sunt următoarele: – trăsături volitiv-caracteriale: conştiinţa responsabilităţii so-ciale, iniţiativă, capacitatea de risc, capacitatea de a depăşi greutăţile, exigenţa faţă de sine şi faţă de alţii, spirit de răspundere, principia-litate, fermitate, corectitudine, sinceritate, modestie. – calităţi intelectuale: inteligenţă, spirit critic şi autocritic, capa-citatea de clarificare şi coordonare, capacitatea de predicţie a conse-cinţelor unei acţiuni, capacitatea de cunoaştere a oamenilor; – trăsături afective: dragoste faţă de muncă, capacitatea de a se entuziasma şi a-i mobiliza pe alţii, capacitatea empatică; – structura temperamentală: se consideră că sangvinicul poate fi mai potrivit pentru funcţii de conducere, prin calităţile sale: forţă psihică, echilibru, mobilitate psihofizică, adaptabilitate la situaţii noi, sociabilitate, optimism, din care pot rezulta un stil democratic de conducere; – extraversiunea, importantă prin calităţi cum sunt dinamismul, sociabilitatea; – trăsături fizice care pot favoriza: înfăţişarea agreabilă, talia înaltă. Aptitudinea matematică desemnează un ansamblu de însuşiri care asigură desfăşurarea, cu succes, a activităţii în domeniul matematicii. În privinţa vârstei, se consideră că această aptitudine se cristalizează la nivelul gimnaziului şi se afirmă plenar în liceu. Calităţile relevante pentru această aptitudine sunt: – factori intelectuali: dimensiuni ale gândirii (capacitatea de abstractizare, de generalizare, originalitate, fluenţă, capacitatea de problematizare, viziune spaţială, analiză critică), atenţie, memorie, mai ales logică; – factori nonintelectuali: interes şi pasiune pentru matematică, putere de muncă, perseverenţă. Aptitudinea pedagogică este consecinţa interiorizării acţiunii educative, în care sunt incluse trăsături psihologice, psihopedagogice, psihosociale (A. Munteanu, 1994). În acest sens, este relevantă opinia lui C. Noica: „O şcoală în care profesorul nu învaţă şi el este o absurditate. 32 Cred că am găsit un motto pentru şcoala mea: Nu se ştie cine dă şi cine primeşte.” Calităţile specifice aptitudinii pedagogice sunt: – ştiinţifice; – psihopedagogice; – psihosociale. Aptitudinea muzicală implică niveluri superioare la simţul ritmului, al înălţimii şi intensităţii sunetului, al timpului. Calităţile necesare pentru structurarea acestei aptitudini sunt: – intelectuale: inteligenţă, imaginaţie; – calităţi psihofizice: discriminarea auditivă şi anumite funcţii motorii. Aptitudinile pentru desen şi pictură implică mai ales factori psihofiziologici: acuitatea vizuală, abilitatea manuală. Componentele esenţiale ale aptitudinii artistice ar fi următoarele: – fixarea rapidă, precisă şi durabilă a imaginii vizuale a obiec-telor; – tendinţa de percepere a întregului, cu o înclinare mai redusă spre analiză; – aprecierea corectă a abaterii liniilor de la verticală sau orizontală; – aprecierea sau reproducerea corectă a proporţiei obiectelor; – aprecierea sau judecata artistică (capacitatea de a distinge între copia şi originalul unui tablou). Aptitudinea literară este interesant descrisă de Tolstoi, care credea că în scriitor trebuie să se întâlnească trei persoane: gânditorul, care ridică o problemă importantă din punct de vedere social, artistul care pune ideea în imagini artistice, criticul care analizează intenţia operei şi realizarea, obiectivarea ei. Componentele aptitudinii literare sunt: – observaţia, îi permite autorului să reflecte esenţialul, şi are un caracter empatetic; – exigenţa faţă de sine; – responsabilitatea faţă de oameni şi societate; – convingeri morale puternice. Aptitudinea tehnică sau mecanică este utilă mai ales pentru invenţii şi este constituită din următoarele componente: – vizualizarea relaţiilor spaţiale, bi sau tridimensional; – înţelegerea de tip tehnic (identificarea principiilor operaţiilor mecanice); – dexteritatea manuală; – informaţia tehnică. 33 3. 2. Factori biologici În această categorie sunt luaţi în considerare patru tipuri de factori: ereditatea, vârsta, sexul şi sănătatea mentală. 1. Ereditatea indică nivelul superior până la care se pot dezvolta potenţele creative înnăscute, dar fără a garanta, în mod obligatoriu, atingerea acestora. Argumentele ştiinţifice aduse în literatura de specialitate în favoarea susţinerii importanţei eredităţii sunt cele care vorbesc de copii superior înzestraţi din punct de vedere al unor aptitudini speciale şi existenţa mai multor generaţii cu talente deose-bite în cadrul aceleiaşi familii. Domeniile în care au fost înregistrate performanţe speciale la vârste mici sunt variate: – muzică: Mozart, Haydn, Rimsky-Korsakov, Mendelson-Bartholdy, Schubert, Rossini, Liszt, Rahmaninov, Chopin, Schuman, Enescu; – literatură: Goethe, Byron, Goldoni, Eminescu; – pictură: Rafael, Giotto, Van Dick, Grigorescu, Luchian; – ştiinţă şi tehnică: Gauss, Pascal, Newton, Leibniz, Edison, Iorga. Talente deosebite întâlnite de-a lungul mai multor generaţii au fost semnalate în domeniile: – muzică: familiile Bach şi Strauss; – pictură: familiile Titzian şi Holbein; – literatură: familia Dumas; – matematică: familia Bernoulli; – ştiinţele naturii: familia Darwin. Eysenck arăta că talentele sunt o consecinţă a interacţiunii dintre ereditate şi mediu, structura este stabilită de ereditate şi funcţia de mediu. În contradicţie cu dovezile care demonstrează rolul eredităţii în strucurarea unor aptitudini speciale, au fost aduse şi argumente care le contrazic: – aşa-zişii copii invulnerabili („superkids” sau „les enfants incassables”) sunt copii ce au performanţe superioare în anumite domenii de activitate deşi au premise nefavorabile (părinţi cu retard mental, cu posibilităţi financiare reduse, alcoolici, familii dezbinate); – existenţa unei plasticităţi şi a polivalenţei predispoziţiilor explică existenţa unor talente multilaterale: Leonardo da Vinci (a fost pictor, sculptor, filosof, naturalist, fizician, inginer, matematician), Goethe (poet, naturalist, fizician), Chopin (muzician, pictor, poet, actor), Machiavelli (istoric, scriitor, om de stat), Camil Petrescu 34 (romancier, literat, filosof, matematician), Lucian Blaga (poet, filosof, istoric), Henri Coandă (savant, inventator, sculptor); – înregistrarea unor manifestări târzii ale aptitudinilor: Cervantes a publicat „Don Quijote de la Mancha” la 60 de ani, Walter Scott şi-a scris primul roman la 30 de ani. Desigur că putem menţiona şi argumente ce vin în favoarea rolului major al influenţelor social-educative, şi anume: cercetările longitudinale efectuate pe gemeni crescuţi în medii socioculturale diferite au arătat că evoluţia acestora era influenţată particularităţile mediului; aptitudinile muzicale, literare, artistice impun în mai mare măsură prezenţa dotării ereditare, iar cele organizatorice, ştiinţifice, tehnice, pedagogice impun la un nivel mai redus dotarea ereditară; importanţa modelării sociale asupra omului (cazul copiilor-lup). Sunt autori ce diferenţiază influenţele mediului de cele ale eredităţii, în funcţie de nivelul aptitudinilor; astfel, A. Munteanu apreciază că ereditatea influenţează mai ales supradotarea, iar factorii socio-culturali sunt responsabili de dotarea periferică (A. Munteanu, 1994). De asemenea, M. Zlate apreciază că atitudinea cea mai adecvată în această problemă este acea de apreciere nu a unei direcţii sau alteia, ci a calităţii influenţelor exercitate de ereditate şi de mediu. Condiţiile socioculturale favorabile sunt inutile în prezenţa unor dotări precare, de exemplu un copil cu retard mental nu poate ajunge la performanţe superioare, chiar dacă dispune de condiţii favorabile de mediu. De asemenea, dacă potenţialităţile de care dispune o persoană nu sunt valorificate în mediul în care se dezvoltă, acestea nu se pot obiectiva. Deşi în anumite condiţii compensarea joacă un rol important între factorii de mediu şi cei ereditari, când între cele două categorii de factorii diferenţele de nivel şi calitate sunt prea mari, aptitudinile speciale nu se pot dezvolta corespunzător. Performanţele sunt maxime atunci când între factorii ereditari şi cei de mediu există o coincidenţă, din punct de vedere al calităţii lor (M. Zlate, 1994). 2. Vârsta ca factor stimulator pentru creativitate a fost abordată în psihologie din perspectiva a două direcţii principale: a. Creativitatea are un parcurs invers proporţional cu vârsta, datorită creşterii puterii de judecată, dezinteresul sistemului şcolar faţă de creativitate, diminuarea plasticităţii, diminuarea motivaţiei, scăderea puterii şi rezistenţei fizice, a acuităţii vizuale şi a stării de sănătate, în general; această orientare pare să fie contrazisă de o serie de exemple din istoria culturii: Goethe a compus a doua parte din Faust la 82 ani, Verdi a compus Falstaff la 80 ani, Edison era 35 inventator chiar şi la 80 ani, Gr. Moisil a creat lingvistica matematică la 70 ani, C. Noica a scris principalele opere după 70 ani. Aceste exemple demonstrează că menţinerea performanţelor creative la vârste înaintate poate fi obţinută prin preocupări susţinute în direcţia activităţii intelectuale, care presupun: participarea la grupuri eterogene ca vârstă, menţinerea contactelor cu specialităţi din domeniu, diminuarea obligaţiilor administrative. b. Pe parcursul creativităţii pot fi distinse fluctuaţii. E.P. Torrance prezenta următoarea evoluţie a creativităţii: până la 9 ani se înregistrează o creştere, între 9 şi 12 ani avem o stagnare, între 12 şi 17 ani un puseu remarcabil, după care curba descreşte treptat. Autorii americani cred că, în general, se înregistrează o scădere a creativităţii când copii trec de la un ciclu şcolar la altul. Încercările de delimitare a unor vârste de maximă dezvoltare a creativităţii nu au ajuns la un consens şi pot fi grupate astfel: – H. C. Lehman, W Dennis, R. Claude, A. Moles cred că vârsta de 35 ani este cea mai prolifică pentru creativitate; – W. J. J. vorbeşte de o perioadă potrivită situată între 25 şi 40 ani; – I. Căpâlneanu apreciază intervalul 30-40 ani ca fiind maxim pentru creativitate. Alţi autori aduc nuanţări ale acestor intervale, în funcţie de domeniul de activitate în care se dezvoltă creativitatea: – până la 25 ani pentru sport; – 25-35 ani pentru poezie, chimie, matematică, fizică; – 35-45 ani pentru medicină, arhitectură, filosofie. H.C. Lehman şi W. Dennis oferă o analiză mai nuanţată a evoluţiei performanţelor creative de-a lungul ontogenezei, pe diferite domenii: a. în activităţile sportive, cum ar fi box, tenis, biliard, tir, performanţele superioare se întâlnesc cel mai des între 25-29 ani; după 44 ani rezultate superioare sunt mai rar obţinute, dar la biliard şi tir numeroşi campioni au câştigat campionatul după 44 ani, fiind nevoie de precizie, mai ales, şi nu de forţă; la şah performanţe bune se obţin până la maxim 30 ani, dar până la 50 ani declinul este destul de redus. b. în ştiinţă, literatură şi artă, perioada 30-40 ani este cea mai productivă, cu unele diferenţe: – în chimie, poezie, lirică, muzică instrumentală, cele mai bune performanţe se obţin între 25-30 ani; – în matematică, fizică, chirurgie, tehnică, botanică, poezie, satiră, comedie, pictură în ulei, între 30-35 ani; 36 – pentru geologie, astronomie, bacteriologie, fiziologie, patolo-gie, logică, etică, estetică, pedagogie, filosofie, operă, sculptură, între 35-45 ani; – genetica, psihologia, ştiinţele economice, politice, între 30-40 ani; – opera uşoară, comedia muzicală, romanul, arhitectura modernă, pictura contemporană în ulei, între 40-45 ani; – filosofia socială, între 35-45 ani; – conducătorii politici şi militari, între 50-70 ani; Declinul productivităţii creative este explicat de Lehman printr-un ansamblu de factori: reducerea flexibilităţii, diminuarea vigorii fizice, a acuităţii vizuale, a stării de sănătate, modificări ale sistemului motivelor ca urmare a răspunderilor familiale şi a greutăţilor finan-ciare, multiplicarea sarcinilor administrative ca o consecinţă a creşterii prestigiului. Dar în evoluţia productivităţii individuale îşi lasă amprenta şi factori de altă natură, şi anume, condiţiile de mediu în care s-a dezvoltat şi a lucrat personalitatea creatoare, dar şi diferenţele interindividuale din profilul psihologic al fiecăruia. Desigur, în istoria culturii avem multiple exemple, aşa cum am mai amintit şi mai devreme, de menţinere a creativităţii dincolo de vârstele medii (Al. Roşca, 1972): – deşi Milton şi-a pierdut vederea la 44 ani, a scris Paradisul pierdut la 57 de ani şi Paradisul regăsit la 62 de ani; – Mark Twain scrie la 71 de ani Jurnalul Evei şi Legatul de 30 de mii de dolari; – Benjamin Franklin a scris la 84 de ani Apel adresat Congresului pentru abolirea sclaviei; – Graham Bell a perfecţionat la 58 de ani telegraful şi la peste 70 de ani a găsit soluţia pentru stabilizarea echilibrului în avioane. Manifestarea puterii de creaţie la vârste înaintate este explicată de G. Lawton prin păstrarea imaginaţiei constructive, antrenarea ei, iar D.C. Peltz şi F.M. Andrews cred că cei mai productivi sunt cei care optează pentru o diversitate moderată în conţinutul activităţii lor ştiinţifice, ceea ce implică schimbări în domeniul de cercetare, în problemele cercetate. Interesante sunt constatările lui W. Dennis, care în urma cercetărilor longitudinale a ajuns la concluzia că cei care au început de timpuriu să fie creativi manifestă o productivitate ridicată la vârstele înaintate, lucru observat şi la cei care pot fi consideraţi genii. 3. Sexul, cel de al treilea factor biologic, luat în considerare în analiza dinamicii factoriale a creativităţii, nu este un element de diferenţiere în nivelul potenţialelor creatoare. 37 E.P. Torrance crede că productivitatea de tip creativ presupune o îmbinare a caracteristicilor femeilor cu cele ale bărbaţilor: sensibilitate şi deschidere, dar şi independenţă în gândire, deci şi o divergenţă a gândirii. De multe ori, interesele fetelor creative sunt percepute de ceilalţi ca fiind tipic masculine, iar băieţii supradotaţi pot avea interese pentru domenii considerate, în mod convenţional ca fiind specific feminine. Totuşi, este evident că în istoria culturii s-a înregistrat un număr mai mic al femeilor care au avut contribuţii creative în matematică, arhitectură, muzică, sculptură. Torrance a constatat structuri diferite ale intereselor la un sex faţă de celălalt, iar Roe crede că aceasta este consecinţa influenţelor exercitate de societate şi familie, întrucât aşteptările din partea celor două sexe sunt diferite, în privinţa comportamentului (M . Bejat, 1981). Astfel, prejudecăţile sociale duc la conturarea unor comportamente faţă de ştiinţă diferite la bărbaţi şi femei. A. Anastasi crede, de asemenea, că nu putem vorbi de superioritate sau de inferioritate când ne referim la bărbaţi şi femei, ci doar de diferenţe între aptitudinile celor două sexe, ca o consecinţă a factorilor culturali şi a celor legaţi de experienţele trăite. În acelaşi sens, F. Turcu, în studiile sale asupra creativităţii tehnice nu a constatat diferenţe relevante la nivelul creativităţii în funcţie de sex. Deşi între bărbaţi şi femei nu se înregistrează diferenţe în valoarea şi calitatea potenţialităţilor creatoare, pot apărea unele diferenţe în funcţie de domeniul de activitate în care aceste potenţialităţi pot fi valorificate (A. Munteanu, 1994). 4. Sănătatea mentală Autori cum sunt Platon, Cicero, Horaţiu, vorbesc de o relaţie existentă între genialitate şi nebunie, dar înzestrarea şi genialitatea nu pot fi explicate prin nebunie, ci putem vorbi, mai bine zis, de un nonconformism comportamental întâlnit la marii creatori. Percepţia populară a relaţiei genialitate-nebunie are la bază viziunea romantică asupra nebuniei, conform căreia nebunia este o modalitate diferită de a interpreta existenţa, diferită de cele tradi-ţionale, conformiste. Psihanaliştii au fost, de asemenea interesaţi de implicaţia patologiei în performanţele creative. S. Freud credea că tendinţele refulate sunt satisfăcute pe cale imaginară, prin sublimare, iar A. Adler vedea în creaţie o modalitate de compensare a complexelor de inferioritate, exemplele date fiind cele ale lui W.A. Mozart, L. von Bethoven, care prezentau carenţe senzoriale. Dar, în studiul său 38 asupra evoluţiei lui Leonardo da Vinci, Freud a constatat că geniul nu poate fi redus la tulburare psihică: „Harul artistic şi capacitatea de efort fiind intim legate de sublimare, trebuie să mărturisim că esen-ţialul funcţiei artistice va rămâne din punct de vedere ştiinţific inaccesibil”. În contradicţie cu autorii care pun creativitatea în relaţie cu nebunia, umaniştii, Rogers, Maslow, cred că există o relaţie de inversă proporţionalitate între genialitate şi nebunie. Se poate ca în unele cazuri, normalul şi patologicul să coexiste, dar aceasta nu înseamnă că manifestările psihopatologice sunt premise ale creaţiei, chiar dacă au fost constatate la multe celebrităţi, cum sunt: A. Dürer, P. Cézanne, Van Gogh, Ch. Baudlaire, G. Flaubert, F. Dostoievski, W. A. Mozart. Bolile mentale pot fi prezente la persoanele geniale, dar fără a se constitui în premisă sau consecinţă a acesteia, dovadă stau multiplele exemple din istoria culturii care arată că multe personalităţi geniale nu au prezentat tulburări psihice, ci au dat dovadă de robusteţe şi longe-vitate, cum ar fi: Leonardo da Vinci, B. Michelangelo, J.W. Goethe, V. Hugo, G.B. Shaw, G. Verdi. În acord cu A. Athanasiu, considerăm că nu putem explica geniul prin tulburările psihice, aceasta fiind doar o etichetă, o formă convenţională de a eticheta elanurile creatoare ale unui artist, care nu explică decât aspectele de nonconformism, bizarerii. L. Blaga arăta cum dezechilibrele psihice pot genera tendinţa spre echilibru, „boala care incită la creaţie este sănătate de ordine mai înaltă”. Opera se poate constitui şi în mijloc terapeutic pentru autorul său, actul creator putând avea valenţe pozitive pentru igiena sa mentală. Chiar Aristotel vorbea de relaţia creaţie culturală–catharsis, apoi Adler vedea în creaţie un mijloc de a ţine în frâu tendinţele dezorganizatoare întrucât pot fi reorientate complexele de inferioritate. Efectele terapeutice ale creaţiei sunt amintite în cazul lui Balzac, pentru care opera sa a avut consecinţe salvatoare, fiind un mijloc de protecţie împotriva dezordinii psihice, întrucât se crede că exprimarea ordonată prin scris se poate constitui în metodă de înlăturare a unor tensiuni şi în metodă de a impune o funcţie organizatorică a limba-jului, un patern de ordine. Chiar munca poate fi un refugiu, un act terapeutic, prin reorientarea către alte orizonturi de trăire în care disconfortul legat de problemele vieţii se estompează. Mecanismele care asigură efectele terapeutice ale operei de artă sunt descrise de A. Athanasiu astfel: creaţia are o valoare autoterapeutică, 39 întrucât creatorul înţelegând că poate găsi frumuseţea chiar în suferinţă, îşi găseşte argumente pentru a-şi forma o viziune pozitivă asupra lumii. Astfel, suferinţa sau boala îl pot determina pe individ să facă restructurări, reorientări, deschideri către alte perspective, supracompensări, posibilităţi de cunoaştere noi (A. Athanasiu, 1998). Procesul creator este un mijloc prin care autorul îşi poate reorienta neliniştea interioară şi se poate autovaloriza. 3.3. Factorii sociali În această categorie sunt incluse condiţiile socio-economice şi culturale şi condiţiile educative. 1. Condiţii socio-economice şi culturale. Orice personalitate creatoare este influenţată de epoca, clasa, familia, grupurile cu care vine în contact şi din care face parte. Astfel, putem vorbi de situaţie creativă (MacKinnon) şi de climatul creativ care cuprinde totalitatea particularităţilor ambientale, materiale şi psihosociale, ce pot influenţa creativitatea (A. Munteanu). Cattell a constatat că, în privinţa dotării ereditare, nu există diferenţe în distribuţia oamenilor cu aptitudini excepţionale în populaţia generală în toate zonele culturale, dar valorificarea acestor potenţe impune anumite condiţii favorabile. Marile descoperiri şi invenţii apar în legătură cu ambianţa ştiinţifică a timpului în care trăiesc creatorii, aşa cum arăta şi G. Gordon: „Ştiinţa este un produs social în care, chiar cel mai indivi-dualist dintre teoreticieni este dependent de o multitudine de cercetători care-i oferă datele necesare pentru elaborarea unei teorii.” În acelaşi sens, menţionăm contribuţia lui J. Piaget, pentru care „societatea este unitatea supremă, iar individul nu ajunge la invenţiile şi construcţiile sale intelectuale decât în măsura în care el este sediul de interacţiuni colective al căror nivel de valoare depinde natural de ansamblul societăţii. Marele punct de intersecţie sau de sinteză a unor idei elaborate printr-o cooperare continuă.” În istoria culturii există multiple exemple de descoperiri simultane ale unor cercetători ce au lucrat independent, aceasta fiind dovada factorului socio-istoric sau a spiritului timpului de care vorbea Goethe, numit Zeitgeist. Astfel de exemple de descoperiri simultane sunt: – Newton şi Leibniz au inventat calculul diferenţial independent unul de altul; 40 – Adams şi Le Verrier au descoperit aproape simultan, la câteva zile diferenţă, planeta Neptun; – James şi Lange au elaborat, separat, teoria periferică a emoţiilor. Desigur că există o bază cultural-ştiinţifică a marilor creaţii în ştiinţă şi artă, că cercetătorul poartă amprenta timpului epocii sale, dar în analiza dinamicii factoriale nu trebuie să uităm aspectele individual- psihologice (Al. Roşca, 1981). Climatul creativ poate fi abordat din următoarele perspective: a. influenţa climatului asupra formării şi afirmării creativităţii, asupra formării capacităţilor creatoare la copii şi adolescenţi; b. influenţele asupra performanţelor creatoare la persoane angajate într-o activitate profesională. A. Munteanu a sintetizat influenţele socio-economice şi culturale benefice pentru creativitate, şi prezintă condiţii ce pot stimula creativitatea (A. Munteanu, 1994) : – condiţii socio-economice medii, între opulenţă şi sărăcie; – un grad ridicat de aspiraţie şi de cultură al grupului; – existenţa unor relaţii sociale de tip democratic; – prezenţa libertăţii şi securităţii psihologice; – posibilitatea individului de a avea încredere în viitorul său. La polul opus se situează barierele, factorii inhibitori pentru creativitate specifici condiţiilor sociale: – ideea falsă că există o incompatibilitate între muncă şi umor; – supraevaluarea efortului în detrimentul rezultatelor („geniul este 99% transpiraţie şi 1% inspiraţie”, Edison); – teama de a greşi; – teama de a pune întrebări; – teama de a fi diferit în grupul de care aparţine individul; – teama de aborda probleme considerate ca aparţinând sexului opus; – promovarea falsei modestii; – autoritarismul, de orice natură, politic, profesional, şcolar, familial. 2. Condiţii educative. În această subcategorie sunt incluse influenţele exercitate de două instituţii principale, familia şi şcoala. Familia îşi exercită influenţa asupra copilului prin intermediul a trei poli principali: tatăl, ce acţionează după principiul autorităţii, mama, după cel al afectivităţii şi fraţii ce se supun principiului rivalităţii. Influenţele pe care le poate exercita familia sunt cele legate de formarea personalităţii, calitatea şi valoarea fondului său cultural, formarea şi afirmarea creativităţii. 41 Condiţiile stimulative pentru creativitate pe care le poate crea familia sunt: – condiţii socio-economice de nivel mediu; – nivel cel puţin mediu al fondului cultural al membrilor familiei; – mărimea familiei este foarte importantă: competiţia între fraţi poate fi stimulativă; copilul unic nu este întotdeauna creativ; un număr prea mare de copii nu asigură influenţe educative corespunzătoare, deci nu este benefic pentru creativitate; – printre primii născuţi au fost înregistraţi cei mai mulţi creatori, întrucât ei beneficiază de un mare entuziasm educativ din partea părinţilor; – integrarea copilului într-o instituţie preşcolară asigură comple-tarea fondului educaţional oferit de familie. Un climat creativ poate fi asigurat de familie dacă va respecta următoarele principii (A. Munteanu, 1994): – fiecare părinte să-şi asigure o profesie, dar fără ca acesta să impieteze securitatea psihologică a copilului; – relaţiile din familie să fie de tip democratic, generatoare a unei atmosfere de calm, toleranţă, dar nu excesivă prin afecţiune sufocantă, ci să-i lase posibilitatea de iniţiativă; – educaţia precoce şi intensă; – stimularea de timpuriu a iniţiativei şi independenţei intelec-tuale şi de acţiune a copilului; – încurajarea dorinţei de comunicare, de a pune întrebări a copilului; – obiceiul de a citi ziare şi reviste; – interesul părinţilor pentru performanţele şcolare ale copilului să fie moderate, să nu fie exagerate; – critica să se manifeste cu bunăvoinţă; – flexibilitatea, corectitudinea şi nuanţarea sistemului de pedep-se şi recompense; – încurajarea şi stimularea capacităţii copilului de a-şi asuma riscuri; – nivelul afecţiunii părinţilor să fie moderat. Şcoala poate deveni un promotor al iniţiativelor creative atunci când asigură condiţii, cum sunt: – democratizarea relaţiei profesor-elev, prin participarea elevului la procesul instructiv-educativ, proces care să fie interactiv ; – crearea unei atmosfere şcolare între autoritarism şi liber-arbitru; – restructurarea programelor şcolare, atât pe orizontală, prin extin- derea acelor discipline care stimulează în mod direct creativitatea (literatura, muzica, desenul), dar şi prin includerea unor discipline noi, 42 cât şi pe orizontală, prin evitarea supraîncărcării, a excesului de informaţii; – includerea unor strategii creative şi promovarea unor metode noi (de exemplu: învăţământul prin descoperire, prin care elevul descoperă informaţiile prin eforturi proprii, prin formarea unei anumite scheme cognitive; metoda descoperirii dirijate). A. Munteanu adaugă la aceste condiţii şi unele recomandări care au ca scop înlăturarea unor piedici în calea dezvoltării creativităţii şi care sunt specifice sistemelor de învăţământ contemporan: înlăturarea modelului elevului care ştie să reproducă manualul; focalizarea exagerată a profesorului pe programa şcolară; supraestimarea notelor şi a metodelor tradiţionale de învăţământ; aprecierea mai mult a memoriei şi raţiunii, şi mai puţin a imaginaţiei şi a altor dimensiuni ale personalităţii (A. Munteanu, 1994). Profesorul deţine un loc aparte în procesul de încurajare a iniţiativelor creative, în valorificarea potenţialului creator, iar măsurile pe care el le poate lua în sistemul de învăţământ sunt: – promovarea unei atmosfere şcolare favorabile creativităţii, în care să se înlăture inhibiţiile, criticismul exagerat, să mărească încrederea în sine a elevilor; – îmbunătăţirea pregătirii sale psihopedagogice; – stimularea tuturor dimensiunilor de personalitate ale elevilor; – disponibilitatea sa şi în afara orelor de curs; – să-l facă pe elev să-şi cunoască atât calităţile, cât şi lipsurile, defectele; – promovarea unei uşoare supraevaluări a capacităţii elevilor; – în cadrul orelor de curs, organizarea unor perioade de suspen-dare a notării elevilor. În plus, profesorul trebuie să ţină cont de un aspect important, şi anume, de tendinţa copiilor înalt creativi de a fi mai puţin interesaţi de lucrul în echipă şi de a-şi elabora un plan personal de lucru, având un cerc restrâns de prieteni. Sistemul de învăţământ influenţează semnificativ dezvoltarea unor aptitudini speciale, influenţă care este diferită de la un domeniu la altul. Astfel, Schaeffer şi Anastasi au observat că programele şcolare stimulează potenţele creative mai ales în domeniul artistic, pentru domeniul ştiinţific neconstatându-se afirmări ale copiilor, aceştia nu se deosebesc de ceilalţi la nivelul şcolii elementare. Iată deci, că învăţământul tradiţional elementar, încurajează mai mult aptitudinile artistice decât cele ştiinţifice (M. Bejat, 1981). 43 Climatul socio-cultural nu influenţează doar formarea şi afir-marea creativităţii, ci şi manifestarea performanţelor creatoare în unităţi productive concrete. Într-o întreprindere, cele două procese principale sunt: unul de realizare a produselor identice, în acord cu cererea impusă de beneficiari, şi altul, cu caracter creativ, inovativ, care inovează producţia. Între cele două categorii de procese se stabileşte un echilibru dinamic care asigură progresul producţiei (Al. Roşca, 1981). Demersurile creative într-o unitate productivă acţionează la următoarele niveluri: ameliorarea sau inventarea unor noi produse, îmbunătăţirea relaţiilor interumane, asigurarea securităţii muncii, crearea unei atmosfere de muncă favorabile. Foarte important într-o întreprindere productivă este identifi-carea şi punerea în practică, valorificarea ideilor noi, creative, lucru ce poate fi realizat, aşa cum indica C. Cojocaru prin două direcţii de acţiune principale: – organizarea unui sistem de identificare, de selecţie a celor înalt creativi; – plecând de la premisa că în fiecare individ există un potenţial creator ce poate fi valorificat, organizarea unor modalităţi de culegere a ideilor ce vin de la întregul personal al întreprinderii (C. Cojocaru, 1975). Barierele ce pot apărea în apariţia şi comunicarea ideilor creative în instituţiile productive sunt: teama de critică, teama că ideea nu va fi apreciată, rigiditatea în păstrarea ideilor vechi, tradiţionale, neacor-darea de atenţie faţă de ideile exprimate. Al. Roşca dă câteva exemple de fraze care pot paraliza iniţiativele creative, dorinţa indivizilor de a-şi comunica ideile creative (Al. Roşca, 1981): – „Nu are şanse să fie realizată”. – „Aşa ceva există deja”. – „S-au mai gândit şi alţii la o asemenea soluţie”. – „Eşti sigur că va merge?” – „Este o idee prea costisitoare”. – „Să alcătuim o comisie care să analizeze problema”. În cadrul colectivelor de cercetare, între context şi creativitate există o relaţie circulară, de interdependenţă, care se bazează, în principal, pe o comunicare adecvată în cadrul colectivului, aceasta însemnând schimb de informaţii şi idei, dezbateri formale şi 44 informale, atmosferă dominată de cooperare şi studiu, abordarea unor probleme noi, cu grad de dificultate ridicat. Un climat care să motiveze iniţiativele creative în colectivele de cercetare este cel care asigură o apreciere obiectivă, diferenţiată, com-pletă, şi care are un coordonator, un şef cu următoarele particularităţi: – abilitatea de a sigura un sistem de recompense corect atât pentru sine, cât şi pentru ceilalţi; – autorealizare, complexitate şi divergenţă a orientării; – capacitatea de asumare a riscului. Factorii amintiţi nu acţionează separat şi în combinaţii diferite de la un individ la altul, ceea ce asigură obţinerea performanţelor creative. Combinările factorilor sunt dinamice, putându-se compensa reciproc sau se pot modifica parţial. Aşa cum am observat când am discutat despre aptitudinile specifice diverselor domenii de activitate, şi în cazul factorilor în ansamblu putem spune că structura acestora variază în funcţie de domeniu (ştiinţă, artă, tehnică). Astfel, în condiţii minime de natură socio-culturală, de asemenea pentru factori intelec-tuali şi aptitudinali de nivel minim necesar, motivaţia şi trăsăturile caracteriale pot asigura obţinerea performanţelor superioare. 3. 4. Blocajele creativităţii Deşi am amintit factorii stimulatori pentru creativitate, factori ce reprezintă structura creativităţii, şi putem considera că factorii opuşi acestora se pot constitui în factori frenatori pentru creativitate, credem că se impune o sistematizare suplimentară a blocajelor creativităţii, sistematizare ce este frecvent amintită de diverşi autori. 1. Blocaje culturale – conformismul, cei care se comportă diferit sunt sancţionaţi de ceilalţi, priviţi cu suspiciune şi, în consecinţă, persoanele creative sunt descurajate; atitudinile pe care le putem include aici sunt: dorinţa de a se conforma modelelor sociale, de apartenenţă, conformism la ideile vechi, slabă capacitate de a transforma sau modela ideile, încredere exagerată în statistici şi experienţa trecută, sentimentul că îndoiala este un inconvenient social; – neîncrederea în imaginaţie, în fantezie, prin acordarea unei atenţii exagerate raţionamentelor, unde putem include: primordia-litatea factorilor practici în luarea deciziilor, slaba capacitate de a modifica ideile, încredere exagerată în raţiune. 2. Blocaje emoţionale, printre care amintim: – teama de a nu greşi; 45 – teama de a fi minoritar; – graba de a accepta prima idee; – descurajarea rapidă; – tendinţa exagerată de a-i întrece pe alţii; – capacitatea redusă de a se destinde, de a lăsa incubaţia să lucreze; 3. Blocaje metodologice sunt cele ce reflectă procedeele de gândire: – rigiditatea algoritmilor folosiţi anterior sau insistenţa în aplicarea aceloraşi algoritmi pe care i-am mai folosit în situaţii în care nu sunt potriviţi; – fixitatea funcţională este folosirea obiectelor potrivit funcţiei lor obişnuite, fără a încerca să le utilizăm şi în alt mod; – critica prematură, evidenţiată de Al. Osborn, este frânarea sugestiilor ce pot apărea pentru rezolvarea diferitelor probleme; 4. Blocaje perceptive: – incapacitatea de a se interoga asupra evidentului; – incapacitatea de a face distincţia dintre cauză şi efect; – dificultăţi în definirea problemei; – dificultăţi în defalcarea problemei în elementele sale compo-nente, care ar putea fi abordate mai uşor; – dificultatea de a distinge între fapte şi problemă; – discordanţă între proiectul realizat şi cel personal. 5. Blocaje legate de relaţia individ-grup: – lipsa de comunicare care poate avea formele: comunicare imposibilă din cauza discordanţei limbajului, vocabularului; comuni-care incompletă; comunicare deformată, denaturată voluntar; – marginalizarea individului creativ, întrucât comportamentul său nu respectă normele sociale; – lipsa de autenticitate datorită presiunilor exercitate de cons-trângerile sociale sau culturale; – izolarea, fie datorită respingerii de către ceilalţi, fie din iniţiativă personală determinată de teama de a nu greşi; – dependenţa încurajată de grup, obţinută prin intermediul recompenselor şi pedepselor, a informaţiilor, a căilor financiare. Rezumat Principalele categorii de factori stimulatori pentru creativitate, între care se stabilesc relaţii de interdependenţă, dominare sau compensare, sunt: psihologici, biologici, sociali. Factorii psihologici includ factori intelectuali (gândirea divergentă, gândirea convergentă, aprehensiunea sau stilul perceptiv), factori nonintelectuali (motivaţia, temperamentul, caracterul, afectivi-tatea, rezonanţa intimă) şi aptitudinile speciale. 46 Factorii biologici se referă la ereditate, vârstă, sex şi sănătatea mentală. În ultima categorie, cea a factorilor sociali, sunt incluse atât condiţiile socio-economice şi culturale, cât şi cele educative, asigurate de familie şi şcoală. Blocajele creativităţii, identificate în literatura de specialitate, sunt: cele culturale, emoţionale, metodologice, perceptive şi cele legate de relaţia individ-mediu. Concepte-cheie – gândirea divergentă este o dimensiune din categoria operaţii-lor şi este descrisă ca fiind o gândire de tip multidirecţionat, care include aptitudinile: fluiditate, flexibilitate, originalitate, elaborare, sensibilitatea, redefinirea; – fluiditatea reprezintă volumul şi rapiditatea debitului asociativ sau numărul de răspunsuri obţinut; – flexibilitatea este aptitudinea de restructurare a demersurilor gândirii în raport de noile cerinţe sau de varietate a răspunsurilor formulate, presupunând apelul la centrări şi decentrări succesive; – originalitatea este abilitatea unui subiect de a da răspunsuri neobişnuite, neuzuale, cu o frecvenţă statistică redusă. Dar originali-tatea nu este dată doar de raritatea răspunsurilor, ci şi de relevanţa sau de corespondenţa cu cerinţele realităţii, după cum arăta F. Baron. – elaborarea este acţiunea propriu-zisă de producere a unor soluţii inedite; – sensibilitatea faţă de probleme este abilitatea de identificare a problemelor; – redefinirea este capacitatea de folosi obiectele în modalităţi neuzuale; – gândirea convergentă reprezintă principalul mijloc de asimilare a informaţiilor, esenţial pentru asigurarea unui nivel corespunzător mecanismului creativ; – aprehensiunea sau stilul perceptiv este o dimensiune stilistică a intelectului care reflectă modalitatea de reacţie a proceselor cog-nitive la problemele ce urmează a fi rezolvate. Extensii În categoria factorilor psihologici unii autori includ şi factorii abisali, pornind de la ideea lui S. Freud, conform căreia creaţia are loc în zona inconştientului. 47 Argumentele aduse ulterior în favoareaacestei idei pot fi grupate astfel: – apariţia soluţiilor la probleme s-a produs uneori în timpul som- nului sau în momente de relaxare, de exemplu la Descartes, Mendeleev; – declaraţii ale creatorilor care vorbesc de intervenţia unor forte abisale în timpul demersurilor creative (Homer, Platon, Stendhal, Wagner, Enescu). De asemenea, E.J. Green descrie starea de creaţie ca pe o reverie hipnogogică, iar C. Martindale, ca pe o stare de relaxare trează. Întrebări 1. Care sunt factorii nonintelectuali cu importanţă în stimularea creativităţii? 2. Care sunt componentele principale ale aptitudinilor speciale? 3. Care sunt argumentele aduse în favoarea importanţei eredităţii ca factor al creativităţii? 4. Care sunt cele două direcţii de studiu al vârstei, ca factor al creativităţii? 5. Ce este climatul creativ? 6. Care sunt factorii incluşi în categoria influenţelor culturale? 7. Care sunt principalele categorii de blocaje ale creativităţii? Bibliografie selectivă 1. Athanasiu, A., Suferinţă şi creaţie. Influenţa suferinţei şi a bolii asupra personalităţii şi operei marilor creatori de cultură, Editura Tehnică, Bucureşti, 1998. 2. Bejat, M., Factorii individuali şi psihosociali ai creativităţii în Creativitatea în ştiinţă, tehnică şi învăţământ, coord. M. Bejat, Editura Didactică şi Pedagogică, Bucureşti, 1981. 3. Cojocaru, C., Creativitate şi inovare, Editura Ştiinţifică, Bucureşti, 1975. 4. Cosmovici, A., Psihologie generală, Editura Polirom, Iaşi, 1996. 5. Moldoveanu, M., Mentalitatea creativă – perspectivă psihosocio-logică, Editura Coresi, Bucureşti, 2002. 6. Munteanu, A., Incursiuni în creatologie, Editura Augusta, Timi-şoara, 1994. 7. Oprescu, V., Aptitudini şi atitudini, Editura Ştiinţifică, Bucureşti, 1991. 8. Pavelcu, V., Culmi şi abisuri ale personalităţii, Editura Enciclo- pedică, Bucureşti, 1974. 9. Roco, M., Creativitate şi inteligenţă emoţională, Editura Polirom, 2001. 10. Roşca, Al, Creativitatea, Editura Enciclopedică, Bucureşti, 1972. 11. Roşca, Al, Creativitatea generală şi specifică, Editura Academiei, Bucureşti, 1981. 48 4. FAZELE PROCESULUI CREATOR Procesul de creaţie este un fenomen complex, ce antrenează toate mecanismele psihologice ale creatorului, toate resursele dobândite prin experienţă, este o modalitate prin care acesta îşi poate valoriza însuşirile de personalitate. Procesul creator desemnează aspectele psihologice ale activităţii creative, mecanismele şi dinamica psihologică a creatorului, de la apariţia problemei la realizarea produsului creativ, obiectivizarea ideii creatoare (Al. Roşca, 1981). Acest proces poate avea o durată mai mare sau mai redusă, în funcţie de domeniul de activitate, experienţa creatorului, condiţiile externe sau interne ale creaţiei. Complexitatea fenomenului creativităţii a dus la formularea diverselor modele care îşi propun să surprindă dinamica etapelor ce se derulează în timpul demersurilor creative. În literatura de specialitate există şi autori, deşi în număr redus, care contestă existenţa creativităţii ca un proces ce se desfăşoară în etape, cum sunt Wertheimer, Vinacke. În 1976, Silvano Arieti, în lucrarea Creativity: The Magical Synthesis, prezintă 8 modele celebre, formulate în secolul al XX-lea (S. Arieti, 1976). 1. Modelul lui G. Wallas este cel mai cunoscut în psihologie şi prezintă creativitatea ca un proces ce e desfăşoară în patru etape: – prepararea, este etapa în care se defineşte problema care este analizată, studiată; – incubaţia presupune lăsarea de o parte a problemei pentru o anumită perioadă; – iluminarea este momentul în care apare ideea, soluţia creatoare; – verificarea este etapa de materializare a ideii creatoare. În 1988 Torrance arăta că modelul lui Wallas stă la baza majorităţii programelor de antrenare a gândirii creative; o altă obser-vaţie care se impune este aceea că urmarea rapidă a iluminării, după etapa incubaţiei, i-a făcut pe unii autori să considere gândirea creativă un proces inconştient, care nu poate fi controlat (E.P. Torrance, 1988). 2. Modelul lui F. Barron acordă o mare importanţă inconştientului şi hazardului, întâmplării, considerând creativitatea ca 49 un proces preponderent inconştient care scapă controlului creatorului şi care se derulează după cum urmează: – conceperea; – gestaţia, incubaţia; – parturaţia; – dezvoltarea ideii creatoare. Perkins contrazice acest model, apreciind că deoarece nu putem descrie în totalitate procesele creative nu înseamnă şi că nu le controlăm. 3. Modelul lui Rossman are la bază studii ample, realizate prin chestionare aplicate unui număr de 710 inventatori, şi propune o extindere a dinamicii fazelor de la patru la şapte: – constatarea unei nevoi sau dificultăţi; – analiza nevoii respective; – analiza tuturor informaţiilor disponibile; – formularea tuturor soluţiilor posibile; – analiza critică a soluţiilor posibile, cu relevarea avantajelor şi dezavantajelor pentru fiecare din ele. – apariţia noii ideii sau alegerea ei; – experimentarea şi perfecţionarea soluţiei găsite. 5. Modelul lui Al. Osborn propune o abordare ce pendulează între analiză şi imaginaţie: – orientarea sau relevarea problemei; – prepararea ce presupune adunarea datelor necesare; – analiza, în care are loc selecţia materialului relevant pentru problema respectivă; – ideaţia sau adunarea alternativelor disponibile pentru problema respectivă; – incubaţia, etapa de germinare care duce la iluminare; – sinteza sau corelarea elementelor componente; – evaluarea ideilor selectate până în acel moment. Combinarea tehnicilor de dezvoltare a creativităţii cu analiza conţinuturilor a permis formularea unor modele recente, formulate în 1992 de Parnes, şi în 1985 de Isaksen şi Trefflinger, modele ce prezintă şase paşi în rezolvarea de probleme în mod creativ (CPS – Creativ Problem Solving). Au fost formulate chiar şi tehnici specifice CPS, care sunt prezentate la seminariile organizate de Fundaţia Culturală de Educare a Creativităţii. Etapele prezente în CPS sunt: – identificarea obiectivelor; – delimitarea contextului; 50 – delimitarea problemei; – identificarea ideii creative; – formularea concretă a soluţiei creative; – obţinerea acceptării, aprobări; Etapele 3 şi 4 presupun demersuri creatoare, iar celelalte implică gândirea analitică. 6. Modelul din 1981 al lui Koberg şi Bagnall este similar celui precedent: – acceptarea situaţiei ca o provocare, stimulare; – analiza pentru a descoperi contextul problemei; – definirea, în care se stabilesc principalele probleme şi scopuri; – ideaţia, prin care se generează alternative; – selecţia alternativelor; – implementarea, prin care se materializează ideea; – evaluarea, în care se pot face şi planificări pentru acţiunile următoare. În acest model se observă accentul pus pe interpretarea situaţiei problematice ca o provocare stimulatoare, lucru demonstrat de studiile asupra unor mari creatori care relatează despre importanţa focalizării şi implicării în actul creator; de remarcat este şi faptul că ultimul pas, în acest model, este cel de continuare a problemei, de planificare a demersurilor viitoare. 7. Modele cu aplicabilitate specifică, în care sunt îmbinate pro-cesele creative cu cele analitice. Un astfel de model este cel al lui Bandrowski, din 1985, care prezintă manifestarea strategiilor creative după următoarea ordine: – analiza, care include planificarea standard şi insight-ul; – creativitatea, în care se face un salt creativ, se stabilesc stra-tegii-conexiuni; – judecata, care implică construirea conceptuală şi evaluarea critică; – planificarea, etapă în care are lor planificarea acţiunii, plani- ficarea contextelor creative; – acţiunea sau implementarea flexibilă însoţită de monitorizarea rezultatelor. Ceea ce aduce nou acest model este sublinierea rolului abilită-ţilor creative, precum şi planificarea în mod creativ a contextelor de creaţie. 8. Modelul lui A. Fritz, mai analitic, prezintă următoarele etape: – conceptualizarea; – vizualizarea; 51 – raportarea la realitatea concretă; – trecerea la acţiune; – evaluarea, ajustarea; – elaborarea, impulsul spre acţiune; – completarea; – convieţuirea cu propria creaţie. Autorul crede că există o ciclicitate a proceselor creative în natură. Începutul procesului creativ este un act creativ de conceptua-lizare şi vizualizare, urmat de analiza contextului, a realităţii, eva-luarea, impulsul spre creaţie şi apoi completarea. Dincolo de diversitatea modelelor, diversitate care se reflectă în numărul etapelor, a denumirii şi importanţei acestora, S. Arieti pre-zintă următoarele note comune ale acestor abordări: – procesul creativ implică o analiză orientată spre scop, ima-ginaţia şi evaluarea critică, întregul proces al creativităţii fiind o pendulare între imaginaţie şi analiză; – dacă modelele tradiţionale consideră că originea ideilor creative se află în inconştient, modelele moderne prezintă implicarea controlului direct al gândirii asupra creativităţii; – procesul creator, în ansamblu, presupune o orientare spre acţiune şi implementarea ideilor creatoare, materializarea ideilor. Interesant este modul în care Arieti prezintă, în mod sintetic, modelele formulate în ultimii 80 ani în literatura de specialitate, sub forma unui model circular: În aceeaşi zi trăim într-un mediu, într-un context comun cu cel al altor semeni; gândirea creativă are ca punct de plecare observarea cu atenţie a ceea ce se va afla în centrul analizei gândirii. Aceste procese psihice creează un depozit de noţiuni, concepte ce vor fi stocate. Acest depozit este folosit pentru generarea ideilor noi ce vor satisface nevoile specifice, fiind activate asociaţiile între concepte, prin analogii, brainstorming. Oscilând între satisfacerea nevoilor şi critica prematură, generăm idei şi le supunem selecţiei, evaluării. Soluţiile creative nu au valoare până nu sunt puse în practică, până nu sunt implementate. Astfel, fiecare idee pusă în practică va schimba mediul, lumea în care trăim, apoi se reia ciclul de observare şi analiză (S. Arieti, 1976). În afara modelelor prezentate de Arieti, credem că se impun a fi menţionate şi abordările înregistrate în psihologia românească, modele ce aparţin lui T. Vianu, G. Constantinescu, Şt. Odobleja, M. Roco. 52 G. Constantinescu, autorul metodei eurigramelor, menţionează 6 etape ale procesului creator: – etapa pregătitoare, este etapa de acumulare a achiziţiilor culturale ale creatorului; – metoda elaborării teoretice; – metoda analizei critice sau analiza prejudecăţilor, credinţelor, convenţiilor asimilate; – metoda analogiilor, care include o analiză primară, formală, care stabileşte relaţii între domenii, structuri, şi o analiză definiţională, prin care se dau definiţii ce stau la baza diverselor teorii; – etapa experimentală este demersul de verificare a unei teorii; – etapa aplicaţiilor multiple, valoarea unei creaţii fiind confir-mată prin numărul şi importanţa aplicaţiilor sale. Pentru Tudor Vianu, procesul creator parcurge 4 etape esenţiale: pregătirea, inspiraţia, invenţia şi execuţia. La rândul său, Şt. Odobleja menţionează fazele ce duc la realizarea unui produs nou: descoperirea întrebării; analiza, sinteza, clasificarea, definirea, divizarea; verificarea; obiectivarea; retorica; critica; scrierea operei. Autorul român interpretează procesul de creaţie ca pe o activitate cognitivă superioară, ale cărei reguli de funcţionare le-a formulat sub forma legilor creaţiei: – legea compensaţiei, conform căreia se impune o destindere impusă de intensitatea concentrării; – legea reacţiei vizează efectele negative ale eforturilor exagerate; – legea alternanţei este impusă de ritmul şi caracterul ciclic al activităţii de creaţie; – legea antrenamentelor asigură motivarea şi implicarea în activitate susţinută; – legea reversibilităţii este consecinţa esenţei creaţiei, ca relaţie între idei asemănătoare şi idei care se deosebesc. M. Roco, pornind de la definiţia dată creativităţii de către D.E. Berlyne, G.T. Land şi C. Kennealy, ca fiind un proces de deschidere la închidere şi de creştere personală, apreciază că la fiecare individ există mai multe cicluri de creştere şi dezvoltare, care implică 4 etape ce au ponderi diferite în creaţie: – primele două etape – formativă şi normativă – nu sunt favora-bile creativităţii, întrucât sunt dominate de scopuri convergente, legate de cristalizarea identităţii eului şi a conformităţii la grup; – ultimele două etape – integrativă şi transformaţională – sunt stimulative pentru antrenamentul creativ, persoana dobândind unici-tate şi dispunând de nevoia de a se exprima în ceva nou. 53 Alte abordări, din literatura de specialitate, ce merită a fi menţionate sunt şi următoarele: – Max Dessoir, care prezintă etapele: iluminarea difuză însoţită de fenomene emoţionale; conturarea concepţiei; obiectivarea concepţiei într-o schiţă sau proiect; executarea proiectului; – R. Muller-Freienfels consideră că procesul creativ începe cu inspiraţia, desfăşurată în condiţii emoţionale deosebite, urmată de pregătire, concepţie, execuţie; – Th. Ribot enumeră etapele: încolţirea ideii; relevarea ideii; iluminarea; modelarea definitivă a construcţiei; – A. Moles şi R. Claude propun stadialitatea: informarea; incubaţia; iluminarea, verificarea; – I. Taylor consideră că pentru procesul creativ sunt necesare etapele: pregătirea sau colectarea informaţiilor; incubaţia; iluminarea sau înţelegerea; verificarea; – I.A. Ponomariov are în vedere de patru faze esenţiale: analiza logică; rezolvarea intuitivă; verbalizarea rezolvării în mod intuitiv; formalizarea rezolvării. Întrucât etapizarea descrisă de G. Wallas este cea mai cunoscută în literatura de specialitate, şi a stat şi la baza altor clasificări a demersurilor în actul de creaţie, vom descrie, pe larg, mecanismele, procesele psihice din cadrul fiecăreia din cele patru etape. Cercetările au demonstrat că aceste faze sunt specifice oricărui proces creator, indiferent de domeniu, ştiinţă, tehnică sau artă, diferite fiind ponderile şi conţinuturile fiecărei etape. 4.1. Prepararea (pregătirea) Aşa cum arăta şi I. Taylor, această primă etapă este una de acumulare, de adunare a materialelor necesare proceselor ulterioare, dar nu este o etapă strict delimitată doar la faza incipientă, ci presupune raportarea la informaţiile asimilate în toată istoria sa culturală. Este, aşadar, o etapă intensă şi de lungă durată. Prepararea este dominată de instruire, întrucât pentru actul de creaţie se impun pregătiri de trei tipuri, cu grade de generalitate diferite, descrescătoare: 1. cultura generală, o experienţă deosebită de viaţă; Shakespeare a făcut multe studii colaterale, în ştiinţele naturii, de exemplu, iar Flaubert, în istorie; 54 2. pregătirea generală sau pregătirea de specialitate pentru domeniul respectiv (medicină, biologie, matematică); 3. pregătirea specifică pentru o anumită problemă specifică pe care creatorul îşi propune să o rezolve; sunt adunate toate informaţiile referitoare la problema respectivă, creatorul întreabă, discută, citeşte, întreabă. T.S. Kuhn, arăta, în acest sens, că doar cercetările ferm ancorate în ştiinţa contemporană sunt în măsură să spargă tradiţia şi să dea naştere ideilor noi. În afara cunoştinţelor, generale sau specifice, creativitatea presupune deţinerea unor deprinderi intelectuale sau motrice, utile în muzică, tehnică, arte plastice. Importanţa experienţelor îndelungate pentru activitatea creatoare a scriitorului este subliniată de M. Bejat prin exemplele date din istoria culturii: Liviu Rebreanu spune în Mărturisiri că în romanul Ion a descris scene inspirate din amintirile copilăriei sale; Michelangelo, Leonardo da Vinci, Newton, Darwin, Pavlov deţineau un extins depo-zit de cunoştinţe; Shakespeare avea cunoştinţe de botanică, zoologie, psihopatologie; Dostoievski credea că „scriitorul trebuie să cunoască şi cele mai mici amănunte ale realităţii.” (M. Bejat, 1971). Condiţiile ambientale sunt importante pentru o desfăşurare adecvată a procesului creator, mai ales pentru etapa de preparare, aceasta însemnând un climat securizant, stimulativ, al cărui conţinut sau tip poate fi diferit de la un creator la altul. Astfel, Schiller agrea mirosul de mere, Ibsen vroia să vadă bibelouri, Kipling scria doar cu cerneală neagră. Procesul creator nu poate fi derulat în afara cunoştinţelor şi fără stăpânirea perfectă a deprinderilor necesare îndeplinirii unor activităţi specifice domeniului. În acest fel, creatorul se poate concentra pe momentele esenţiale ale procesului creator, poate controla execuţiile în diverse activităţi specifice. Astfel, o balerină poate fi expresivă pentru opera respectivă, pentru conţinutul şi sentimentele operei, poate trans-mite trăirile spectatorilor doar după ce stăpâneşte arta coregrafică. De asemenea, sculptorul, trebuie să folosească dalta cu precizie pentru a reda în marmură imaginea pe care a proiectat-o. Activitatea creativă solicită şi deprinderi de muncă susţinută şi regulată, precum şi deprinderi de gândire şi exprimare, manifestate prin stilul artiştilor, descris ca modalitatea spe-cifică a creatorului de a folosi materialele domeniului lor (cuvântul, culoarea, marmura, sunetele), dar şi de a gândi. Acest stil se dobândeşte prin experienţă îndelungată şi complexă, un talent puternic, deosebit, fiind 55 cel care dispune de deprinderi de gândire şi exprimare bogate, flexibile, care pot fi accesate cu promptitudine, cu posibilităţi de asociere şi disociere. În artă, pregătirea operei poate avea ca punct de plecare trăirile reale sau imaginare, proprii sau ale altora, din experienţa proprie sau a altora. Principalele surse de care se poate folosi creatorul pentru a aduna datele necesare descrierii personajele şi evenimentelor sunt: experienţa de viaţă a artistului; operele create anterior; pregătirea pentru o temă aleasă dinainte de autor (N. Pârvu, 1967). Experienţa proprie a fost folosită de artişti, cum sunt Rousseau, Goethe, Stendhal, Tolstoi, Dickens, Dostoievski, Creangă, au inclus în opera lor portretele unor copii din copilăria sau tinereţea lor. Dar arta nu este o redare fidelă a experienţelor trăite în copilărie sau adolescenţă, ci presupune o transformare după anumite principii filo-sofice, artistice, după anumite tendinţe personale ale creatorului. Această modificare poate fi mai accentuată sau mai redusă, cum este cazul operelor lui Tolstoi, Gorki, Dostoievski, Creangă. G. Flaubert spunea în acest sens: „M-am ferit întotdeauna de a pune ceva din mine în operele mele şi totuşi am pus mult”. Operele anterioare ale creatorului pot constitui materiale folosite în munca de pregătire din care autorul să folosească idei, motive dezvoltate dintr-o nouă perspectivă, sau idei născute în urmă care nu au fost dezvoltate. În plus, cu ocazia operelor precedente, autorul a avut posibilitatea să-şi perfecţioneze calităţile, imaginaţia, gândirea, aptitudinile tehnice, abilităţile legate de materialului în care se exprimă creatorul (sunet, cuvânt, marmură, culoare). Iată cum, sub aspectul conţinutului, al tehnicii expresive, formale, lucrările precedente pregătesc terenul pentru cele viitoare, formând o continuitate tematică şi stilistică. N. Pârvu crede că valoarea şi semnificaţia unei opere pot fi stabilite prin cunoaşterea concepţiilor artistice ale creatorului, nivelul artistic, caracteristicile de expresie ale acestuia (N. Pârvu, 1967). Pregătirea specifică începe după ce se stabileşte tema, dar este utilă doar când este însoţită şi de o cultură generală vastă, de cunoaşterea domeniului general pentru care creează. De exemplu, E. Zola a studiat viaţa minerilor pentru a scrie Germinal, iar Camil Petrescu a studiat documentele revoluţiei de la 1848 pentru a scrie Un om între oameni. 4.2. Incubaţia O etapă mai puţin observabilă din exterior, ce urmează după preparare, când soluţia nu a apărut încă apare un moment de saturaţie. 56 A. Munteanu crede că este o fază de aşteptare, în care creatorul, deşi este racordat încă la problemă, îşi schimbă terenul de confruntare din zona conştientului într-o zonă mai periferică, mai obscură a psihicului (A. Munteanu, 1994). În această fază, este pregătită iluminarea sau clipa de inspiraţie, fază în care este finalizată sinteza datelor adunate în perioada de pregătire. În privinţa nivelului de organizare funcţională a sistemului psihic uman, la care se derulează etapa de incubaţie există divergenţe de opinii în literatura de specialitate, pe care le prezentăm în tabelul nr. 3 Tabel nr. 3 Autori R. Woodworth C. Rogers J. P. Guilford S. Freud, O. Rank, C. G. Jung, A. Adler, K. Horney, M. Klein L. S. Kubie, A. Koestler, E. Kris, L. T. Thurstone, A. D. Moore A. Munteanu Nivelul la care este plasată incubaţia Incubaţia, prin intermediul uitării, elimină pistele greşite alese în perioada preparării. Incubaţia impune o orientare spre experienţa interioară. Incubaţia este mai degrabă o condiţie a creaţiei, decât o etapă a ei. Incubaţia are o structură inconştientă. Incubaţia are o structură preconş-tientă. Se poate vorbi de intervenţia unor factori abisali în procesul creator. Unii autori, care cred că în timpul incubaţiei are loc o elaborare inconştientă, se bazează pe exemplele în care rezolvarea unor probleme a apărut brusc. Este dat exemplul lui H. Poincaré care a identificat soluţia unei probleme de matematică, pe când se urca în autobuz pentru o excursie geologică, fără ca el să se gândească la problema respectivă. Dar Al. Roşca explică asemenea apariţii ale soluţiilor creatoare prin fenomenul de perseveraţie, care desemnează ansamblul proceselor asociative care au fost începute când s-a încercat rezolvarea problemei şi care continuă într-o anumită măsură, chiar când atenţia este orientată în altă direcţie (Al. Roşca, 1972). În acelaşi 57 sens, R.S. Woodworth şi E.R. Hilgard, cred că apariţia bruscă a soluţiei nu este în mod obligatoriu consecinţa implicării nivelului inconştient, ci explicaţia poate fi dată prin faptul că repausul după o concentrare intensă îi permite creatorului o perspectivă nouă asupra problemei şi asupra alternativelor respinse până în acel moment. Aşadar, chiar dacă creatorul se opreşte asupra altei activităţi, nu înseamnă că problema cercetată este complet exclusă din conştiinţă. M. Bejat descrie incubaţia ca fiind un proces de natură inconştientă, care poate fi încadrată într-o activitate conştientă de investigare, comparare, ordonare şi verificare, şi este utilă atunci când preocupările conştiente pot fi transferate la nivel inconştient, sub o formă difuză. Fiind urmată de o perioadă de odihnă, preocuparea pentru o anumită problemă determină polarizarea unor focare de excitaţie mai redusă, care pot avea legătură cu aceasta (M. Bejat, 1971). Ideea poate apărea brusc, atunci când activitatea este reluată după acest repaus, care poate însemna procese de lucru, de pregătire a drumului spre iluminare. Momentul de inspiraţie poate apărea după o perioadă de timp, când tema nu se află în câmpul conştiinţei, creatorul nu este preocupat de ea în mod explicit, direct. Pot fi aduse multiple asemenea exemple din istoria culturii: James Watt a găsit ideea utilizării forţei de expansiune a vaporilor comprimaţi în timpul unei plimbări; D.I. Mendeleev, după o perioadă intensă de lucru de trei zile şi nopţi, obosit, adoarme şi în somn găseşte soluţia sistemului elemen-telor, se trezeşte şi notează dispunerea lor; 4.3. Iluminarea (inspiraţia) Iluminarea este descrisă ca o apariţie bruscă a soluţiei la problema ce se află în centrul preocupărilor creatorului şi este o etapă ce antrenează întreaga personalitate a individului, fiind o pendulare între planul afectiv şi cel cognitiv (A. Munteanu, 1994). Inspiraţia este etapa în care procesul creator ajunge la punctul culminant, în care materialul se organizează, se conturează, unii autori vorbind chiar de o asemănare cu intuiţia sau cunoaşterea nemijlocită non-discursivă. Importanţa fenomenului iluminării este subliniată de Gr. Nicola: „...rolul pe care-l are iluminarea (descoperirea prin revelaţie, sau insight-ului) în înţelegerea vieţii sufleteşti nu este unul deosebit prin 58 putere şi frecvenţă, în comparaţie cu alte domenii ale cunoaşterii; distincţia rezidă însă în efectul miraculos-transformator pe care-l are gândirea psihologică asupra obiectului, a faptului psihic, atunci când este vorba de introspecţie” (Gr. Nicola, 2001). În mărturisirile lor, mulţi inventatori spuneau că, în momentul când ajungeau la soluţia creatoare, erau surprinşi de simplitatea ei sau de faptul că nu fusese identificată datorită unor premise greşite de la care se plecase în rezolvare şi iată cum putem vorbi de rolul jucat de incubaţie care face ca pistele greşite să dispară şi îi permite gândirii creatoare să caute altele. Importanţa pe care o are întâmplarea este subliniată de J. Picard, care, studiind invenţiile în diverse ştiinţe, a observat diverse exemple de întâmplări exterioare şi asociaţii favorabile de idei, ce au concurat, în opinia autorului, la găsirea soluţiei creatoare: – Daguerre a descoperit rolul vaporilor de mercur în developarea imaginii fotografice din întâmplare, atunci când a pus nişte plăci fotografice într-un dulap în care se află şi o capsulă de mercur; – Orested a descoperit influenţa curentului electric asupra acului magnetic, pentru că pe vapor un ac magnetic se afla în apropierea unei pile electrice, care l-a făcut să oscileze; – În 1910, H. Coandă a descoperit efectul care-i poartă numele, în timp ce încerca avionul cu reacţie şi a observat că placa deflectoare, care proteja corpul de lemn al avionului de flăcările scoase de motor, părea să absoarbă aceste flăcări, îndreptându-le spre fuselaj; – Pasteur a avut ideea că viermii aduc sporii de dalac de la cadavrele îngropate, când a văzut cum, pe un câmp pe care erau îngropaţi berbecii bolnavi de dalac, râmele scoteau la suprafaţă humusul; – Fleming a mărturisit că întâmplarea a jucat un rol important în descoperirea penicilinei, dar adaugă faptul că întâmplarea nu trebuie aşteptată pasiv, ci provocată: „Întâmplarea nu ajută decât o minte pregătită, căci o minte nepregătită nu vede mâna pe care i-o întinde întâmplarea.” De asemenea, R. K. Merton vorbeşte de fenomenul serendi-pităţii, pe care-l descrie ca fiind fenomenul de apariţie a soluţiei creatoare în mod întâmplător, într-un moment în care ea nu era în centrul atenţiei creatorului. În realitate, nu putem spune că întâmplarea este cea care oferă descoperirea, ci doar ocazia, descoperirea fiind, în fond opera creatorului. De aceea, cercetătorul trebuie să-şi dezvolte abilitatea de a observa şi alte lucruri decât cele pe care le caută în mod explicit: 59 – Columb, căutând un drum mai scurt spre Indii, a descoperit America; – Roentgen a descoperit razele X care iluminau un ecran cu platinocianură de bariu uitat într-un colţ al laboratorului, în timp ce studia razele catodice; – încercând să izoleze manganul, Scheele descoperă clorul; – soţii Curie, cercetând sărurile de uraniu, descoperă radiul. Întâmplarea nu are importanţa pe care i-o acordă Picard, întrucât o descoperire implică o preocupare în acest sens, să existe o stare de pregătire, un set aperceptiv, care să nu implice, însă, o rigiditate. În general, oamenii înalt creativi sunt deschişi către nou, flexibili, gân-direa şi memoria lor dispunând de flexibilitate permit combinarea şi recombinarea rapidă a elementelor structurale. În plus, prin experienţa dobândită, prin deschiderea, receptivitatea faţă de o anumită categorie de probleme cercetătorul creează premisele pentru marile descoperiri. Iluminarea este, de fapt, rezultatul eforturilor anterioare din celelalte etape, dar şi începutul muncii de execuţie, este o etapă în care procesele cognitive sunt însoţite de tensiune psihică, fiind un moment de trecere în derularea stărilor sufleteşti ale creatorului. Definind iluminarea ca „o stare mai lungă sau mai scurtă de tensiune interioară puternică în desfăşurarea proceselor sufleteşti, în cursul căreia se desemnează liniile generale sau fragmente ale viitoarei opere”, N. Pârvu aminteşte care sunt caracteristicile principale ale acestei etape: spontaneitatea, necesitatea, vibraţia afectivă (N. Pârvu, 1967). Spontaneitatea actului de iluminare este percepută ca atare de creator şi este consecinţa trecerii rapide de la un nivel inconştient la nivelul conştiinţei, într-o formă organizată. Momentul inspiraţiei mai este însoţit şi de o efuziune afectivă, în care creatorul are sentimente de agitaţie, fericire sau durere, în alternanţă, variaţiile fiind diferite de la un individ la altul. Acelaşi autor arată că, deşi datele sunt combinate pe plan in-conştient, în timpul inspiraţiei, acestea aparţin lumii reale, pe care o reflectă. Ulterior, soluţiile creatoare, rezultatele inspiraţiei sunt transpuse în concepte, noţiuni raţionale, teorii, principii, formulate într-un limbaj inteligibil şi comunicabil. Interesante sunt cercetările din psihologia artei realizate în 1956 de către W.D. Hitt şi J.R. Stock, care şi-au propus să cerceteze pro-cesul creator printr-o analiză factorială. Astfel, au constatat că intuiţia sau iluminarea are relevanţă pentru creativitate în măsura în care este întemeiată şi logic, şi astfel se poate spune că există o relaţie pozitivă 60 între caracterul original şi logica operei. Această idee a fost susţinută de autori cum sunt Zola, Flaubert, şi descrisă de Delacroix astfel: „Arta este o direcţie de intenţii care cer o expresie adecvată”, o „construcţie de forme docile şi expresive”, şi „fără formă nu există gândire şi nici operă de artă”. Inspiraţia poate oferi mai multe soluţii, iar selectarea acestora este un act raţional, care, în literatură, de exemplu, presupune preci-zarea intrigii, trasarea evoluţiei personajelor, motivarea acţiunilor acestora, delimitarea contextului acţiunii, fiind acte de construcţie artistică, de dezvoltare inventivă, aşa cum preciza N. Pârvu. Prin această dezvoltare inventivă se poate face trecerea de la unitate la detalii, sau, invers, de la detalii la unitate. În momentul inspiraţiei se alcătuieşte schema generală a viitoarei opere, iar ulterior, în cadrul invenţiei, sunt completate detaliile, se dă o formă unitară elementelor componente. Dezvoltarea inventivă se poate desfăşura în mod spontan sau reflexiv. Dezvoltarea inventivă de tip spontan este un procedeu folosit de dramaturgi şi prozatori, cum sunt Mozart, Tolstoi, Shakes-peare, şi presupune construirea operei prin mai multe momente inspirative, care vor fi ulterior selectate. Celălalt tip de dezvoltare discursivă, cea reflexivă, implică o dezvoltare bazată pe raţionamente a schemei stabilite în perioada de inspiraţie, aşa cum procedau E. Zola şi E. Poë, care credea că întregul proces creator în artă are un caracter raţional şi conştient (N Pârvu, 1967). Complexitatea procesului creator face ca, în unele cazuri, datorită acestor dezvoltări reflexive sau spontane, schemelor iniţiale, din perioada de iluminare li se aduc transformări majore, chiar radicale faţă de forma iniţială, unele elemente, piste, fiind eliminate pentru că nu se integrează în tema generală a creaţiei. În istoria culturii avem câteva exemple în acest sens: R. Wagner a scris câteva scene iniţial pentru Moartea lui Siegfried, dar care nu se potriveau, şi atunci le-a inclus în actul I din opera Amurgul zeilor, iar primele scene elaborate iniţial pentru opera Tristan, au fost trecute la opera Parsifal; Poezia Sara pe deal a lui M. Eminescu a fost publicată la 1 iulie 1885, dar iniţial a făcut parte dintr-un poem de peste 30 strofe, şi anume Eco, scris în 1872. la acelaşi autor, poezia Egipetul este un fragment de 15 strofe din Memento mori sau Panorama deşertăciunilor, ce are 223 strofe şi a fost scris în 1872. de asemenea, la cinci din poemele scrise în 1882 apar strofe din Luceafărul: în Dacă iubeşti fără să speri finalul cuprinde 5 strofe din Luceafărul, poeziile Să fie sara-n asfinţit şi Un 61 farmec trist şi ne-nţeles sunt 3 şi respectiv 2 strofe din acelaşi poem, iar Şi oare tot n-ai înţeles, în cele două variante conţin două strofe a căror formă definitiva va apărea tot în Luceafărul. Această etapă de intensă trăire afectivă şi creatoare se inter-sectează parţial cu momentul execuţiei operei, întrucât mulţi din artişti îşi dezvoltă ideile executându-le, scriitorul îşi trasează liniile viitoarei opere la masa de scris, pictorul schiţând pe planşă. 4.4. Verificarea Etapa de verificare sau execuţie este etapa prin care este desăvârşit procesul creator, este obiectivată, materializată ideea creatoare într-un fapt explicit, perceptibil, care poate fi un tablou, o poezie, un mecanism, o teorie ştiinţifică. Materialul obţinut în etapa anterioară, cea de inspiraţie, este ajustat, soluţiile creatoare sunt verifi-cate, revizuite în caz că este nevoie, această etapă putând fi, uneori, extinsă, cum este cazul lui Newton şi Darwin care au lucrat şi elaborat teoriile sale, pe durate de ani de zile. În tehnică, creatorul verifică, în această etapă, dacă proiectul său poate fi aplicat în practică. Nu în toate domeniile putem vorbi de o verificare propriu-zisă a ideii creatoare, ci în artă, de exemplu, în această ultimă etapă opera suferă un proces dialectic de acceptare şi respingere, prin transfor-marea acesteia într-o formă obiectivă, accesibilă consumatorilor de cultură. Drumul operei către public poate fi îngreunat de efectul Zeigarnic, de care vorbeşte J.S. Bruner, şi care desemnează tendinţa creatorului spre perfecţiune, şi astfel el recurge la revizuiri succesive ale operei. Aşa de pildă, M. Eminescu a scris 14 versiuni ale Luceafărului, L.M. Tolstoi elabora câte 7-8 variante ale operelor sale principale. Deşi autorul este cel care hotărăşte când opera va fi prezentată publicului, nivelul autenticităţii şi valoarea produsului creator sunt stabilite de public, de societate (A. Munteanu, 1994). Verificarea presupune o confruntare permanentă între modelul mental şi rezultatele încercărilor de a pune în practică acest model, verificare ce permite o retuşare şi îmbunătăţire a ambelor imagini, cea mentală stimulând-o pe cea reală. Prin opera sa, creatorul se exprimă pe sine, într-o formă accesibilă publicului destinatar, iar în acest sens opera trebuie să aibă unitate, elementele componente să aibă o unitate organică (N. Pârvu, 1967). Verificarea operei se face în raport de următoarele repere: 62 – tematica generală a operei; – concepţia despre lume şi viaţă a artistului; – principiile artistice ale creatorului. Etapei de execuţie îi este specific un proces de gândire imagi-nativă, ale cărei produse sunt analizate critic, scriitorul având ca mijloc de exprimare cuvântul, muzicianul sunetele, pictorul culorile. Aceste mijloace sunt folosite astfel: cuvintele sunt aranjate în coordo-nate expresive logico-afective; sunetele sunt ordonate în fraze muzicale care să redea sentimentele, emoţiile operei; combinarea culo-rilor trebuie să caracterizeze un personaj, un peisaj, un conflict, o armonie, o tendinţă umană (N. Pârvu, 1967). De la o artă la alta există diferenţe în tehnica de exprimare a conţinutului, de direcţionare a mesajului către spectatori, pe fiecare temă componentă, precum şi pe tema generală: – literatura are ca mijloace de exprimare a durerii poziţia socială a personajelor, conflictul, soluţionarea conflictului; – muzica poate exprima aceeaşi stare sufletească prin sunete joase sau înalte, într-o succesiune rapidă sau înaltă, în minor sau major, în stridenţe sau printr-o scădere treptată; – în pictură emoţiile sunt transmise prin culori, prin privirea personajelor din portrete, mişcarea generală a corpului. Etapa execuţiei este considerată de N. Pârvu chiar un act creator în sine, care are o desfăşurare pe etape, poate avea mai multe variante, în funcţie de tipul artistului creator, lucru remarcat mai ales în artă: artiştii intuitivi folosesc mai mult inspiraţia şi ca atare, trec printr-un număr mai mic de variante; artiştii reflexivi trec printr-un număr mai mare de variante. Poate că în această etapă este mai mult ca în celelalte implicată originalitatea şi stilul artistului. Execuţia operei presupune, de asemenea dezvoltarea unor abilităţi ale creatorului, prin care acesta să descopere calea cea mai bună de a transmite mesajul operei, şi anume: – capacitatea de a doza elementele componente ale acţiunii operei, ale schiţării trăsăturilor personajelor, precum şi a evoluţiei acestora; – stăpânirea contrastelor pentru a sugera tensiunea stării inte-rioare, distribuţia puterii şi a fineţii în raport de evoluţia conţinutului; – găsirea unor modalităţi proprii, originale de a reda aspecte comune. În faza de execuţie se pot interpune elemente ce ţin de celelalte etape ale procesului creator: inspiraţia poate interfera cu execuţia, soluţiile din etapa iluminării pot fi revizuite şi schimbate, pot fi adăugate altele noi în funcţie de evoluţia operei. 63 Execuţia produsului creator este diferită în funcţie de domeniul în care se creează; în artă distanţa între construcţiile imaginaţiei şi realitatea înconjurătoare poate fi destul de mare; în ştiinţă, între produs şi realitate trebuie să existe un raport logic exact, de reflectare corectă. 4.5. Proces şi produs creator Procesul creator Procesul creator cuprinde dinamica psihologică de la acumularea informaţiilor necesare, generarea ipotezei de lucru, a soluţiei creatoare, până la realizarea produsului creativ. În procesul creator sunt implicate procese cognitive, afective, motivaţionale, factori de personalitate, aşadar putem spune că este antrenată întreaga personalitate a creatorului. În unele cazuri, cercetările au demonstrat că este greu de descris activitatea psihică a creatorului, mai ales atunci când, procesul creator este foarte extins, pe durate de ani de zile. După cum arăta şi Al. Roşca, procesul creator nu este o manifestare spontană şi inconştientă, ci presupune muncă de pregătire, verificare a soluţiilor obţinute, care uneori pot avea durate destul de lungi. Astfel, D. M. Kedrov a stabilit următoarele perioade în încercările de descoperire a legii sistemului periodic al elementelor chimice: – faza de pregătire a durat 15 ani; – descoperirea a avut loc pe 18 februarie 1869. – faza de prelucrare a durat aproximativ 3 ani; – verificarea s-a derulat aproape în 30 ani, pânăla moartea creatorului. Problema descoperirii ştiinţifice este abordată de Kedrov din două perspective – una din ele se referă la relaţia creaţiei ştiinţifice cu istoria ştiinţei, iar cealaltă la relaţia creaţiei ştiinţifice cu logica ştiinţei. Aspecte diferenţiatoare pot apărea în activitatea creatoare în funcţie de următoarele aspecte: – specificul activităţii în cadrul căreia se creează; – mijloacele şi materialele folosite în diferite domenii de activitate; – deosebirile tipologice dintre creatori; – tipologia creaţiei, întrucât pot apărea diferenţe datorate condi-ţiilor de formaţie profesională, şcolii, curentelor, modei. Caracteristicile activităţii creatoare influenţează întregul proces creator, dar mai ales faza de execuţie, întrucât materialul, mijloacele de exprimare, contextele sunt diferite de la un domeniu de activitate la altul. 64 Produsul creat Aşa cum am arătat, criteriile esenţiale de evaluare a creativităţii sunt originalitatea şi utilitatea socială a produsului obţinut în urma derulării procesului creator. Acest proces poate avea niveluri diferite de originalitate şi valoare socială, iar în funcţie de domeniul de activitate poate lua diferite forme. De asemenea, după natura lor, putem înscrie produsele creative pe un continuum, de la cele tangibile, cum este o sculptură, pictură, un mecanism, un aparat, până la cele exprimate prin conduitele persoanei creatoare, cum este cazul unui actor, al dirijorului, al balerinei (Al. Roşca, 1981). Evaluarea produselor creative, a contribuţiilor diferiţilor creatori s-a făcut prin raportare la o multitudine de criterii, printre care amintim: – numărul publicaţiilor unui autor, numărul citatelor în lucrările de specialitate; – evaluările făcute de experţi, mai ales când este vorba de acor-darea unor distincţii în cadrul unor concursuri; – numărul brevetelor obţinute, valoarea tehnologică sau econo-mică a unor invenţii, când este vorba de lucrări tehnico-aplicative; – evaluarea din partea colegilor şi a superiorilor; De multe ori evaluarea unui produs al creaţiei nu este favorabilă imediat după ce este creat, ci este necesară trecerea unei perioade de timp, intervenind în acest sens condiţiile social-istorice. E. Lovinescu spunea, în acest sens, cum din cele 170 volume ale abatelui Prévost cel mai cunoscut este Manon Lescaut, şi cum timpul este cel care anulează, reduce sau evidenţiază valorile estetice. În acelaşi sens, W. Lange-Eichbaum vorbeşte de influenţa spiritului timpului asupra aprecierii unor oameni de geniu şi aduce câteva dovezi pentru a-şi susţine ideea: – pictorul Mathias Grünewald a fost umbrit de Dürer, apoi a fost uitat pentru o perioadă mare de timp, iar la începutul secolului al XX-lea a fost considerat mai bun decât Dürer, aceasta fiindcă era un artist de expresie şi începutul secolului al XX-lea marca începutul curentului expresionist în Germania; – evaluarea lui Schiller în secolul al XIX-lea se schimba foarte des în funcţie de orientările politice din vremea respectivă; – Cristofor Columb, deşi a avut performanţe nautice de nivel mediu, ca şi cele intelectuale, descoperirea sa a avut consecinţe impresionante, deşi a ajuns în America plecând de la ipoteze eronate. Chiar V. Pavelcu, arăta că mijlocul de validare a unei creaţii este aprecierea socială. 65 C.R. Rogers se referă la aspectele axiologice ale produsului creativ, arătând că de multe ori valoarea socială a acestui produs este fluctuantă şi este greu de făcut diferenţa dintre bine şi rău. De exemplu, descoperirile lui Galilei şi Copernic erau considerate la vremea lor blasfemii. Dar concepţia lui Rogers este contrazisă de Al. Roşca prin următoarele argumente: când vorbim de creativitate se pune problema deservirii omului şi a progresului social; descoperirile lui Galilei şi Copernic erau considerate periculoase de către forţele reacţionare şi factor de dezvoltare pentru forţele progresiste (Al. Roşca, 1981). Rezumat Procesul creator este un proces de mare complexitate, care antrenează un ansamblu de mecanisme psihologice ale creatorului. Pregătirea (prepararea) este o etapă intensă, de lungă durată, ce impune pregătirea în trei direcţii majore: cultura generală, pregătirea generală pe un anumit domeniu şi pregătirea specifică pentru o anumită temă, problemă. Incubaţia este etapa mai puţin observabilă din exterior şi care se petrece, predominant. în zona inconştientului. Iluminarea sau inspiraţia este etapa în care procesul creator atinge punctul culminant, în care are loc organizarea materialului acumulat. Verificarea sau execuţia este faza de materializare, de obiectivizare a ideii creatoare. Concepte-cheie – prepararea este o etapă de acumulare, de adunare a materialelor necesare proceselor ulterioare, dar nu este o etapă strict delimitată doar la faza incipientă, ci presupune raportarea la informaţiile asimilate în toată istoria sa culturală; – incubaţia este o fază de aşteptare, în care creatorul, deşi este racordat încă la problemă, se schimbă terenul de confruntare din zona conştientului într-o zonă mai periferică, mai obscură a psihicului; – iluminarea este descrisă ca o apariţie bruscă a soluţiei la problema ce se află în centrul preocupărilor creatorului şi este o etapă ce antrenează întreaga personalitate a individului, fiind o pendulare între planul afectiv şi cel cognitiv; – verificarea este etapa prin care este desăvârşit procesul crea-tor, este obiectivată, materializată ideea creatoare într-un fapt explicit, 66 perceptibil, care poate fi un tablou, o poezie, un mecanism, o teorie ştiinţifică. Extensii Eurigrama este constituită dintr-o succesiune de secvenţe crea-tive, care fac parte dintr-un proces creativ. Într-o eurigramă se îmbină elemente de creativitate şi de creaţie şi prin intermediul ei putem reprezenta grafic principalele etape ale unei descoperiri sau invenţii. Aşa cum raţionamentul matematic poate fi vizualizat prin expri-mare grafică, permiţând depistarea erorilor, aşa şi procesul creativ poate fi vizualizat permiţând o analiză riguroasă. Prin intermediul eurigramelor putem urmări desfăşurarea tempo-ro-spaţială a structurilor euristice şi transformarea acestora în fenomene de creativitate şi creaţie. În fond, putem afla, prin inter-mediul acestei metode, cum se exteriorizează fenomenele de creativitate în evenimente de creaţie, de natură materială sau spiri-tuală. Apoi, urmează traseul invers, de la exterior spre interior, prin care putem identifica mecanismele psihice ale creativităţii, funcţiona-litatea euremelor, utilizând şi diverse modele explicative ale creativităţii (I. Moraru, 1995). Întrebări 1. Care sunt principalele componente ale perioadei de preparare? 2. Care este rolul experienţei proprii pentru etapa de pregătire? 3. Care sunt procesele ce au loc în timpul incubaţiei? 4. Ce este serendipitatea de care vorbeşte R. K. Merton? 5. Care sunt criteriile de evaluare a produselor creative? Bibliografie selectivă 1. Arieti, S., Creativity. The Magical Synthesis, New York, Basic Books, 1976. 2. Bejat, M., Talent, inteligenţă, creativitate, Editura Ştiinţifică, Bucureşti, 1971. 3. Moldoveanu, M., Mentalitatea creativă – perspectivă psihosocio-logică, Editura Coresi, Bucureşti, 2002. 4. Moraru, I., Ştiinţa şi filosofia creaţiei, Editura Didactică şi Pedagogică, Bucureşti, 1995. 67 5. Munteanu, A., Incursiuni în creatologie, Editura Augusta, Timi-şoara, 1994. 6. Nicola, Gr., Istoria psihologiei, Editura Fundaţiei România de Mâine, Bucureşti, 2006. 7. Pârvu, N., Studii de psihologia artei, Editura Didactică şi Pedagogică, Bucureşti, 1967. 8. Roşca, Al., Creativitatea, Editura Enciclopedică, Bucureşti, 1972. 9. Roşca, Al., Creativitatea generală şi specifică, Editura Academiei, Bucureşti, 1981. 10. Torrance, E. P., The nature of Creativity as Manifest on its Testing, în J.R. Sternberg (coord), The Nature of Creativity, Cambridge, England, 1988. 11. Wallas, G., The Art of Thought în Creativity, coord. P.E. Vernon, Penguin Books, Harmond Sworth, Middle Sex, England, 1970. 68 5. FORMELE CREATIVITĂŢII În general, în literatura de specialitate formele creativităţii sunt stabilite pornind de la două criterii principale: aspectul creator, criteriu după care distingem creativitatea individuală de cea de grup, şi domeniul în care se manifestă creativitatea, criteriu care diferenţiază creativitatea artistică de cea tehnică şi cea ştiinţifică. Sunt şi autori care susţin că formele creativităţii pot fi distinse şi în corespondenţă cu ocupaţiile existente, şi anume creativitatea literară, artistică, plastică, muzicală, dar credem că primele criterii sunt mai potrivite pentru o clasificare a formelor creativităţii. 5.1. Creativitatea individuală şi de grup Cele două forme ale creativităţii, cea individuală şi cea colectivă, sau de grup, nu pot fi considerate ca fiind total separate, întrucât fiecare colectiv este alcătuit dintr-un anumit număr de membri, şi în fiecare demers creativ al grupului este implicat potenţialul creativ al fiecărui individ din grup. A. Munteanu evidenţiază factorii care sunt comuni celor două forme ale creativităţii: – două coordonate majore – aptitudini şi atitudini; – trei segmente: orientativ-motivaţional, operaţional-cognitiv, voliţional-reglatoriu. Adeptă a unei abordări sistemice, M. Roco stabileşte trei planuri la care se poate structura creativitatea de grup, şi anume: 1. planul individual care cuprinde totalitatea aptitudinilor, atitu-dinilor şi a pregătirii profesionale la nivelul fiecărui membru al grupului; 2. planul interacţional care include două componente: cea profesională (relaţiile stabilite între membrii grupului în scopuri profesionale, de realizarea a sarcinilor profesionale) şi cea interper-sonală (ansamblul conduitelor membrilor în cadrul grupului); 69 3. planul organizaţional desemnează mărimea, structura, funcţii-le grupului, sistemul de evaluare şi personalitatea liderului (A. Munteanu, 1994). Cercetările efectuate în literatura de specialitate au relevat existenţa anumitor factori care influenţează creativitatea la nivelul grupurilor, factori care sunt legaţi de aspecte cum sunt structura, compoziţia, organizarea grupului, factori pe care îi vom prezenta în continuare (A. Munteanu, 1994) : A. Natura şi tipul sarcinii Pentru că tipul sarcinii influenţează randamentul, performanţa grupului, R.B. Zajonc a identificat condiţiile, caracteristicile de care trebuie să dispună o sarcină pentru a putea fi abordată de grup: – formularea precisă şi corectă; – sarcina să permită delimitarea părţilor componente; – posibilitatea de a determina contribuţia fiecărui membru al grupului, precum şi a grupului în ansamblu; – asigurarea unor unităţi de măsură comparabile pentru evaluarea producţiilor individuale şi de grup; – existenţa posibilităţii de a controla şi varia parametrii sarcinii; – stabilirea unor corelaţii între performanţele individuale şi cele colective Funcţionalitatea grupului în ansamblu este influenţată de perfor-manţele sau eşecurile în rezolvarea sarcinilor de către fiecare membru al grupului. Dar M. Roco face distincţia între nivelul performanţei, la care s-a constatat superioritatea individului faţă de grup şi randament, caz în care grupul este superior individului dacă asigură valorificarea maximă a potenţialului fiecărui membru, randamentul în colectiv poate fi planificat, dirijat. Structura grupului suferă modificări atunci când au loc treceri de la o sarcină la alta, de exemplu când se trece de la o sarcină de dezbatere la una creativă. B. Structura sau compoziţia grupului Raportul omogenitate – eterogenitate în privinţa anumitor caracteristici ale grupului este un subiect controversat în literatura de specialitate, din punctul de vedere al influenţei acestui raport asupra performanţelor creative. S-a constatat, totuşi, că eterogenitatea este stimulativă pentru creativitatea de grup, atunci când este prezentă la nivelul trăsăturilor de personalitate, atitudini şi stiluri cognitive, pregătire şi experienţă profesională, întrucât pot fi identificate mai 70 multe soluţii, dintre care poate fi aleasă cea mai potrivită. Dar, uneori, eterogenitatea poate duce la dificultăţi în comunicare, sau la situaţii conflictuale De asemenea, numeroase cercetări sprijină ideea conform căreia omogenitatea poate avea efecte pozitive când este prezentă la nivel aptitudinal şi motivaţional. Cel mai important este să se asigure o corespondenţă între tipul sarcinilor de rezolvat şi structura de comunicare între membrii grupului, pentru eficienţa profesională şi creativă. C. Dimensiuni psihosociale R B. Cattell vorbeşte de syntalitate, K. Lewin de atmosferă, ambele noţiuni delimitând personalitatea grupului, care este contu-rată de aspectele psihosociale rezultate din dinamica grupului respectiv. Relaţiile interpersonale din cadrul grupului au o importantă influenţă asupra formării, stabilităţii şi eficacităţii în grup, aşa cum J. Maisonneuve arăta că toleranţa indivizilor este mai mare în convieţuirea în comun şi în cadrul activităţilor de timp liber la care participă membrii grupului. Pentru M. Roco, profilul grupului creativ include următoarele trăsături: – un nivel ridicat al intercunoaşterii; – un nivel superior al simpatiei; – profunzimea şi stabilitatea preferinţelor. Ca şi în cazul creativităţii individuale, şi pentru creativitatea de grup putem sublinia importanţa unor motive şi a unor atitudini creatoare cu importanţă deosebită pentru nivelul creativităţii, pentru randamentul în muncă; astfel, printre motivele creatoare amintim autorealizarea, afirmarea profesională, obţinerea unor satisfacţii morale, pasiunea pentru o anumită profesie, interesul pentru respec-tarea normelor profesionale şi interpersonale, atracţie faţă de nou; de asemenea, atitudinile creatoare amintite pentru grup sunt: obiectivarea ideilor, receptivitatea faţă de nou, capacitatea de asumare a riscului. Un aspect ce separă clar un grup creativ de altul necreativ este ponderea tipului de interacţiuni existente în cadrul grupului: – în grupul înalt creativ interacţiunile sunt legate de teme profe-sionale, culturale, umanitare; – în grupurile necreative sunt discutate probleme neprofesionale, care vizează atmosfera din colectiv, cum ar fi comportamentul şefului, conflictele între colegi, nemulţumirile. 71 Specifice grupului creator sunt relaţiile de cooperare care au la bază afinităţi profesionale, intelectuale şi moral-afective comune, iar între membrii există un nivel înalt de intercunoaştere. D. Personalitatea liderului grupului Un lider care este stimulativ pentru creativitate este acela la care abilităţile motivaţionale se îmbină cu cele atitudinale şi sunt însoţite de asimilarea normelor deontologice, şi care va reuşi să pună în acord sarcina comună, interesele individuale şi cele de grup, interacţiunea dintre membrii grupului. Trăsăturile identificate de M. Roco pentru un lider care este benefic pentru stimularea creativităţii de grup sunt legate de indicele de includere socială (intensitatea simpatiei colectivului faţă de şef), în primul rând, şi de anumite trăsături, cum ar fi atitudinile creatoare, originalitatea rezultatelor obţinute în domeniul respectiv, motivaţia creatoare, prestigiul profesional. Dintre stilurile de conducere identificate, cel democratic s-a dovedit a fi cel mai eficient, stil care consultă şi alţi membrii în luarea unor decizii, îi implică şi pe ceilalţi membrii ai grupului în rezolvarea diverselor sarcini de grup, sistemul de apreciere al membrilor este obiectiv, repartizarea sarcinilor se face în funcţie de specializarea dar şi interesele participanţilor. E. Organizarea şi funcţionarea grupului A. Munteanu precizează care sunt indicatorii importanţi pentru selectarea membrilor unui grup de creativitate: – caracteristicile individuale: energie, pasiune, iniţiativă, impli-care, atracţie faţă de grup, încredere în forţele proprii, capacitate de asumare a riscului, nonconformism; – caracteristicile grupului: membrii să fie diferiţi ca profesie şi experienţă, cu reprezentanţi din ambele sexe, între ei să existe relaţii amiabile; – sarcina ce urmează a fi rezolvată: alegerea şi prezentarea adecvată a problemei de rezolvat. În organizarea şi funcţionarea grupului creativ se ţine cont şi de mărimea acestuia, vârsta membrilor, sistemul de apreciere. Mărimea grupului este recomandabil să fie redusă, dar această mărime este variabilă de la o modalitate grupală a creativităţii la alta, în proiectare, cercetare, numărul variază între 3 şi 10 persoane, în şcoală numărul recomandat este de 4 membrii. S-a constatat că un grup redus este benefic pentru viteza, eficienţa şi productivitatea 72 activităţii respective, iar cel extins are o influenţă pozitivă asupra calităţii soluţiilor identificate. Aranjarea membrilor grupului este benefică atunci când se face în jurul meselor rotunde, după cum arată Steinzar, dar sunt autori care nu sunt de acord cu această sugestie, întrucât fiecare îl priveşte doar pe cel din faţă, cu care comunică mai mult. Astfel, A. Munteanu crede că mai potrivită este o masă semicircurală, care permite o comunicare mai bună între indivizi. Vârsta grupului este recomandată a fi cât mai redusă, de aproximativ 3-5 ani, dar cu o anumită experienţă în demersurile creative. Sistemul de apreciere care asigură performanţe creative în grup este acel sistem care este unitar sub aspectul formei şi al conţinutului, aceasta impunând următoarele condiţii: – completitudine; – caracterul explicit al criteriilor de evaluare; – ierarhia diferenţiată a criteriilor funcţie de situaţia concretă; – aprecierea şi recompensarea să fie echitabile; Antrenarea grupului creativ poate fi realizată în mai multe variante, după cum există mai multe modalităţi de stimulare a creativităţii colective, prin brainstorming, metodă impusă de Al. Osborn, grupul sinectic, promovat de W J.J. Gordon, grupul de producere a informaţiei, elaborat de C. Facheux şi C. Moscovici, format din 4 persoane. M. Roco, la rândul ei, propune un model de grup creativ care implică parcurgerea următoarelor etape: – evaluarea psihologică a membrilor care vor face parte din grup; – adunarea unor informaţii cu referire la colectivele de muncă din care provin participanţii; – antrenamentul creativ propriu-zis, care include următoarele demersuri: explicarea unor noţiuni fundamentale de creatologie; infor-marea participanţilor asupra rezultatelor pe care ei le-au obţinut la probele administrate; organizarea unor seminarii pe baza cunoştinţelor prezentate; exersarea acestor noţiuni. Acest model a fost experimentat în diferite instituţii şi, ca urmare, au fost constatate următoarele efecte: membrii grupului reuşeau să identifice mai multe soluţii pentru problemele pe care le aveau de rezolvat în domeniul respectiv; dezvoltarea şi valorificarea potenţialului creativ de la nivel individual şi de grup; sporirea motivaţiei creatoare şi a interesului pentru studiu la participanţii din grup; consolidarea spiritului de echipă şi dezvoltarea abilităţilor de rezolvare a problemelor. 73 Un alt model de grup creativ a fost elaborat de A. Stoica pentru mediul şcolar şi se bazează pe un curs de creativitate care să se conformeze următoarelor reguli: – fiecare prelegere să cuprindă aspecte teoretice şi practice; – liderul grupului creativ se implică direct în activităţile grupului; – fiecare lecţie să combine activităţile de grup cu cele creative; – îmbinarea reprezentării mentale a ideilor creative cu materia-lizarea, obiectivarea lor. În continuare, vom prezenta câteva modele de grupuri implicate în demersurile creative ce au fost descrise în literatura de specialitate. Grupul creator şi cel creativ Distincţia între cele două noţiuni este realizată încă din 1979 de către M. Roco: – grupul creativ este grupul constituit în scopul stimulării creativităţii membrilor săi, organizat după principii specifice creaţiei; – grupul creator reprezintă unitatea dintr-un anumit departament al unei instituţii, o micro-colectivitate de muncă reală, care şi-a demonstrat performanţa creatoare în mod spontan; scopul acestui grup este acela de realizare de invenţii, creaţii sau rezolvarea creatoare a diferitelor probleme. M. Caluschi a studiat asemănările şi diferenţele dintre grupul creator şi cel creativ, şi a ajuns la următoarele concluzii: Asemănările pe care M. Caluschi le-a identificat între grupul creativ şi cel creator sunt următoarele: – mărimea este la ambele grupuri de 6-12 membrii; – anumite norme ale grupului, şi anume, cele legate de modul de desfăşurare a reuniunilor de grup; – structura comunicării este flexibilă, putând lua o formă centralizată, sau descentralizată, prin alternanţă; – motivaţia pentru participarea la grup este formată din nevoia şi trebuinţa de a crea; – efectul sinergic. De asemenea, autoarea a stabilit şi deosebirile care pot fi descrise între grupul creativ şi cel creator, pe care le vom prezenta în tabelul nr. 4. 74 Tabel nr. 4. Diferenţele dintre grupul creativ şi cel creator Grupul creativ Este interesat de stimularea, dezvoltarea potenţialului crea-tor al fiecărui membru, înlă-turarea inhibiţiilor acestora. Grupul creator Este orientat, mai ales, spre rezol-varea creativă a sarcinii, obţinerea soluţiei originale, realizarea unor invenţii. După cum se vede, grupul creativ este un grup de formare, de dezvoltare a creativităţii. Grupul creator poate funcţiona fie organizat, cum este cazul echipelor de creaţie care se formează în diferite instituţii şi institute de cercetare, fie în mod spontan, fiind compus din specialişti care, având preocupări comune, colaborează pe diverse teme. Grupul de tip CPS (Creative Problem Solving) În Buffalo s-a dezvoltat acest tip de grup format din 5-7 persoane, care are la bază, ca principii de organizare, normele grupului brainstorming şi cele ale grupului sinectic, şi are ca scop principal atingerea eficienţei şi performanţei. Specificul acestui model american de rezolvare a problemelor este existenţa unei faze divergente şi a alteia convergente în fiecare etapă a procesului de rezolvare. Principiile de bază ale rezolvării creative a problemelor sunt: – delimitarea dezordinii; – găsirea faptului; – delimitarea problemei; – generarea ideilor; – găsirea soluţiei; – delimitarea planului specific pentru implementare. Un rol deosebit pentru acest tip de grup îl are liderul care eva-luează avantajele şi dezavantajele, pentru a valorifica la maxim aspectele pozitive şi a păstra un echilibru între fazele convergente şi cele divergente, între interesele individuale şi cele impuse de sarcina grupului CPS, care se dovedeşte, prin caracteristicile sale, a fi un grup creator. Grupul creativ adaptat Este o formă propusă de M. Roco, ca modalitate complexă de cultivare şi stimulare a creativităţii în cadrul întreprinderilor, şi a fost elaborat pornind de la metodele de stimulare a potenţialului creativ, condiţiile de funcţionare a grupului creativ, trăsăturile specifice colectivelor înalt creatoare (M. Roco, 1981). Atribuţiile pe care le are grupul creativ adaptat sunt: 75 – popularizarea rezultatelor ştiinţifice asupra fenomenului creaţiei; – identificarea factorilor inhibitori pentru creativitatea mem- brilor întreprinderii; – asistenţă de specialitate pentru inovaţii şi invenţii în întreprindere; – organizarea unor noi grupe de creaţie. Persoanele care sunt incluse în acest grup, format din 6-7 persoane sunt supuse unor selecţii şi unor evaluări a potenţialului lor creativ, după care urmează un program de antrenare a creativităţii. Grupul creativ de formare Este un grup de dezvoltare, propus de M. Caluschi, în care formarea se face prin creativitate, scopul principal fiind stimularea potenţialului creator prin însuşirea metodologiei creativităţii, înlăturarea factorilor inhibitori. Numărul membrilor este cuprins între 6 şi 12 membrii, iar diferenţa faţă de grupul creativ adaptat constă în gestionarea timpului în cadrul activităţii grupului, şi anume 80% din timp este alocat antrenamentelor creative şi 20% este consacrat lărgirii fondului informaţional interdisciplinar. Obiectivele grupului creativ de formare sunt următoarele: – stimularea potenţialului creator al membrilor; – stimularea motivaţiei pentru autorealizarea prin intermediul creaţiei; – stimularea şi dezvoltarea capacităţii empatice; – însuşirea de către membrii grupului a metodelor de stimulare a creativităţii; – identificarea şi diminuarea blocajelor creativităţii; – formarea liderilor de grup creativ. Autoarea acestui model de grup creativ propune instalarea unui climat permisiv, în care este înlăturată critica şi se instituie o atmosferă de libertate şi bucurie de a comunica (M. Caluschi, 2001). Studiile efectuate în colectivele reale de muncă au permis depistarea unor diferenţe semnificative între colectivele care s-au dovedit a fi înalt creative şi cele slab creatoare: – între membrii grupurilor înalt creative există similarităţi în privinţa atitudinilor intelectuale şi creative; – între motivele individuale şi cele de grup există o îmbinare optimă; – sistemul de apreciere al membrilor grupului este complet, nuanţat în colectivele înalt creatoare; – liderul grupului dispune de trăsături creative şi prezintă un prestigiu profesional înalt; 76 – concordanţă între structurile formale şi cele informale; – motivarea relaţiilor interpersonale dintre membrii asigură crearea unei atmosfere de colaborare şi cooperare în colectiv. În abordarea sistemică a creativităţii colective, M. Roco propune următoarele niveluri de analiză ştiinţifică: caracteristicile principale ale grupului; variabilele creativităţii de grup; fenomenul creaţiei, individuale şi de grup, cu caracteristicile sale definitorii şi cu cele trei segmente principale: orientativ-motivaţional, operaţional-cognitiv, voliţional-reglatoriu (M. Roco, 2000). Pornind de la modelul bifactorial al creativităţii descris de Paul Popescu-Neveanu, şi care prezintă creativitatea ca pe o structură rezultată din unitatea convergentă dintre factorii vectoriali (trebuinţe, motive, sentimente, atitudini, scopuri) şi factori instrumentali (operaţii, strategii de lucru intelectuale, aptitudini), în literatura de specialitate s-a ajuns la concluzia că majoritatea factorilor inhibitori ai creativităţii fac parte din prima categorie, cea a factorilor vectoriali. Pornind de aici, se consideră că, pentru stimularea creativităţii colective, se recomandă dezvoltarea factorilor energizanţi, care direcţionează activitatea colectivă. În plus, dezvoltarea în cadrul grupului a unor relaţii interpersonale bazate pe valori creative, moral-afective comune, afinităţi profesionale favorizează, de asemenea, creativitatea de grup. In dinamica procesului creativ în cadrul grupului, M. Roco a identificat următoarele niveluri (M. Roco, 2000): 1. planul individual, care include trăsături de personalitate ale membrilor grupului, atitudini, aptitudini, interese, pregătirea profe-sională; 2. planul interacţional cu două componente, una profesională (frecvenţa şi tipologia interacţiunilor profesionale în scopuri profe-sionale) şi una interpersonală (relaţii de atracţie sau respingere între membrii, între comportamentele lor psihosociale); 3. planul organizaţional se referă la mărimea, structura, funcţiile îndeplinite de colectiv, stilul de conducere al liderului, sistemul de evaluare al acestuia. Procesul creativ, desfăşurat la nivelul grupului presupune prezenţa unor caracteristici specifice, iar cele trei planuri formează o ierarhie, în care, dominant, ca importanţă, se află planul organizaţional. De asemenea, aceeaşi autoare a căutat să identifice, prin numeroase cercetări experimentale, principalele însuşiri esenţiale pentru cei implicaţi în creativitatea de grup, pentru membrii unui colectiv creator: 77 – motivele creative cel mai frecvent întâlnite sunt: motive de autorealizare; pasiune faţă de profesie; interes pentru valorificarea rezultatelor muncii; interesul pentru probleme noi, dificile; asumarea riscurilor; interesul pentru respectarea normelor de etică profesională şi a relaţiilor interpersonale din colectivul de muncă; – atitudinile creative specifice membrilor unui grup creativ: independenţă, iniţiativă, încredere în forţele proprii, sensibilitate şi atracţie faţă de nou, capacitatea de asumare a riscului, punerea în practică a ideilor; Folosind metoda interviului, Al. Roşca a inventariat, în 1970, următoarele argumente ce susţin avantajele creativităţii de grup, folosind ca lot de cercetare un grup de 70 de oameni de ştiinţă: – favorizează pasiunea pentru cercetare şi schimbul de informaţii şi de idei; – compensează calităţi , competenţe, dacă este cazul; – stimulează apariţia noului prin interacţiunile de grup; – contribuie la iniţierea tinerilor cercetători În privinţa randamentului, a utilităţii unei forme sau alta a creativităţii acestea variază şi în funcţie de domeniul de activitate în care se desfăşoară procesul, activităţile creatoare, după cum arată S. Moscovici şi C. Facheux: – în artă grupul este mai productiv decât individul izolat; – în creativitatea orientată este eficientă, atât individul, cât şi grupul; – în creativitatea constructivă colectivul este superior individului. De fapt, credem că oricare ar fi forma activităţii sau domeniul de activitate cel mai important este să se identifice şi să se asigure condiţiile favorabile unor demersuri creative productive. 5.2. Creativitatea ştiinţifică şi tehnică şi cea artistică Între cele două forme principale ale creativităţii putem stabili diferenţe semnificative prin intermediul următoarelor criterii: 1. Personalitatea creatorului este unică în funcţie de modul de îmbinare a însuşirilor psihologice şi a modului în care creatorii sunt influenţaţi de mediul exterior, creatorii pot fi diferenţiaţi după trăsă-turile de personalitate şi dispoziţiile aptitudinale formate în diferite 78 contexte culturale, şi după formele de manifestare a creaţiei (M. Moldoveanu, 2001). Se consideră că între creativitatea ştiinţifică şi cea tehnică şi ştiinţifică există o diferenţă în privinţa ponderii inteligenţei, gradul de solicitare fiind maxim în ştiinţă, mai puţin în tehnică şi cel mai redus în artă. În schimb, aptitudinile speciale sunt mult mai importante în artă şi apoi în tehnică, şi în cel mai redus grad în ştiinţă. Ca tipuri de aptitudini speciale implicate putem menţiona că în ştiinţă sunt implicate aptitudinile numerice, verbale, spaţiale, iar în tehnică aptitudinile senzorio-motorii şi perceptiv-spaţiale. Distincţia între tipul artistic, categorie în care sunt incluşi poeţii, pictorii, muzicienii, şi tipul gânditor, categorie din care fac parte cercetătorii, inventatorii, a fost realizată şi după modul în care aceştia reflectă realitatea, astfel: – tipul artistic reflectă realitatea prin intermediul unor imagini concret-senzoriale, cu ajutorul senzaţiilor, percepţiilor, reprezentărilor; – tipul gânditor realizează reflectarea prin imagini abstracte, create cu ajutorul limbajului. 2. Produsul creat prezintă, de asemenea, un criteriu prin care putem diferenţia creaţia artistică de cea tehnică şi ştiinţifică, după cum se vede în tabelul nr. 5 Tabel nr. 5 Creativitatea în ştiinţă şi tehnică Produsul exprimă cerinţele şi scopurile mediului, filtrate prin stilul personal al creatorului. Criteriul de validare este cel al eficienţei pentru tehnică şi al adevărului pentru creativitatea în ştiinţă. Creativitatea în artă Produsul îl exprimă pe creator ca individualitate, cu trăsăturile, trebuinţele, motivaţiile şi aspira-ţiile sale specifice. Criteriul de validare este cel estetic. 3. Reacţiile publicului-ţintă la produsul creat sunt diferenţiate astfel: – la operele artistice publicul reacţionează în termeni emoţionali; – la produsele din ştiinţă şi tehnică, reacţiile sunt de natură intelectuală şi practică; 79 4. Raportul între interioritate şi exterioritate implicat în creaţie, este variat de la un domeniu la altul: – în artă este evocat mai mult fondul psihologic al creatorului; – în ştiinţă sunt exprimate mai ales aspecte ale mediului investigat; – în arhitectură se consideră că interioritatea şi exterioritatea se află în echilibru. 5. Tipul de informaţie valorificată: – în artă este valorificată informaţia figurală sau senzorial-perceptivă; – în matematică, chimie, logică se valorifică informaţia simbolică; – în ştiinţă, literatură, activitatea juridică şi didactică, informaţia valorificată este cea semantică; – în politică, medicină, literatură, artă este fructificată informaţia comportamentală. Fiind vorba de un proces creator, indiferent de domeniu, între cele două forme esenţiale ale creativităţii există şi asemănări, în ceea ce priveşte unele aptitudini, dar şi în privinţa dimensiunilor nonintelectuale. Aptitudinile solicitate de ambele forme ale creati-vităţii sunt: fluiditatea, flexibilitatea, sensibilitatea faţă de probleme, capacitatea de redefinire şi de evaluare. Trăsăturile de personalitate, dimensiunile nonintelectuale implicate în ştiinţă şi artă sunt: curiozitate epistemică, pasiune, productivitate, evantai larg de interese, nonconformism, independenţă şi iniţiativă, capacitatea de asumare a riscului, interesul pentru complexitate. În ontogeneză, ambele tipuri de creativitate, deşi se activează în adolescenţă, în adevăratul sens al cuvântului, la vârsta preşcolară pot apărea indicatori pentru o formă sau alta. Acest lucru este important pentru demersurile educative care să favorizeze manifestarea unor potenţialităţi, valorificarea acestora. În acest sens, menţionăm şi recomandarea lui I. Mânzat pentru învăţământul prin descoperire dirijată, care poate antrena capacitatea elevului de investigare şi care, de exemplu, se poate realiza la liceu prin cercuri de cercetare. Creativitatea ştiinţifică şi tehnică Al. Roşca şi B. Zorgo arătau că aptitudinea tehnică se organizează pe mai multe niveluri, de la cele inferioare la cele superioare, astfel: 80 – caracteristicile senzorio-motorii, cum sunt acuitatea vizuală, auditivă, tactilă, viteza de reacţie, precizia în mişcări; – capacităţile perceptiv-spaţiale, ca uşurinţă şi corectitudine în receptarea constantelor perceptive; spirit de observaţie pătrunzător, reprezentare spaţială; – gândirea practică, este nivelul superior pentru creativitatea tehnică. Nivelurile amintite pot avea ponderi diferite în desfăşurarea activităţilor de tip tehnic, şi de aceea, aptitudinile pot avea forme diferite: dexteritatea manuală şi acuitatea vizuală au dominante primele două niveluri; percepţia spaţială şi gândirea tehnică, au ca specific dominarea ultimelor două niveluri; în creativitatea tehnică propriu-zisă, ca formă complexă a aptitudinilor tehnice, sunt implicate ultimele două nivelurile care sunt articulate cu inteligenţa generală şi cu alţi factori non-intelectuali cu rol energizant. Cercetând motivaţiile creatoare în cadrul activităţilor ştiinţifice, M. Roco a identificat următorii indicatori motivaţionali: interesele profesionale primează în faţa celor extraprofesionale; pasiunea pentru profesie; participarea la evenimente ştiinţifice; prestigiul profesional; satisfacţii profesionale; interesul pentru a acumula cunoştinţe din diverse domenii şi folosirea lor în activităţile profesionale; curaj pentru abordarea situaţiilor inedite; dorinţa de a obţine noul în domeniul personal de activitate; dorinţa de autoperfecţionare perma-nentă; convingerea în valoarea socială a activităţii desfăşurate; exprimarea individuală a propriilor opinii; capacitatea de apreciere obiectivă a rezultatelor în funcţie de valoarea lor reală. Între creativitatea tehnică şi cea ştiinţifică există relaţii de intercondiţionare, întrucât tehnica este influenţată de cuceririle ştiinţei, şi de asemenea, asigură condiţiile necesare pentru aplicarea conceptelor şi a teoriilor ştiinţifice. Studiindu-se mulţi inventatori şi inovatori cu rezultate remarca-bile, cu brevete şi medalii la competiţii internaţionale, s-a conturat următorul tablou al motivaţiei acestora (M. Moldoveanu, 2001): – dorinţa de perfecţionare a abilităţilor creative; – dorinţa de depăşire a rutinei profesionale; – dorinţa de a-şi depăşi condiţia socială; – nevoia de obiectivare a talentului şi aptitudinilor; – aspiraţia către promovare profesională; Aceeaşi autoare, M. Moldoveanu, prezintă, într-un studiu de caz, caracteristicile esenţiale ale mentalităţii unor inventatori, şi anume: 81 coerenţa, originalitatea, nonconformismul, încrederea în forţele proprii şi în abilităţile creative ale celorlalţi, modestie, realizarea de sine prin intermediul creaţiei. Creativitatea artistică Principalele caracteristici ale creativităţii artistice sunt următoarele: – utilizarea mai multor tipuri de informaţii; – implicarea unui ansamblu de aptitudini şi atitudini; – deşi există necesitatea unui nivel minim de inteligenţă (95-100 QI), esenţiale sunt aptitudinile speciale; – factorii motivaţionali, caracteriali sunt cei care susţin activitatea creatoare. În artă şi literatură se consideră că sunt manevrate toate cele patru tipuri de informaţii stocate şi care pot fi reactualizate prin intermediul unor noi conexiuni: 1. informaţii figurale sau senzorial-perceptive care includ infor-maţiile vizual-figurale (importante în pictură, grafică, sculptură, desen) şi cele auditiv-figurale ( implicate în poezie, arta coregrafică, muzică); 2. informaţii semantice, caracteristice poeziei, prozei, drama-turgiei, criticii literare; 3. informaţiile simbolice, implicate în pictură şi sculptură, mai ales în arta modernă; 4. informaţiile comportamentale, utile pentru actorie, beletris-tică, sculptură, pictură,. Aptitudinile specifice au un rol esenţial în structurarea creati-vităţii artistice, venind în completarea celor generale (intelectuale, atitudinale, motivaţionale), printre acestea amintim câteva mai impor-tante: capacitatea de discriminare a aspectelor spaţiale şi a sunetelor; simţul proporţiilor; bogată imaginaţie; empatia; memoria tonală. Chiar talentul este descris ca o expresie a unor aptitudini speciale, manifestate şi dezvoltate în cadrul diverselor domenii, în special în artă. De asemenea, M. Bejat enumeră caracteristicile geniului, astfel: este cea mai înaltă formă de dezvoltare a aptitudinilor; capacitate creatoare ridicată; originalitate la nivel superior; dotarea ereditară excepţională. Aptitudinile speciale pot fi valorificate prin exersare, prin antrenament permanent şi, mai ales în muzică, este evident acest 82 fenomen, unde abilităţile sunt perfecţionate prin exerciţiu. Muzicalitatea este descrisă de Al Roşca prin diferenţiere faţă de aptitudinile speciale, ca o atitudine faţă de muzică, de profesia de muzician, faţă de receptorii creaţiei muzicale. Produsele artei au fost considerate produse creatoare în epoca romantismului, până în acea perioadă fiind considerată o imitare ce poate fi perfecţionată şi o reflectare a frumuseţilor din mediul înconjurător. În cadrul artei pot fi diferenţiate 4 forme ale creativităţii, pe care le vom prezenta în continuare, împreună cu principalele caracteristici ale fiecăreia: 1. Creativitatea literară presupune reflectarea unui fragment din existenţă şi de aceea, scriitorul trebuie să posede o cultură bogată şi o experienţă de viaţă vastă. Principalele trăsături specifice scriitorului sunt: – caracteristici intelectuale: gândirea simbolică (verbală); memoria auditivă şi vizuală; imaginaţia; – flexibilitatea asociaţiilor verbale; – originalitatea figurilor de stil; – capacitatea empatică; – sensibilitatea şi simţul estetic; – trăsături caracteriale şi volitive, de genul: capacitate de muncă, principialitate, responsabilitate, exigenţă faţă de sine, perseverenţă; – interese extinse, pentru natură, semeni, valorile culturale. 2. Creativitatea muzicală impune, de asemenea, existenţa unor trăsături specifice creatorului: – s-a înregistrat cea mai mare incidenţă a precocităţii aptitu-dinilor speciale, sub forma unor indicatori, cum ar fi: interesul timpuriu pentru sunete muzicale, fredonarea unor melodii proprii, plăcerea audiţiei; – comparativ cu alte domenii, creatorii au cel mai redus registru de multilateralitate; – dimensiunile senzoriale (capacitatea de discriminare a înălţi-milor, auzul absolut, simţul ritmului, memoria tonală) şi cele motrice (în special pentru dirijori şi instrumentişti) sunt extrem de importante; – abilităţile intelectuale importante sunt: inteligenţa, imaginaţia, memoria auditivă); – aspecte afective implicate în muzică: sensibilitate şi profunzime în trăiri; – trăsături motivaţionale: perseverenţă, dăruire. 83 3. Creativitatea din artele plastice (grafică, pictură, sculptură) Prin artele plastice se încearcă o reconstruire a realităţii prin intermediul personalităţii creatorului, evocarea se realizează direct, nemijlocit. Indicatorii precocităţii în pictură pot fi stabiliţi chiar de la vârsta preşcolarităţii: viteză în execuţie, produsele grafice sunt calita-tiv superioare faţă de cele ale celorlalţi colegi, îndemânare de nivel superior. Însuşirile specifice creatorului din artele plastice sunt cele pe care le vom enumera în continuare: – calităţile senzorio-motorii implicate: spirit de observaţie, acui-tate vizuală, simţul luminii şi al culorii, simţul proporţiei, al ritmului, al formei şi volumului; – abilităţile motrice: dexteritatea manuală, bună coordonare a văzului şi auzului, precizie şi rapiditate în mişcările mâinii; – abilităţile intelectuale: coeficientul de inteligenţă cel puţin mediu, imaginaţie bogată; – însuşiri afective, motivaţionale şi caracteriale: pasiune faţă de artă, sensibilitate, perseverenţă şi putere de muncă. 4. Creativitatea scenică sau actoricească implică o armonie, o îmbinare între arta cuvântului şi pantomimă, aşa cum spunea Caragiale despre actor că este instrument, dar şi instrumentist în arta teatrală. Creativitatea actoricească dispune de trei dimensiuni majore implicate în procesul creator – cognitivă, afectivă şi expresivă. La rândul său, Gh. Neacşu a identificat doi parametri care au relevanţă pentru talentul actoricesc, capacitatea de transpunere şi capacitatea de expresie. Sintetizând contribuţia cercetărilor de specialitate, Gh. Neacşu prezintă principalele calităţi ale actorilor: – cultură generală vastă şi de specialitate; – capacităţi empatice deosebite; – calităţile fizice implicate: aspect agreabil, timbru plăcut al vocii, dicţie bună, expresivitate în limbajul verbal şi gestual; – calităţile senzorio-motrice: spirit de observaţie deosebit, o bună mobilitate; – abilităţile intelectuale: inteligenţă şi imaginaţie bogată, memorie bună; – registru afectiv larg, util pentru inducerea unor emoţii, dar şi pentru a le produce la alţii; – trăsăturile de personalitate relevante: niveluri ridicate la neuroticism, flexibilitate, tensiune ergică, expansivitate. 84 Rezumat Pornind de la două criterii esenţiale, aspectul creator şi domeniul de manifestare, putem distinge, în primul rând, creativitatea individuală şi cea de grup, şi, în al doilea rând, creativitatea ştiinţifică şi tehnică şi cea artistică. Factorii care influenţează creativitatea de la nivelul grupului sunt: natura şi tipul sarcinii, structura sau compoziţia grupului, dimensiunile psihosociale, personalitatea liderului grupului, organiza-rea şi funcţionarea grupului (mărimea, vârsta, sistemul de apreciere). Diferenţele esenţiale dintre creativitatea ştiinţifică şi tehnică şi cea artistică sunt: personalitatea creatorului, produsul creat, reacţiile publicului-ţintă, raportul interioritate-exterioritate, tipul de informaţii valorificate. Principalele forme ale creativităţii artistice sunt: literară, muzicală, din artele plastice, scenică sau actoricească. Concepte-cheie – grupul creativ este grupul creativ constituit în scopul stimulării creativităţii membrilor săi, organizat după principii specifice creaţiei; – grupul creator reprezintă unitatea dintr-un anumit departament al unei instituţii, o micro-colectivitate de muncă reală, care şi-a demonstrat performanţa creatoare în mod spontan; scopul acestui grup este acela de realizare de invenţii, creaţii sau rezolvarea creatoare a diferitelor probleme. Extensii A. Stoica a elaborat un model de grup creativ aplicabil în şcoli şi care se bazează pe un adevărat curs de creativitate, care îşi propune stimularea creativităţii elevilor, dar şi formarea de moderatori pentru viitoarele grupe de creaţie. Cursul cuprinde 12 şedinţe, fiecare cu o durată de 100 minute. Principiile metodologice care sunt respectate în cadrul acestui grup sunt: – fiecare lecţie să cuprindă elemente teoretice şi aplicative; – liderul grupului creativ trebuie să se implice activ în activitatea grupului, pentru a o stimula când aceasta stagnează; – în fiecare lecţie să se alterneze imaginaţia necenzurată cu raţiunea critică; – fiecare şedinţă să îmbine activitatea de grup cu cea individuală; 85 – să se asigure îmbinarea reprezentării mentale a soluţiilor, ideilor, cu obiectivizarea, materializarea acestora. Pentru a avea eficienţă, se impune o reluare periodică a acestui curs de creativitate în timpul şcolii. Întrebări 1. Care sunt factorii comuni pentru creativitatea individuală şi cea de grup? 2. Care sunt factorii de care depinde creativitatea de grup? 3. Ce trăsături trebuie să deţină un lider pentru a încuraja creativitatea membrilor unui grup? 4. Care este diferenţa între grupul creativ şi cel creator? 5. În ce constau diferenţele dintre creativitatea ştiinţifică şi cea tehnică? 6. Ce caracteristici prezintă creativitatea artistică ? Bibliografie selectivă 1. Caluschi, M., Grupul mic şi creativitatea, Editura Cantes, Iaşi, 2001. 2. Moldoveanu, M., Mentalitatea creativă. Perspectivă psihosocio- logică, Editura Coresi, Bucureşti, 2001. 3. Munteanu, A. Incursiuni de creatologie, Editura Augusta, Timi-şoara, 1994. 4. Roco, M., Particularităţi ale colectivului creator în cercetarea ştiinţifică, în Creativitatea în ştiinţă, tehnică şi învăţământ, Editura Didactică şi Pedagogică, Bucureşti, 1981. 5. Perju-Liiceanu, A., Aspecte interpersonale ale creativităţii în Creativitatea în ştiinţă, tehnică şi învăţământ, Editura Didactică şi Pedagogică, Bucureşti, 1994. 86 6. PSIHODIAGNOZA CREATIVITĂŢII În cadrul metodologiei de diagnoză a creativităţii, putem distinge două categorii distincte, una în care putem încadra metodele destinate copiilor şi una în care sunt incluse metodele de diagnoză a creativităţii la adult. 6.1. Metode de psihodiagnoză a creativităţii la copil În psihodiagnoza creativităţii la copil sunt folosite cel mai frecvent următoarele metode: 1. Analiza produselor activităţii: presupune aprecierea atât a produselor realizate de elevi la solicitarea şcolii, cât şi cele realizate din proprie iniţiativă. În cadrul acestei metode pot fi folosite următoarele instrumente: 1.1. Chestionarul Minnesota, care inventariază numai activi-tăţile desfăşurate din iniţiativă personală: - dacă individul a scris un poem; - construirea unui aparat; - prezentarea unei comunicări ştiinţifice; - publicarea unui studiu ştiinţific. 1.2. Scalele de evaluare ale lui J.L. Holland (1961), care au două variante: a. pentru investigarea creativităţii artistice: cuprinde 11 itemi, de exemplu premierea la diverse concursuri (oratorie, sculptură, muzică, pictură, etc); b. pentru investigarea creativităţii ştiinţifice: cuprinde 5 itemi, de exemplu construcţia de aparate sau dispozitive, elaborarea unei comunicări ştiinţifice. 2. Studiul de caz (case study): metoda poate fi adaptată fie în cazuri diagnostice, caz în care un subiect este investigat prin mai 87 multe metode, realizându-se apoi o analiză statistică prin care se pot face generalizări, fie în scopuri de stimulare a creativităţii. 3. Metoda aprecierii (interevaluării) şi autoaprecierii (auto-evaluării) este aplicabilă de către profesori, părinţi sau de subiectul însuşi. Metoda poate fi folosită în domeniul şcolar şi în cel tehnic. Prin interapreciere putem atinge două obiective: 1. putem identifica unele comportamente şi performanţe creative; 2. poate fi considerată ca fiind un criteriu extern de validare a rezultatelor obţinute prin testele de creativitate. Comparativ cu performanţa efectivă, metoda interevaluării oferă o validare mai puţin valoroasă. Există două tipuri de validare: a) concurentă, în care datele obţinute prin interevaluare sunt confruntate cu performanţele creative ale subiectului; b) convergentă, în care comparaţia se realizează între rezultatele interevaluării şi auto-evaluării. Metoda interaprecierii utilizează trei tehnici distincte (Făcăoaru, 1976): 1. desemnarea cazurilor extreme, în care evaluatorii (judecători), prin raportare la un anumit criteriu, trebuie să precizeze, în număr echitabil, care sunt primii şi ultimii dintre colegi (sau subalterni); 2. clasificarea, în care judecătorii fac o ierarhie a colegilor, în funcţie de un anumit criteriu; 3. evaluarea propriu-zisă, pentru anumite criterii judecătorii dau note fiecărui individ din grupul respectiv. S-a constatat că o imagine favorabilă despre potenţele creatoare ale unui individ determină o imagine bună asupra propriei persoane. 4. Metoda testelor 4.1. Bateria Guilford: cuprinde numai probe verbale şi cu timp limitat, ceea ce constituie o deficienţă, întrucât dezavantajează persoanele lipsite de abilităţi verbale şi, respectiv, cele caracterizate prin lentoare temperamentală. Se administrează colectiv începând cu vârsta pubertăţii. Conform modelului tridimensional al intelectului şi ai vectorilor acestuia, Guilford defineşte şi realizează probe pentru mai multe tipuri de abilităţi (Minulescu, 2003): 1. Testele de fluiditate (4 serii) pentru: 1.1. fluiditatea verbală: măsurată prin testele de prefixe (listă de cuvinte care încep cu acelaşi prefix), listele de cuvinte care conţin aceleaşi litere, listele de cuvinte care urmează aceluiaşi cuvânt; 88 1.2. fluiditatea ideaţională: măsurată prin testele de calităţi ale obiectelor (de exemplu ce obiecte sunt în acelaşi timp roşii şi dure ? sau care ard ? etc.), testele de utilizări (liste de utilizări pentru obiec-tele cunoscute); 1.3. fluiditatea asociativă: măsurată prin testele de asociaţii - a găsi sinonime, testele de completare - a completa o propoziţie utili-zând un adjectiv care lipseşte; 1.4. fluiditatea expresivă: măsurată prin testele de combinaţie de 4 cuvinte (se dau literele cu care încep cuvintele); 2. Testele de utilizări schimbate, se referă la utilizări posibile, dar altele decât cele obişnuite, pentru un obiect banal; 3. Testele de consecinţe se referă la aptitudinea de a imagina consecinţele posibile ale unui eveniment neobişnuit; 4. Testele de embleme cuprind liste de meserii care pot fi simbolizate de o emblemă dată; 5. Testele de producere de figuri se referă la construirea de obiecte din figuri geometrice date (de exemplu, o lampă, o faţă obţinute din cerc, pătrat, triunghi); 6. Testele de distribuţie cuprind figuri compuse din beţe de chibrituri. Subiectul trebuie să ridice unele pentru a obţine figuri geometrice complete; implică aptitudinea de a produce transformări; 7. Testele de decorări în care subiectul trebuie să decoreze obiectele obişnuite cu un maximum de elemente diferite; 8. Teste de găsire de titluri (pentru poveşti scurte); 9. Testele de producere de simboluri (pentru fraze simple); 10. Testele de forme ascunse (a găsi liniile ascunse în obiecte mai mari); 11. Testele de figuri (a percepe o figură simplă într-o figură complexă); 4.2. Bateria Minnesota (elaborată de Torrance şi colab.) se aplică colectiv de la vârsta pubertăţii. Ea suplineşte dezavantajele bate-riei Guilford, întrucât utilizează şi teste neverbale. Bateria reuneşte 2 baterii de teste verbale (formele A şi B, fiecare cu câte 7 teste) şi 2 baterii de teste figurative (formele A şi B, fiecare cu câte 3 teste). Obiectivul testului este evaluarea procesului creativităţii prin care devenim sensibili la probleme, la ceea ce lipseşte, la lacunele în cunoaştere, la absenţa unor elemente, la disarmonii (Minulescu, 2003). Administrarea testului: – testul verbal poate fi administrat colectiv (între cele două teste există o pauză); 89 – testul figurativ poate fi administrat individual sau colectiv. Timpul impus şi cronometrat este de: – 45 de minute, pentru testul verbal; – 30 de minute pentru probele de imaginare figurală. Interpretarea rezultatelor se face prin contabilizarea reuşitelor în funcţie de următoarele criterii (Minulescu, 2003): 1. fluiditate (Fl), considerată ca aptitudine a subiectului de a produce un număr mare de idei; 2. flexibilitate (Fx), considerată ca aptitudine a subiectului de a produce răspunsuri foarte variate, ce ţin de domenii diferite; 3. originalitate (O), considerată ca aptitudinea de a produce idei îndepărtate de ceea ce este comun, evident, banal, aspecte deja stabilite; 4. elaborare (El), considerată a reprezenta aptitudinea subiec-tului de a dezvolta, lărgi şi îmbogăţi ideile; numărul de detalii în plus utilizate în elaborarea ideilor. Aceşti factori sunt prezenţi în următoarele sarcini: Fl - în toate testele verbale şi testele figurative 2, 3. Fx - în testele verbale 1-5 şi testele figurative 2, 3. O - pentru toate probele; El - pentru testele figurative. Bateria care evaluează forma figurală a creativităţii, în afara factorilor de mai sus (fluiditate, flexibilitate, originalitate şi elaborare), mai conţine două criterii (Dincă, 2002): 1. rezistenţa la închidere prematură (Rez. înc.) măsoară capa-citatea de rezistenţă perceptivă la figura indusă prin stimul şi reprezintă măsura în care subiectul este independent de învăţarea perceptivă. Deschiderea psihologică este localizată de Gordon la nivelul etapei de incubaţie a procesului creativ şi este considerată de C. Rogers (1979, apud M. Dincă, 2002) ca fiind una dintre caracteristicile de nelipsit ale creativităţii; 2. capacitatea de abstractizare semantică (Abs. sem.) este capa-citatea de interpretare abstract-verbală a figuralului. Ea măsoară capacitatea de interpretare abstract-verbală a desenului prin titlul acordat. Indicele reprezintă nivelul de abstractizare al conţinutului titlului. 4.3. Bateria lui M.A. Wallach şi N.Kogan: autorii propun administrarea probelor într-o ambianţă relaxată, ludică, lipsită de orice judecată critică. Aplicarea se face individual, cu timp liber şi răspunsuri orale. Bateria cuprinde probe verbale şi nonverble, fiind accesibilă începând cu pubertatea. 90 4.4. Bateria lui W.J. Getzels şi W. Jackson se administrează subiecţilor aflaţi la vârsta adolescenţei. Condiţii de aplicare a metodei testelor: 1. vârsta: în ceea ce priveşte vârsta cea mai potrivită la care se poate evalua creativitatea, există autori (Ph.E. Vernon, G. Adamson, D.F. Vernon, 1977 apud A. Munteanu, 1994) care apreciază că intervalul 8,9 - 15 ani este cel mai potrivit, întrucât în această perioadă se pot practica metodele educative de masă cele mai ieftine. Alţi autori (R.A. Martison, C.M. Lessinger, 1960, apud A. Munteanu, 1994) cred că, în cazul copiilor supradotaţi, administrarea probelor este bine să se facă chiar de la 4 ani şi jumătate, datorită precocităţii abilităţilor lor. 2. atmosfera de administrare: trebuie să îndeplinească unele exi-genţe suplimentare faţă de cele respectate la alte probe. Astfel, trebuie să se asigure o perioadă de familiarizare şi acomodare între subiecţi şi experimentator, în care să aibă loc nişte întâlniri prelimi-nare cu subiectul. Întrucât structura testelor de creativitate poate cuprinde situaţii hilare, dezorganizate, trebuie câştigată încrederea şi interesul subiectului pentru realizarea unui climat de seriozitate şi cooperare, asigurându-se astfel relevanţa testării. 3. alegerea testelor: – testele se aleg în funcţie de vârsta, nivelul cultural al subiectului şi să trezească interesul acestuia; – în baterie trebuie incluse probe cât mai variate, putându-se realiza astfel analize diferenţiate; – raportul între testele verbale şi cele nonverbale, precum şi între testele cu timp limitat şi cele cu timp nelimitat trebuie să fie echilibrat. Cotarea rezultatelor: scorurile calculate pentru testele de creativitate sunt: 4.1. scorul de fluiditate (al cantităţii): se stabileşte după numărul total de răspunsuri date de subiect la proba respectivă; 4.2. scorul de flexibilitate (al varietăţii): se referă la numărul de categorii în care pot fi încadrate răspunsurile date la un test (în totalitate); 4.3. scorul de originalitate (al calităţii): originalitatea poate fi definită în trei moduri (Beaudot, 1969): – capacitatea de a da răspunsuri cu frecvenţa statistică mică într-un ansamblu dat; – capacitatea de a produce asociaţii între obiecte şi fenome-ne îndepărtate; – capacitatea de a produce răspunsuri ingenioase. 91 Pornind de la aceste definiţii s-au conturat două procedee de calcul a originalităţii: 1. procedeul indicelui de frecvenţă: se referă la frecvenţa răs-punsurilor date de subiect, astfel încât cel mai mic indice (notat cu 1) să corespundă grupei răspunsurilor cel mai des utilizate, iar cel mai mare pentru grupa cu răspunsurile cel mai puţin utilizate; 2. procedeul indicelui de ingeniozitate: indicele reflectă ingenio-zitatea răspunsurilor, ingeniozitate care trebuie apreciată de către 3 persoane, care parcurg întregul ansamblu de răspunsuri, acor-dând pentru fiecare răspuns un anumit indice de ingeniozitate, pe baza căruia se stabileşte un scor total de originalitate pentru subiect. La cele trei scoruri (fluiditate, flexibilitate, originalitate) se adaugă şi scoruri intermediare, care să le cupleze două câte două, până la epuizarea tuturor combinaţiilor posibile. Interpretarea calitativă a datelor obţinute presupune corelarea rezultatelor la toate metodele, nu doar prin teste. Problema validării Validarea se poate realiza în două moduri: 1. validarea predictivă, prin care se verifică dacă persoanele desemnate ca fiind creative prin testare vor demonstra acest lucru prin produse creative de valoare; 2. validarea concurentă presupune calcularea corelaţiilor între rezultatele obţinute de persoane cu manifestări creative atestate social şi creaţiile acestora. 6.2. Psihodiagnoza creativităţii la adult Pentru identificarea potenţialului creator sau a creativităţii manifeste se folosesc fie metoda testelor, a interevaluării, studiul de caz, fie unele metode specifice, cum sunt metoda biografică, metoda longitudinală sau metoda caselor de evaluare. 1. Metoda biografică: Metoda biografică a unor mari creatori este relevantă pentru cunoaşterea naturii, genezei şi specificului activităţii creatoare. Prin această metodă se poate obţine o imagine cât mai bogată a vieţii şi personalităţii creatorului, a actului creator şi a condiţiilor creaţiei. În acest sens, sunt relevante materialele creatorului, însemnările din momentul sau perioada creaţiei, memoriile, jurnalele, mărturiile contemporanilor. 92 Metoda biografică cuprinde: analiza biografică a individului şi ancheta statistico-biografică. Prelucrările statistice oferă profiluri ale creatorilor (pe vârste, domenii de activitate) la care sunt ulterior raportate profiluri ale unor persoane identice ca profesie, vârstă, pentru a se stabili dacă acestea sunt creatoare. Metoda biografică se poate aplica longitudinal sau retrospectiv. 2. Metoda longitudinală urmăreşte conturarea biografiei ştiinţi-fice a profilului psihologic al unei persoane creatoare, pe baza datelor adunate zilnic, sau la intervale apropiate, datele fiind obţinute prin observare şi examinări sau reexaminări ale aceluiaşi subiect la diferite vârste sau perioade succesive. 3. Metoda caselor de evaluare (assesment house) a fost elabora-tă de F. Barron (1968) şi presupune organizarea unor grupuri etero-gene de 10 persoane la sfârşit de săptămână, de vineri după-amiază până duminică, cu respectarea următoarelor condiţii: – evaluatorii analizează comportamentul membrilor grupului, având la dispoziţie diferite situaţii naturale; – evaluarea membrilor se face şi prin metode specifice: teste, chestionare, convorbiri; – membrii sunt antrenaţi în competiţii, improvizaţii, programe artistice, jocuri distractive; – în fiecare seară se face un bilanţ al zilei respective şi la sfârşitul celor 3 zile se obţin concluziile prin intermediul instru-mentelor statistice. În cazul folosirii convorbirii şi chestionarului în evaluarea creativităţii trebuie să se acorde o importanţă deosebită formulării întrebărilor, întrucât unele date care sunt importante pentru studiul psihologic pot fi considerate de către creator ca fiind nerelevante. 6.3. Detectare şi predicţie Educaţia centrată pe creativitate presupune mai întâi depistarea ei, detecţie care este realizată fie prin mijloace nespecifice (predictorii creativităţii), fie prin metode de psihodiagnostic sau metode specifice de identificare. Unul dintre predictorii care este cel mai accesibil profesorilor este randamentul şcolar, dar se consideră că acesta nu este un indicator relevant nici pentru capacităţile intelectuale, şi nici pentru creativitate, 93 fiind incapabil să radiografieze personalitatea elevilor cât mai corect. Se consideră că acest lucru se datorează în principal faptului că învăţămân-tul actual este dependent de inteligenţa tradiţională care este promovată în mod preferenţial, acest lucru fiind confirmat de obţinerea unei corelaţii semnificative între gândirea convergentă şi randamentul şcolar. Un predictor mai relevant pe care îl poate oferi şcoala ar putea fi considerat randamentul la obiectul preferat, datorită solicitării suplimentare a fondului motivaţional şi atitudinal. V. Pavelcu (1974) consideră că activităţile extraşcolare reflectă mai bine dominantele de personalitate ale individului decât activitatea profesională sau şcolară. Pentru C.D. McDermid (1965) cel mai bun predictor al performanţei viitoare este performanţa din trecut. A. Munteanu (1994) a constatat că, în timp ce randamentul şcolar reflectă mai ales inteligenţa, activităţile extraşcolare sunt mai relevante pentru creativitate, atât în ceea ce priveşte potenţialul creator general, cât şi pentru cel specific. E.P. Torrance (1960) a identificat următoarele conduite simpto-matice pentru creativitate la copil: capacitatea de a-şi ocupa timpul în mod atractiv, preferinţa pentru o vestimentaţie deosebită, tendinţa de a avea preocupări suplimentare faţă de cele şcolare, capacitatea de a se amuza cu lucruri simple, multe întrebări „de ce ?” şi „cum ?”, plăcerea de a organiza jocuri, tendinţa de a povesti descoperirile sale, identificarea unor utilizări neobişnuite pentru jucăriile şi obiectele sale, curajul de a încerca lucruri noi, tendinţa de a desena în timp ce profesorii predau lecţia. Sunt amintiţi în diverse studii şi predictori nespecifici ai creativităţii şi pentru diverse forme ale actului creator. Astfel, predicţia creativităţii studenţilor din domeniul artei presupune raportarea la realizări, cum sunt: publicarea de poezii, articole de critică în publicaţii de profil, câştigarea de premii la concursuri de artă (sculptură, pictură), participarea la o echipă de teatru cunoscută, publicarea unei caricaturi în ziar. Al. Roşca (1981), realizând o cercetare pe un lot de matema-ticieni şi fizicieni, a scos în evidenţă faptul că aceştia au indicat următoarele trăsături ca fiind predictorii pentru creativitate: uşurinţa de asimilare, cunoştinţe valide, originalitate în găsirea soluţiilor, imaginaţie, intuiţie, capacitatea de a pune şi rezolva probleme, de a formula ipoteze viabile, pasiune pentru specializarea aleasă, ardoarea de a descoperi, seriozitatea în muncă. 94 Aceşti predictori însă, au un caracter nespecific, extrinsec, şi, prin urmare, nu pot oferi decât aproximări cu privire la profilul creativ al elevului. De aceea, este necesar ca subiectul să fie plasat în condiţii experimentale, de laborator, unde psihologul poate folosi atât metode care sunt utilizate pentru evaluarea celorlalte fenomene psihice (observaţia, experimentul, testul, interviul, chestionarul), cât şi metode adaptate specificului creativităţii, cu itemi specifici creativităţii. Se consideră că este benefică îmbinarea formării cu detecţia, întrucât cea mai bună cunoaştere are loc în procesul formării şi educării viitorilor creatori. Rezumat Metodele de psihodiagnoză a creativităţii se pot adresa copilului sau adultului cu performanţe creatoare. Dintre metodele folosite în psihodiagnoza creativităţii copilului amintim: analiza produselor activităţii, studiul de caz, metoda aprecierii (interevaluării) şi auto-aprecierii (autoevaluării), metoda testelor. În ceea ce priveşte metodele utilizate pentru investigarea adultului acestea pot fi: metoda biografică, metoda longitudinală şi metoda caselor de evaluare. Între predictorii creativităţii, pot fi luaţi în considerare: randamentul la obiectul preferat, activităţile extraşcolare care reflectă mai bine dominantele de personalitate ale individului, identificarea unor utilizări neobişnuite pentru obiectele obişnuite, curajul de a încerca lucruri noi, performanţele din trecut, uşurinţa de asimilare, originalitatea în găsirea soluţiilor, imaginaţia, intuiţia, capacitatea de a pune şi rezolva probleme, de a formula ipoteze viabile, pasiune pentru specializarea aleasă, ardoarea de a descoperi, seriozitatea în muncă. Concepte-cheie – validarea predictivă este procedeul prin care se verifică dacă persoanele desemnate ca fiind creative prin testare vor demonstra acest lucru prin produse creative de valoare; – validarea concurentă presupune calcularea corelaţiilor între rezultatele obţinute de persoane cu manifestări creative atestate social şi creaţiile acestora; – metoda longitudinală este o metodă folosită pentru investi-garea adultului cu performanţe creatoare şi constă în recoltarea informaţiilor aferente pentru schiţarea profilului psihologic al unei persoane, în timp, pe măsura derulării activităţilor creatoare. 95 Extensii Scala de evaluare cu ancore comportamentale a creativităţii -metodă de interevaluare (SEAT CREAT) SEAT CREAT este o metodă de interevaluare care permite măsurarea performanţelor creative şi, implicit, a personalităţii, prin prisma evaluărilor făcute de grupul social din care face parte subiectul, prin intermediul seturilor de comportamente (ancore) recunoscute ca fiind tipice pentru o performanţă bună, medie sau inferioară. Metoda este recomandabilă pentru vârste cuprinse între 12-20 de ani, şi a fost realizată de M. Dincă (1995, 1996, 2002). SEAT CREAT este alcătuită din 12 itemi. Dimensiunile selec-tate ale creativităţii şi definiţiile lor (aşa cum au fost formulate de către subiecţii adolescenţi) sunt (Dincă, 2002): 1. A fi deosebit = mod de a se comporta, acţiona şi gândi personal (diferit de ceilalţi); 2. Ambiţie = capacitatea de a persevera în realizarea unui ţel propus şi de a relua acţiunea până la atingerea acestuia; 3. Curiozitate = tendinţa de a-şi băga „nasul unde nu-i fierbe oala” (Dincă, 2002); 4. Energie neconsumată (a avea) = disponibilitatea de a consu-ma energie în activităţi suplimentare; 5. Fără limite = disponibilitatea de a nu fi niciodată mulţumit de ceea ce s-a obţinut; 6. Haz (a avea) = persoane care pot crea şi aprecia alăturări neaşteptate de idei care produc ilaritate; 7. Inventivitate = capacitatea de a transforma o idee aparent nerealizabilă într-o idee realizabilă; 8. Încăpăţânare = tendinţa de a insista asupra unor scopuri, opunându-se opiniilor nefavorabile şi obstacolelor; 9. Nonconformism = capacitatea de a gândi şi acţiona făcând abstracţie de convenţiile existente; 10. Spirit de observaţie = capacitatea de a înregistra amănunte fără sau cu control conştient; 11. Spontaneitate = capacitatea de a gândi şi acţiona rapid, în conformitate cu ideile de moment; 12. Umor (a avea) = capacitatea de a depăşi situaţiile dificile printr-o glumă. Întrebări 1. Ce metode de psihodiagnoză a creativităţii copilului cunoaşteţi? 2. Care sunt avantajele şi dezavantajele metodei testelor? 96 3. Treceţi în revistă câţiva predictori ai creativităţii 4. Care sunt metodele utilizate în investigarea adulţilor cu per-formanţe creatoare? 5. Comparaţi între ele bateria lui J.P. Guilford şi cea a lui E.P. Torrance şi arătaţi care sunt avantajele şi dezavantajele fiecăreia dintre ele. Bibliografie selectivă 1. Barron, F., Creativity and Personal Freedom, Van Nostrand, Prince-ton, Toronto, 1968. 2. Beaudot, A., La créativité a l’école, Paris, P.U.F., 1969. 3. Dincă, M., Teste de creativitate, Ed, Paideia, Bucureşti, 2001. 4. Făcăoaru, C., Performanţe creatoare şi evaluarea socială a aptitudinilor creative în tehnică, Rev. de Psihologie, nr. 4, 1976. 5. Holland, J. L., Creative and academic Performance among talented Adolescent, J. OofEditura Psychol., v. 52, 1961. 6. McDermid, C. D., Some Corelates of Creativity in Engineering Personnel, J. appl. psychol., v. 49, 1965. 7. Minulescu, M., Teorie şi practică în psihodiagnoză, Editura Fundaţiei România de Mâine, Bucureşti, 2003. 8. Munteanu., A., Incursiuni în creatologie, Editura Augusta, Timi-şoara, 1994. 9. Pavelcu, V., Culmi şi abisuri ale personalităţii, Editura Enciclo-pedică Română, Bucureşti, 1974. 10. Roşca, Al., Creativitate generală şi specifică, Editura Academiei, Bucureşti, 1981. 11. Torrance, E.P., Guiding Creative Talent, England Cliff, Prentice Hall, New York, 1960. 97 7. STIMULAREA CREATIVITĂŢII 7.1. Factorii frenatori ai creativităţii Identificarea creativităţii este o premisă pentru anticiparea acţiunii de educare a ei. Factorii inhibanţi pentru creativitate pot fi diferenţiaţi pentru toate cele patru faţete de fond ale creativităţii: personalitate, proces, produs, climat creativ. Unele blocaje, prin reversul lor, se pot transforma în stimulenţi. Factorii care pot bloca creativitatea, pot fi: I. Blocajele culturale (A. Cosmovici, 1996, E.P.Torrance, 1971) 1. Conformismul: se referă la dorinţa oamenilor ca toţi cetăţenii să se poarte şi să gândească la fel. Cei cu idei şi comportamente neobişnuite sunt dezaprobaţi şi priviţi cu suspiciune, atitudine care-i descurajează şi implicit inhibă atitudinile creative; 2. Influenţa nefastă a prejudecăţilor existente la un moment dat în societate; 3. Atitudinea descurajatoare practicată de corpul didactic la adresa spiritului interogativ natural al elevilor; 4. Tendinţa de a se complace strict în limitele stipulate de sexul căruia îi aparţine, cu refuzul caracteristicilor şi rolurilor specifice celuilalt sex; 5. Practicarea falsei disjuncţii dintre muncă şi joc; 6. Obsesia activităţilor contra cronomentru; 7. Prejudecata rarităţii indivizilor superior dotaţi; 8. Supraestimarea aparenţelor. II. Blocajele intelectuale, atitudinale, motivaţionale (Cosmovici, 1996, M. Roco, 1985): 1. Rigiditatea algoritmilor anteriori: se referă la situaţia în care suntem obişnuiţi să aplicăm într-un anumit caz un algoritm, şi, deşi nu pare a se potrivi, stăruim în a-l aplica şi nu încercăm altceva. Algo-ritmul este o succesiune determinată de operaţii permiţând rezolvarea unei anumite categorii de probleme; 98 2. Fixitatea funcţională: se referă la folosirea obiectelor şi uneltelor potrivit funcţiei lor obişnuite, fără a le utiliza în alt mod. De exemplu: grupa de soldaţi care a rămas câteva zile într-o casă părăsită a mâncat pe braţe mâncarea, până când au scos uşa din balamale şi au folosit-o pe post de masă; 3. Critica prematură, evidenţiată de Osborn se referă la discutarea prematură, critică a unei sugestii ce apare pentru rezolvarea unei probleme complexe. Această discutare prematură blochează venirea unor idei în conştiinţă; 4. Imaginaţie deficitară; 5. Cunoaşterea superficială a metodelor de gândire divergentă; 6. Carenţe la nivel atitudinal; 7. Lipsa motivaţiei pentru profesiune; 8. Registru restrâns de interese. III. Blocaje emotive - aceste blocaje apar pentru că factorii afec-tivi au o influenţă importantă (Cosmovici, 1996): 1. Neîncrederea în fantezie şi acordarea unei importanţe exagerate raţiunii logice, raţionamentelor. Aceasta poate fi explicată prin existenţa unei comodităţi la persoanele cu imaginaţie bogată; 2. Teama de a nu greşi, de a nu fi pe măsura aşteptărilor, de a nu se face de râs: poate împiedica exprimarea şi dezvoltarea unui punct de vedere neobişnuit; 3. Graba de a accepta prima idee: uneori soluţia apare de la început; 4. Autodescurajarea sau descurajarea practicată de alţii întrucât munca de creaţie, de inovaţie este dificilă şi necesită eforturi de lungă durată; 5. Tendinţa exagerată de a-i întrece pe alţii, duce la evitarea ideilor prea deosebite şi dăunează procesului de creaţie; 6. Lipsa de încredere în forţele proprii. 7.2. Metode de stimulare a creativităţii Se consideră, că folosind mijloacele adecvate, la orice fiinţă umană normală (Q.I.= 90) se poate dezvolta măcar un minim de creativitate. De aici rezultă faptul că orice copil trebuie să beneficieze de mijloace generale şi speciale de stimulare a creativităţii. Criteriul folosit pentru a diferenţia metodele de educare a creativităţii îl constituie destinatarul căruia i se adresează, 99 preponderent, metodele respective şi care, în principal, sunt personalitatea, procesul sau produsul creativ. Educaţia creativităţii presupune un moment iniţial, şi anume autoeducaţia ei, adică efortul şi motivaţia fiecărei persoane de a-şi exersa şi dezvolta deschiderea faţă de tot ceea ce înseamnă comportament creator. 7.2.1. Metode destinate personalităţii creatoare În acest caz, acţiunea de educaţie a creativităţii urmăreşte nu doar exersarea subsistemelor psihologice implicate, ci şi personalitatea ca rezultantă integrativă şi armonioasă a lor. Dintre cele două categorii principale de factori implicaţi în creativitate, cei cognitivi sunt cel mai greu de educat, pentru că ei sunt dependenţi în mare măsură de zestrea nativă. Dar totuşi, imaginaţia (ca una dintre componentele intelectuale majore în creaţie) este mai educabilă decât inteligenţa sau gândirea. În plus, deşi nivelul intelectual prezintă o anume stabilitate încă din adolescenţă, educaţia poate influenţa eficacitatea acestei dimensiuni dacă elevul este antrenat în igiena învăţării, care se referă la diversele strategii de învăţare şi memorare eficientă. În concluzie, segmentul noncognitiv este mai susceptibil de a fi modelat educaţional. Dar apar şi aici diferenţe: dacă atitudinile, interesele şi motivaţia se dovedesc extrem de influenţabile, nu acelaşi lucru se poate constata în cazul temperamentului. Pe traseul ontogenetic, permeabilitatea individului uman, indiferent de vârstă, la metodele de stimulare a creativităţii oscilează în funcţie de fazele ciclului de creştere şi dezvoltare pe care le traversează. De aceea este necesar să se determine corect care sunt secvenţele cele mai favorabile în acest sens. Astfel, pornind de la teoria lui G. T. Land, M. Roco (1992) grupează cele patru faze posibile în două categorii: a. convergente, care sunt inapte pentru creaţie (etapa formativă şi cea normativă), pentru că energia psihică este consumată pe obiec-tive rutiniere (cristalizarea identităţii eului şi alinierea la baremurile nivelatoare ale grupului); b. divergente, apte pentru creaţie (etapa integrativă şi trans-formaţională), energiile sunt reorientate către aspiraţii mai înalte (regăsirea identităţii, nevoia de noutate). De aici rezultă faptul că orice metodă de antrenament creativ la nivel de eficacitate superioară, trebuie să fie precedată de identificarea fazei de creştere şi dezvoltare în care se află subiectul. 100 Este bine să se discute de o „ecologie psihologică, de epurare şi igienizare a individului de toate stările poluante care pot bruia creaţia” (Munteanu, 1994) pentru echilibrarea psihică şi pentru a ieşi din cotidian, în scopul instalării într-o stare favorabilă creaţiei. În acest scop, trebuie să utilizăm metode care să domine constructiv stresul, să dilueze la maximum efectele maxime ale distresului şi să valorifice virtuţile stimulative ale eustresului. Stresul se acompaniază de efecte fiziologie şi psihologice, el neputând fi tratat unidimensional, după cum urmează: a. consecinţe fiziologice: creşterea tensiunii musculare şi a pre-siunii sangvine, accelerarea bătăilor inimii, superficializarea respiraţiei, sporirea cantităţii de zahăr, colesterol şi catecolamine în sânge, diminuarea numărului de leucocite şi anticorpi (de unde vulnerabilitatea la diferite maladii); b. consecinţe psihologice: iritabilitate, încordare, anxietate, alterarea încrederii în sine, exacerbarea spiritului critic şi autocritic, toate acestea constituind frâne pentru creaţie. Pentru diminuarea sau eliminarea acestor consecinţe se pot utiliza diferite metode: 1. Metodele psihoterapiei: M. Stein (1975) arată că indiferent dacă funcţionează la nivel individual sau de grup, psihoterapia influenţează creativitatea în trei direcţii: I. eliberează o creativitate potenţială, dar neexprimată încă datorită unor cauze mai mult sau mai puţin obiective; II. relansează o creativitate manifestă cândva, dar care s-a împotmolit pe traseu; III. alimentează menţinerea în formă optimă a unei creativităţi active, dar care poate traversa momente de reflux. Dintre metodele psihoterapiei, menţionăm: 1.1. Metode bazate pe discuţia individuală Toate terapiile (psihanaliza, comportamentale, cognitive etc) pot fi folosite pentru înlăturarea anxietăţii, care poate fi inhibitoare, frenatoare pentru creaţie, în scopul dobândirii unui tonus psihologic tonic şi constructiv. Terapia cognitivă urmând să corecteze erorile de gândire, precum şi înlocuirea lor cu interpretări mai flexibile şi mai funcţionale, constituie o modalitate mai privilegiată de psihoterapie ce se poate adapta uzanţelor creatologiei. Astfel, terapia cognitivă (Beck, 1979, 1985) atrage atenţia asupra faptului că evenimentele neplăcute 101 au efecte nefaste asupra individului, pentru că ele sunt interpretate distorsionat, distorsiuni care pot fi de mai multe feluri: – faţă de sine: când are loc un deficit de autoevaluare, individul considerându-se incapabil, indezirabil; – faţă de lume: percepută neospitalieră şi ostilă, – faţă de viitor: ceea ce se converteşte în atitudini defetiste şi pesimism. 1.2. Psihoterapiile de grup: apariţia terapiilor de grup a demonstrat calităţile curative şi formative ale grupului. Efectele benefice ale grupului vizează atât colectivul privit ca un rezultat sintetic al interacţiunilor aferente, cât şi fiecare individ luat separat. Fiind o societate în miniatură, grupul poate exersa şi o serie de comportamente necesare vieţii reale, inclusiv cele de tip creativ. Prin intermediul cuvântului, gesticii şi mimicii, în interiorul grupului individul poate experimenta ipostaza alterităţii (a celuilalt), ceea ce îl stimulează să-şi recreeze imaginea de sine. Dintre metodele de psihoterapie de grup care pot servi creativitatea amintim: 1.2.1. Psihodrama: apărută în deceniul trei al secolului XX, la iniţiativa lui J.L. Moreno, îşi propune asimilarea de către individ într-o ambianţă ludică, a unor tehnici de viaţă, roluri, abilităţi, compor-tamente, cu destinaţie extrem de diversă (inclusiv creativă). Pe lângă cuvânt, psihodrama valorifică şi latura gestico-mimico-verbală pentru a elibera şi proiecta în afară toate energiile reprimate. Indiferent de personajul interpretat, scopul final al psihodramei este de a regăsi şi sluji autenticitatea Eului. Tehnicile psihodramei sunt: a. jocul de rol: este o modalitate privilegiată de a dobândi o «realitate suplimentară», întrucât individul este invitat să interpreteze un personaj de care se teme (părinte, medic etc) în scopul diminuării sau chiar dispariţiei acelor temeri şi inhibiţii; b. inversarea rolului: subiectul trebuie să se transpună în ipostaza altui personaj din anturajul său imediat ceea ce duce retuşarea imaginii despre celălalt şi, implicit la înlăturarea problemelor din relaţia respectivă; c. tehnica oglinzii: se aplică persoanelor care sunt incapabile de a interpreta propriul personaj, sarcină care este preluată de altcineva, adică de un Eu auxiliar. Această tehnică are mai multe variante: – varianta dublului multiplu: când personalitatea subiectului este jucată de mai mulţi actori, fiecare evocând o altă faţetă a ei; 102 – tehnica televizorului, în care subiectul îşi urmăreşte pe ecran filmul propriului său ego; d. solilocviul: este un monolog al individului care dublează, în surdină, varianta oficială, comercială a gândurilor şi sentimentelor sale, în scopul exteriorizării tonalităţii lor tainice. M. Stein (1975) apreciază că dintre toate aceste tehnici jocul de rol poate fi folosit cel mai bine pentru uzul creativităţii. 1.2.2. Metoda marionetelor: M. Rambert, Zullinger (apud Munteanu, 1994) este o metodă similară cu psihodrama, dar în acest caz transpunerea în rol a subiectului este mult mai uşoară, întrucât se realizează mediat, prin intermediul marionetelor. 1.3. Metode de valorificare a calităţilor ambianţei fizice şi interpersonale Sunt metode de armonizare lăuntrică care pot favoriza creati-vitatea, fie valorificând calităţile mediului ambiant (lumină, culoare, sunete etc.) prin luminoterapie (iniţiată în S.U.A. în 1984), cromo-terapie, muzicoterapie, fie antrenând individul în activităţi cu dublă finalitate, atât curativă cât şi formativă, cum sunt: ergoterapia, artterapia, psihoterapiile ludice etc. Hilaroterapia (tehnică sofrologică utilizată în grup): R. Moody (1978) arată faptul că râsul constituie un excelent factor regenerator atât pe plan fiziologic, cât şi psihologic. Consecinţele fiziologice ale umorului, verificate experimental, sunt: – relaxarea tensiunii musculare şi eliberarea surplusului de energie; – activarea diafragmei; – modificarea pozitivă a chimismului sangvin. Consecinţele psihologice sunt: – contracararea stărilor emoţionale negative (mânia, ura, dorinţa de răzbunare); – potenţarea forţei expresive a gândurilor şi sentimentelor (foarte important pentru creativitate). 1.4. Metode de relaxare Starea de relaxare condiţionează eficacitatea oricărei acţiuni umane, dar are o rezonanţă particulară în activitatea creativă. G. Dobbelare (apud Percek, 1992) propune o sistematizare a metodelor de relaxare în trei mari categorii: a. psihologice (E. Kretschmer, Stokvis, J. H.Schultz, J. de Ajuriaguerra); b. psiho-fiziologice (E. Jacobson, M. Jarreau, R. Klotz); 103 c. preponderent fiziologice (Gerda-Alexander, Aigenger); Relaxarea, fiind o stare crepusculară a psihicului între starea de veghe şi somn, stimulează accesul la nivelul inconştientului, admi-nistrând mai adecvat funcţiile emisferei cerebrale drepte. Metodele de relaxare sunt utile creativităţii pentru că: 1. ajută la igienizarea psihicului de trăirile indezirabile cauzate de impasuri existenţiale diverse, dar, mai ales, ajută la mobilizarea unor energii latente care se pot exprima numai în această stare; 2. funcţiile emisferei drepte sunt mai performante în stare de relaxare, completând activitatea emisferei stângi. Caracterul fructuos al colaborării celor două emisfere a fost pro-bat de sugestopedia lui G. Lozanov (1980), mai ales pentru învăţarea limbilor străine. Sugestopedia are la bază trei principii fundamentale: 1. eliminarea tensiunii din procesul de învăţământ; 2. unitatea conştient - inconştient; 3. interacţiunea sugestivă. Sofrologia propune, la rândul ei exerciţii prin care sunt exersate capacităţile individului de a-şi mobiliza funcţiile ambelor emisfere ale creierului folosind canalele senzoriale. Starea de relaxare este utilă creativităţii şi pentru că oferă premise pentru buna funcţionare a programării pozitive (S. Zambrowski-Moreno, 1989): inconştientul nostru stochează trăirile şi experienţele noastre şi, de aceea, programându-l pozitiv, putem reorienta şi canaliza resursele sale imense în sensul dorinţelor şi proiectelor noastre, mai mari sau mai mici. Prin relaxare are loc diminuarea sau atrofierea simţului critic, care este inhibitor pentru creativitate. Trainingul autogen (J.H. Schulz, 1926-1932) poate fi o metodă foarte utilă în înlăturarea surmenajului şi a insomniei, a depresiei, anxietăţii şi complexelor, pregătind un teren favorabil pentru mobili-zarea în sens creativ, a potenţelor umane. Biofeedback-ul sugerează posibilitatea de a controla constant acele funcţii ale organismului care sunt coordonate de sistemul nervos vegetativ. Precursorii acestui curent sunt: P.K. Anohin (1935), Şt. Odobleja (1938), A. Rosenblueth, N. Wiener şi J. Bigelow (1943). Prin biofeedback se exercită un control edificator asupra prezenţei stării de relaxare, urmărind trei indicatori cuantificabili: tensiunea musculară, temperatura cutanată şi ritmul EEG alpha. Pe scurt, se pune problema detectării momentelor alpha care evocă nu numai prezenţa relaxării ci şi plonjarea într-o stare favorabilă creativităţii, pe care D. Green (1971) o denumea «de reverie hipnagogică». 104 2. Metodele sugestive G. Lozanov, creatorul sugestologiei (1978), se referea la sugestie ca fenomen relaţional, deosebit de complex, cu o dublă natură: psihologică şi fiziologică. Ea funcţionează ca un sistem unitar şi armo-nios, în care orice disociere dintre sugestor şi sugestionat, dintre individ şi mediu, dintre conştient şi inconştient, dintre trecut, prezent şi viitor, dintre real şi posibil, poate pune în pericol coeziunea întregului. Consecinţele benefice ale sugestiei: 1. capacitatea sugestiei de a controla fluxul torenţial de infor-maţii existent astăzi în lume; 2. mobilizarea potenţelor umane de rezervă, stocate în inconştient. Sugestia şi autosugestia pot funcţiona cu eficacitate, când activitatea cerebrală se găseşte în registrul alpha. S-a constatat că feno-mene cum sunt sugestia, hipnoza, creativitatea converg către teritoriul mental caracterizat prin unde lente, de relaxare, în care are loc o ardere interioară, pentru că nu este abolită total conştiinţa, existând şi o colaborare cu inconştientul. Această stare a primit următoarele denu-miri: „fază paradoxală” (Pavlov); „reverie hiopnagogică” (E.J.Green, 1971), „relaxare trează” (C.Martindale, 1981), „veghe pasivă” (C.de Lagrave), „psihopasivitate” sau „psihorelaxare con-centrată” (G.Lozanov, 1971), „concentrare agreabilă” (J.Lerède, 1987). Starea de alphagenie nu este suficientă pentru a optimiza acţiunea sugestiei, ci este nevoie de învingerea barierelor antisugestive, precum şi a sugestiilor negative (conform sugestologiei). Barierele sugestive care blochează creativitatea pot fi de mai multe tipuri: 1. intelectuale: exacerbarea spiritului critic; 2. emoţionale: neîncredere, insecuritate; 3. etice: canoane morale prea rigide. Sugestiile negative au o etiologie socială, de exemplu, individul crede că nu este destul de inteligent, frumos, puternic, norocos etc. Sugestia comportă două faţete: desugestivă şi sugestivă, ceea ce înseamnă că mai întâi se realizează o igienă prin înlăturarea tuturor agenţilor poluanţi, limitativi, pentru ca apoi să se monteze pârghii pozitive. Dintre metodele sugestive, care pot fi folosite pentru dezvoltarea potenţialului creativ amintim: 2.1. Sugestopedia: reprezintă o aplicare a sugestologiei în învăţământ, ea şi-a demonstrat pe deplin oportunitatea mai ales în 105 domeniul limbilor străine. Sugestopedia îşi propune să capteze şi să valorifice, în beneficiul învăţării, o parte din forţele latente, depozitate în inconştient. Sugestopedia se întemeiază pe trei principii fundamentale: 1. cultivarea bucuriei şi absenţa tensiunii în procesul didactic; 2. realizarea unei cooperări fructuoase între conştient – inconş-tient, ceea ce presupune valorificarea fiinţei umane în integralitatea potenţelor sale (raţionale şi afective), ceea ce duce la reabilitarea funcţiilor neglijate ale emisferei drepte; 3. interacţiunea sugestivă, ce postulează ca învăţarea să se reali-zeze totdeauna la nivelul rezervelor personalităţii; între profesor şi elev trebuie să se instituie raporturi de confidenţă şi respect mutual, cu înlăturarea oricărei atitudini violente, imperative din partea profesorului. Tehnici ale sugestopediei: 1. infantilizarea: se referă la evadarea din universul plin de prejudecăţi, pentru a regăsi spontaneitatea şi naturaleţea specifice copilăriei. Ea se realizează prin situaţia de grup şi utilizarea masivă a mijloacelor artistice. 2. schimbarea identităţii: este un procedeu preluat din psihodra-mă care presupune schimbarea statutului social al fiecărui participant, prin atribuirea unui nou nume şi adrese noi, precum şi a unei profesii valorizante. Astfel, sunt înlăturate timidităţile, restricţiile care aparţin personajului real, pentru a da liber decenzurării şi libertăţii de expresie. 3. pseudopasivitatea (emisie de unde alpha) se concretizează printr-o îmbinare dintre relaxare şi concentrare, într-o totală destindere a funcţiilor conştiente, în care tensiunea şi oboseala au dispărut, şi în care se desfăşoară de fapt o activitate extrem de intensă. Aceasta se realizează atât prin calităţile nonverbale ale dascălului, de utilizare a infantilizării, cât şi a unui anume fond muzical. Efectele ei sunt: activarea tuturor proceselor intelectuale, (inclusiv o hipermnezie), stimularea creativităţii şi o înflorire a întregii personalităţi. De exemplu, pentru însuşirea primului nivel al unei limbi străine durata cursurilor este de aproximativ patru săptămâni, cu câte patru ore pe zi, la sfârşitul cărora individul dispune de aproximativ 2000 cuvinte, suficiente pentru a se descurca în limba respectivă. Are trei secvenţe esenţiale: presesiunea, sesiunea şi postsesiunea. Dintre cele trei secvenţe, sesiunea conţine doza cea mai mare de originalitate, întrucât ea se desfăşoară pe fond muzical: în primele 40 de minute, o piesă simfonică, lirică, de factură romantică, destinată activării emisferei drepte, iar în ultimele 10 minute, o bucată simfonică mai 106 austeră, mai intelectualizată, care se adresează emisferei stângi. Pentru a nu decupla emisfera dreaptă, în ultimele minute, elevii sunt puşi să se abandoneze într-o postură total relaxată, cu capul sprijinit confortabil în fotoliu şi cu ochii închişi, pentru a asculta lectura profesorului. Sugestopedia, prin mobilizarea rezervelor, provoacă o autentică ecloziune a personalităţii, inclusiv fertilizarea potenţialului creativ. 2.2. Metoda sofronică (sofrologică) Reprezintă aplicarea în practică a sofrologiei, orientare care aspiră spre o nouă filosofie de viaţă, cu ample rezonanţe asupra existenţei omului contemporan. Paternitatea sofrologiei aparţine psi-hiatrului columbian A. Caycedo (1960). Etimologic, sofrologia desemnează ştiinţa armonizării conştiinţei. Sofrologia urmăreşte stabilirea unui nou echilibru între toate cele trei instanţe majore ale omului: trup, mental şi spirit. Prin tehnici speciale, sofrologia are ca scop dobândirea unei stări deosebite de conştiinţă, aflată în spaţiul dintre veghe şi somn, conştiinţa sofroliminală (sofronică), instalată pe fondul undelor tetha, la aproximativ 6 cicli/secundă. Metodele sofrologiei pot fi grupate în două categorii: 1. verbale: training autogen Schultz; trainingul autogen modi-ficat (TRAM); metoda celor trei grade de relaxare dinamică (R.D.); transterpsihoterapie (T.T.T.); hipnoză; 2. neverbale: bioenergie; masaje diverse, masaj perceptiv (F. de Rivage); vibraţii japoneze; sunetele circulare ale lui J. Feijoo; ritmuri muzicale diverse (jazz, muzică indiană); dans monoton (codificat). Sofronizarea presupune, ca pe un moment indispensabil, inducerea progresivă a relaxării musculare, învăţarea unei respiraţii corecte (abdominală) prin care se poate obţine o energie suplimentară pentru creier. Prin metoda sofrologică se programează pozitiv zona abisală, fie prin intermediul cuvântului, fie prin intermediul imaginii. Momentele indispen-sabile programării pozitive a inconştientului, pe cale verbală, sunt: – definirea clară a scopului urmărit; – conceperea în scris a unei fraze scurte care să exprime acest scop, utilizând timpul prezent şi apelând la termeni afirmativi; – repetarea zilnică, de preferinţă cu vocetare,a acestei fraze stereotipe. Efectele apar după 21 de zile. Tehnicile sofrologiei pot fi adaptate în scopul stimulării poten-ţialului creativ atât prin controlul şi anihilarea blocajelor provocate de 107 stres, cât şi prin întronarea unor stări favorabile creaţiei, ca optimismul, încrederea în sine, dinamismul etc. 2.3. Controlul mental Silva Este o metodă elaborată după 1960 de către americanul J. Silva şi îşi propune o programare a propriului creier, în sensul dorit de fiecare dintre noi. Metoda presupune valorificarea în registrul alpha, a forţelor latente, preţioase, pentru fortificarea generală a persoanei în confruntarea cu obstacolele vieţii. Fiind o metodă de reprogramare a creierului bazată pe sugestie, şi mai ales pe autosugestie, poate fi ajustată şi în scopul ameliorării comportamentului creativ. Controlul mental poate conduce la stimu-larea potenţelor creatoare, prin: a) administrarea în starea alpha a unor sugestii pozitive de tipul „Sunt stăpân pe mine, îndrăzneţ, cooperant, mai puţin critic, mai inventiv, mai eficient”; b) vizualizarea, cu anticipaţie, a felului cum vrei să devii tu însuţi, sau cum doreşti să se rezolve o anumită problemă. J. Silva este de părere că vizualizarea este o veritabilă cheie a succesului, prin care adresezi o rugăminte propriului calculator (creie-rul), pentru a-ţi transforma dorinţele în realităţi. 2.4. Hipnoterapia Hipnoza este o stare modificată de conştiinţă obţinută pe cale artificială ce poate fi vizualizată prin traseul alpha al undelor cerebrale. (I. Holdevici, I.P. Vasilescu, 1991). Hipnoza poate fi utilizată atât în igienizarea psihicului de gândurile limitative, inhibante, cât şi în substituirea lor cu o serie de inducţii pozitive. Dintre efectele hipnozei, cel puţin două, hipermnezia şi sugestia posthipnotică, pot fi utile pentru stimularea creativităţii. Consecinţele posthipnotice ale sugestiei pot contribui la eradicarea unor stări sau obişnuinţe negative, dar pot contribui şi la implantarea unor abilităţi şi caracteristici utile pentru activitatea creatoare. Hipnoterapia poate contribui la educarea creativităţii prin posibilitatea de a introduce o serie de atitudini indispensabile creaţiei: – încrederea în forţele proprii; – nonconformism; – capacitate de risc; – perseverenţă în muncă; – rezistenţă la efort; – influenţarea capacităţilor intelectuale (concentrarea atenţiei, memoria, limbajul, gândirea, etc). 108 Se mai poate utiliza şi autohipnoza, care se însoţeşte de efecte similare cu ale sugestiei şi hipnozei, cu avantajul că individul nu mai trebuie să apeleze la serviciile unui specialist. Exemple de comenzi care pot fi administrate în şedinţele de autohipnoză: „sunt echilibrat, eficient, generos şi merit să reuşesc în viaţă”; „cu fiecare zi semăn tot mai mult cu ceea ce doresc să fiu”; „sunt calm, fericit, cu încredere în forţele mele”; „corpul meu este în întregime sănătos”; „mintea mea funcţionează perfect, şi găsesc în mine resurse creative noi”. Louise L. Hay (1992) a trecut în revistă câteva principii funda-mentale de viaţă care se constituie într-un decalog ce poate constitui, pentru oricine, nu numai un motiv de meditaţie, ci şi un punct de reper, un imbold pentru un nou stil de viaţă: „suntem pe deplin responsabili de toate experienţele noastre”; „oricare gând ne creează viitorul”; „forţa noastră rezidă întotdeauna din momentul prezent”; „pentru a ne debarasa de trecut trebuie să ştim a ierta”; „resentimentele, critica şi culpabilitatea sunt principalele surse ale problemelor noastre”; „stima de sine deschide numeroase porţi”; „refuzaţi gândurile limitative”; „copilul care renunţă de la prima lui cădere, nu va învăţa să meargă niciodată”; „avem forţa şi autoritatea necesară pentru a domina propria noastră lume”; „porţile cunoaşterii şi ale înţelepciunii sunt întotdeauna deschise”. Întrucât există tendinţa de suprasolicitare a creatorului, sănătatea şi robusteţea fizică, acompaniată de echilibru, forţă şi rezistenţă psihologică în faţa dificultăţilor şi capacităţilor inerente creaţiei, fac parte dintre premisele creaţiei. 7.2.2. Metode destinate produsului creator Acestea pot fi grupate în două categorii: metode imaginative (intuitive, psihologice) şi metode raţionale (analitice) 1. Metode imaginative 1.1. Brainstormingul: a fost concepută de A.F. Osborn în 1938 pentru eficientizarea şedinţelor de afaceri. Principiile acestei tehnici se regăsesc în budismul Zen. Este cea mai folosită metodă de stimulare a 109 creativităţii în grup. Specificul ei rezidă în sciziunea care se operează între etapa de elaborare a ideilor şi cea de evaluare a lor. Şedinţele de brainstorming se bazează pe două principii care se materializează în patru reguli: 1. amânarea judecăţii, care semnifică pentru participant o depli-nă decenzurare, care îi dă posibilitatea de a emite legat de problema în cauză orice idee; 2. cantitatea creşte calitatea, principiu de inspiraţie asociaţio-nistă, conform căruia, pentru a ajunge la idei viabile şi inedite, este necesară o productivitate ideativă cât mai mare, deoarece orice flux mental demarează, de regulă, sub o amprentă rutinieră, prozaică. Regulile pentru perioada de emisie a ideilor: 1. suspendarea oricărui gen de criticism; 2. manifestarea impetuoasă a imaginaţiei; 3. stimularea unui debit ideativ cât mai mare; 4. preluarea ideilor emise de alţii şi fructificarea lor prin ajustări succesive, ca într-o reacţie în lanţ. Grupul brainstorming cuprinde între 2-12 participanţi, un condu-cător sau asociat, un secretar, 5 membri permanenţi şi 5 membri noi. Etapa producţiei de idei: durează între 15-45 de minute, optim 30 de minute şi presupune următoarele exigenţe: - statut social comparabil între participanţi; - implicarea lor benevolă şi în cunoştinţă de cauză; - relaţii amiabile între membri; Conducătorul trebuie să aibă experienţă în domeniu şi să posede suficientă inspiraţie şi abilitate. Scenariul de desfăşurare: cu 2 zile înainte se precizează ziua, ora, locul de desfăşurare, un rezumat succint asupra problemei care va fi discutată, făcându-se şi câteva exemplificări asupra ideilor. O activitate eficientă începe cu prezentarea clară a problemei, precizarea principiilor şi regulilor aferente (pe un tabel, pe perete). Etapele brainstormingului: I. Etapa luminii verzi – secretarul consemnează, cu fidelitate, fără restricţii, ideile formulate de participanţi; – se recomandă formularea clară şi concisă a ideilor; – când apare „tandemul” (o idee, prin ricoşare, declanşează pe cale asociativă o nouă idee altui coechipier), acesta are prioritate în intervenţie, lucru care trebuie semnalat prin trosnirea degetelor; 110 – unii autori recomandă să i se acorde prin rotaţie cuvântul fiecărui participant, pentru a nu monopoliza discuţia. Rolul conducătorului de grup poate fi delimitat prin următoarele atribuţii: – încurajarea prin fraze adecvate; – orice intervenţie inhibitoare este sancţionată printr-un clopoţel; la trei asemenea greşeli persoana părăseşte şedinţa; – când ritmul activităţii se blochează conducătorul propune pro-priile sale idei sau foloseşte strategii stimulative (de exemplu lista interogativă a lui Osborn). II. Etapa luminii roşii În această etapă animatorul verifică lista ideilor, le clasifică şi apoi sunt studiate de către experţi, fiind reţinute cele mai viabile. Dacă numărul lor este de aproximativ 10-15% din totalul celor obţinute se poate considera că a fost o şedinţă de succes. Lista ideilor acceptate este multiplicată şi distribuită fiecărui participant, iar un exemplar este reţinut de Banca de idei a grupului. Tentative de perfecţionare a metodei aparţin lui M. D. Dunnette şi colab. (1963), care recomandau o strategie mixtă în care situaţia de grup organizată prin brainstorming să se completeze obligatoriu cu o fază individuală, care să preîntâmpine o anume plafonare a activităţii grupului. Aplicabilitatea brainstormingulului poate fi descrisă în domeniile: – producţie – cercetare – învăţământ (ore de dirigenţie, cercuri de specialitate, etc). 1.2. Sinectica A fost elaborată de W. J. J. Gordon în 1944. Etimologic sinec-tica sugerează un proces de îmbinare a unor elemente separate. Sinectica se aseamănă cu brainstormingul prin exploatarea, în profitul creativităţii, a mecanismelor inconştiente şi mai ales a celor preconştiente. Diferenţe faţă de brainstorming: – obiectivul propus nu se rezumă doar la găsirea soluţiei la problemă, ci se accede mai departe, ceea ce determină apariţia unor faze suplimentare: elaborarea modelului, experimentarea acestuia, prospectarea pieţei; – se aplică doar în situaţia de grup; 111 – este o metodă calitativă, întrucât se elaborează o singură idee (soluţie), care apoi se fasonează de-a lungul itinerariului sinectic; – grupul sinectic este stabil ca structură şi eterogen în ceea ce priveşte formaţia şi experienţa profesională a participanţilor. Principii în organizarea unei şedinţe de sinectică: 1. transformarea straniului (a ceea ce este necunoscut) în familiar (accesibil); 2. transformarea familiarului în straniu, adică distanţarea de problemă, reconstituirea ei dintr-o perspectivă neuzuală. Caracteristicile grupului sinectic: – reuneşte 5-7 membri şi 2 lideri: unul cu atribuţii strict organi-zatorice şi unul pentru coordonarea şedinţelor; – durata unei şedinţe este de 2-3- ore. Condiţii care trebuie respectate: – participanţii să difere ca formaţie profesională, şi să aibă un spec-tru larg de interese, pentru a constitui o premisă a plasticităţii mentale; – vârsta participanţilor trebuie să se plaseze între 25-40 de ani, perioadă în care este acumulată experienţa de viaţă şi, în plus, nu există eroziuni importante în plan spiritual; – pentru pigmentarea şi dinamizarea suplimentară a şedinţelor se cooptează o persoană cu o cultură de tip enciclopedic. Etape: I. PAG (problem as given): animatorul prezintă tema aşa cum este, cu detalii; II. PAU (problem as understood): grupul redefineşte problema aşa cum a înţeles-o, ceea ce înseamnă transpunerea straniului în familiar; III. transformarea familiarului în straniu, îndepărtarea de pro-blemă pentru a o regândi din acest punct de vedere; IV. revenirea la problemă, ceea ce a fost straniu este reconvertit în familiar. Această etapă presupune o explicitare a soluţiei în termeni clari, accesibili. Pentru ultimele trei etape („excursia sinectică” propriu-zisă) se utilizează strategii euristice cum ar fi: 1. analogia şi evaluarea reprezintă transferarea de însuşiri de la un lucru la altul (V. Belous, 1990); 2. inversiunea constituie procedeul prin care se urmăreşte găsi-rea unei soluţii noi prin abordarea inversă a problemei; se folosesc întrebări de tipul: „Care sunt elementele opuse ?”, „Ce se întâmplă 112 dacă se începe cu sfârşitul ?”, „Dacă se înlocuieşte orizontalul cu verticalul, pozitivul cu negativul, partea de sus cu cea de jos ?”; 3. empatia: este procedeul de transpunere, fără identificarea creatorului cu obiectul sau fenomenul în cauză, pentru a-l aborda din această perspectivă, pentru soluţionarea problemei. Sinectica foloseşte mai ales analogii (metafore). Pentru formu-larea analogiilor, liderul adresează membrilor grupului întrebări evocatoare. Există 4 tipuri de analogii: 1. analogia directă: se apelează la cunoştinţe din alt domeniu cunoscut. A.G. Bell, folosind analogia directă cu urechea umană, a descoperit telefonul; 2. analogia personală (empatia) constă în substituirea problemei sau a unui element al ei, pentru a acţiona în această nouă ipostază; 3. analogia simbolică constă în substituirea obiectului proble-matic cu o imagine poetică inedită, care are o valoare strict estetică; 4. analogia fantezistă face apel la soluţii şocante, trăsnite, pentru rezolvarea temei. Michel de Mot (apud Moraru, 1994) arată că sinectica se ba-zează pe câteva principii: 1. procesul de creaţie presupune o serie de faze; 2. cunoscând stările psihice ale creatorului şi fazele creatorului, putem contribui la amplificarea capacităţii sale creative, individuale sau de grup; 3. între creaţia artistică şi cea ştiinţifică nu sunt deosebiri funda-mentale; 4. aceleaşi legi generează atât creaţia individuală cât şi cea de grup; 5. fenomenele emoţionale şi iraţionale sunt mai importante decât cele intelectuale şi raţionale; 6. sinectica promovează un anumit gen de metafore în stare să genereze analogii şi să declanşeze intuiţii; 7. sinectica recomandă inventatorului şi contexte metodologice şi, provizoriu, o anumită lege sau sistem de legi; 8. la sfârşit se face o selecţie a ideilor, materializarea ideii noi şi originale revenind specialistului în problema căutată. Aplicabilitatea sinecticii: – domeniul tehnico-ştiinţific; – şcoală (principiile şi tehnicile ei se pot folosi în cadrul orelor). M. Roco (1985) a experimentat în unităţi de cercetare şi pro- ducţie principii ale brainstormingului şi ale sinecticii. Sinectica a inspirat şi metoda cercetărilor analogice iniţiată de J. P. Sol, care se bazează mai ales pe utilizarea analogiilor directe. 113 Inventica este o metodă de elaborare a unor idei noi pe baza unei interpretări interdisciplinare (matematică, fizică, biologie). Etapele acestei metode sunt: 1. fragmentarea obiectului şi utilizarea lui în forme noi; 2. obţinerea unor aspecte sau idei originale prin combinări, permutări, aranjamente şi alte procedee matematice. Indicaţii utile în creaţia individuală sau de grup ( Stoica, 1996): 1. determinaţi toate aspectele problemei; 2. selecţionaţi subproblemele atacate; 3. fixaţi-vă datele utile; 4. selecţionaţi cele mai bune surse pentru culegerea tuturor datelor; 5. imaginaţi-vă toate ideile posibile; 6. daţi curs liber imaginaţiei voastre, nu cenzuraţi ideile, dar notaţi-le imediat ce vă vin în minte; 7. selecţionaţi ideile cele mai apte de a vă conduce la soluţie; 8. imaginaţi-vă toate mijloacele de control posibile şi alegeţi pe cele mai practice; 9. imaginaţi-vă toate contingentele posibile; 10. alegeţi soluţia finală şi evaluaţi consecinţele aplicării ei. 1.3. Metoda Philips 6-6 Este un fel de blitz-brainstorming (V. Belous, 1985). Ea a fost iniţiată de J. D. Philips. Avantajul acestei metode constă în faptul că se poate practica în grupuri mai mari de 30-50 de persoane, cu formaţie diversă. Etape: 1. grupul se împarte în subgrupe de 6 membri cu câte un lider; 2. coordonatorul general difuzează, în scris, problema fiecărei subgrupe; 3. dezbaterea problemei durează 6 minute, după care animatorul fiecărui subgrup prezintă un raport asupra punctelor de vedere adoptate; 4. sinteza ideilor este făcută de liderul general sau de cei subor-donaţi, care vor decide asupra celei mai viabile alternative, din câte au fost propuse Avantaje: 1. este rapidă: necesită doar 4 minute pentru organizare, 6 mi-nute pentru dezbaterile propriu-zise şi 2 minute pentru colectarea deciziilor emise de fiecare grup; 2. realizează o fericită conlucrare între gestaţia creativă individuală şi cea de grup. 114 1.4. Discuţia Panel Din punct de vedere etimologic, în engleză panel semnifică „listă fixă de nume”. Un animator prezidează şedinţa în care este dis-cutată problema de către „eşantionul panel”, un grup de 5-7- persoane competente în problema respectivă. Auditoriul ascultă în tăcere, intervenind doar cu mesaje scrise pe cartoane de culori diferite (verde pentru întrebări, albastru pentru sentimente, maro pentru informaţii). Periodic o persoană strânge aceste cartonaşe pe care le prezintă publi-cului la momentul oportun; după aceste prezentări, panelul reia discuţia, în funcţie de pistele noi apărute. Pentru soluţionarea problemei, la sfârşit poate fi implicat şi auditoriul. În final organizatorul reuniunii, împreună cu panelul, centralizează ideile cele mai fertile. Avantajul metodei este acela că activitatea creatoare a grupului este precedată de o etapă de încălzire într-un cadru organizatoric, care poate fi un reper solid şi autorizat. 1.5. Metoda 6-3-5 Caracteristicile metodei: – metoda operează în cadrul unui grup de 6 persoane; – liderul prezintă tema; – fiecare membru răspunde în scris prin 3 soluţii (menţionate în câte o coloană distinctă); – fiecare participant trece vecinului din dreapta foaia cu propriile propuneri, preluând, la rândul său foaia cu soluţiile coechipierului din stânga pentru a face completări, retuşuri, precizări eventuale; – rotirea se face de 5 ori, până ce ideile emise de oricare membru al grupului sunt văzute de toţi ceilalţi; – la sfârşit, animatorul sintetizează cele mai bune propuneri şi le transmite forurilor interesate; 1.6. Metoda Delphi A fost elaborată de O. Helmer (1964-1965) şi se bazează pe tehnica consultărilor reciproce între participanţi (ca şi la 6-3-5). Caracteristicile metodei: – un grup de experţi elaborează un chestionar cu tema în dis-cuţie, care este trimis unor specialişti autorizaţi în domeniu; – fiecare răspunde pe cont propriu, într-un interval de timp dinainte stabilit; – se colectează răspunsurile şi chestionarele sunt redistribuite aceloraşi persoane, fiind însoţite şi de răspunsurile nenominalizate ale celorlalţi participanţi; 115 – datorită fenomenului Condorcet, răspunsurile care diferă prea mult de majoritatea celorlalte, vor fi retuşate şi ajustate; – după primirea unui nou set de răspunsuri, consultarea se repetă după acelaşi ritual. Pentru că la fiecare ciclu se elimină treptat ideile care se abat de la medie, circuitul se încheie când se stabilizează răspunsurile (când măcar 50% din participanţi ajung la consens). Materialul acumulat se prezintă comisiei de apreciere, care va face o sinteză a soluţiilor date. Critica acestei metode constă în faptul că are tendinţa de a realiza o domesticire a răspunsurilor neuzuale, însă soluţiile adoptate sunt realiste şi pertinente, ceea ce le asigură o rapidă aplicabilitate. 1.7. Metoda Frisco Se bazează pe principiul brainstormingului regizat, în sensul că moderatorul atribuie fiecărui participant câte un rol care să-i acopere o anumită dimensiune a personalităţii. În consecinţă, pot apărea urmă-toarele tipuri de personaje: 1. Tradiţionalul: este exponentul structurilor vechi, rol atribuit celei mai vârstnice persoane din grup. El relevă cu luciditate principalele neajunsuri; 2. Exuberantul se comportă dezinvolt, furnizând cele mai în-drăzneţe idei care-i vin în minte. Este ales dintre persoanele tinere şi charismatice; 3. Pesimistul, criticul prin vocaţie, care demolează orice abatere de la traseele cunoscute, confundând cutezanţa cu excentricitatea desuetă. Este un specialist dintr-un domeniu apropiat; 4. Optimistul promovează un realism riguros, obiectiv, manifestând adeziune pentru atitudinea entuziastă a exuberantului, dar desolidarizându-se de cea a pesimistului; În cadrul acestei metode se folosesc două metode de lucru (Verrone, 1983): 1. echipa de investigare: formată din 12-15 persoane (diferite prin vârstă şi competenţă) care abordează problema clasic, insistând pe sublinierea elementelor vulnerabile; 2. echipa de creaţie propriu-zisă: formată din 5-6 experţi, superior calificaţi, care aduc ameliorări inedite unei „lipse de control” pe care a elaborat-o prima echipă. Această listă este un chestionar prin care se urmăreşte orientarea grupului de creaţie către o anumită arie tematică, dar şi elucidarea unor probleme. El trebuie să îndeplinească o serie de exigenţe: – ordinea întrebărilor să respecte condiţiile unui bun chestionar; 116 – întrebările să nu fie ambigue sau imperative; – răspunsurile să fie laconice, în termeni de „da” sau „nu”, cifre etc.; – volumul de informaţii vehiculat să fie rezonabil; – întrebările să nu solicite decât cunoştinţele deţinute de grup; Etape: – distribuirea rolurilor; – iniţial există o ordine de luare a cuvântului: tradiţionalistul, exuberantul, pesimistul, optimistul; – evoluţia discuţiilor este influenţată de evoluţia fiecărui membru; – animatorul antrenează echitabil toţi participanţii, având grijă ca fiecare membru să-şi păstreze şi onoreze rolul pe care l-a primit; În concluzie, toate metodele imaginative (intuitive) menţionate până acum au următoarele roluri: 1. dinamizarea şi eficientizarea activităţii de obţinere a unui pro-dus creativ; 2. eliminarea unor blocaje psihologice ale creatorului. B. Metode raţionale (analitice) 1. Metoda listelor A fost iniţiată în 1932 de R. Crawford prin aşa numita listă a atributelor. În esenţă, presupune descompunerea minuţioasă a proble-mei de rezolvat, în scopul analizării fiecărui element astfel obţinut. A. Osborn a creat lista interogativă care-i poartă numele şi care propune o serie de întrebări stimulative pentru debitul creativ, grupate pe 9 categorii: alte utilizări, adaptare, modificare, mărire, combinare, micşorare, înlocuire, reorganizare şi inversare. Această listă este utilizată în şedinţele de brainstorming, atunci când discuţiile trenează. M. S. Allen (1962) a creat „liste de relaţionare forţată” prin care se pot obţine idei inedite, prin asocierea unor elemente diverse care nu au legătură între ele. Tehnicile de relaţionare pot fi de mai multe feluri 1. fiecare item din coloana întâi se asociază cu toţi itemii din coloana a doua; 2. obiectul, calitatea, ideea pe care vrem să o ameliorăm se asociază cu termeni aleşi aleator dintr-o carte, dicţionar etc., sau cu orice altceva din mediul exterior. 2. Metodele matriciale Pot fi utilizate pentru studiul unor fenomene diverse: sociale, psihologice, ecologice, industriale. Intersectând două sau mai multe liste, atât pe verticală cât şi pe orizontală, obţinem ceea ce se numeşte o matrice simplă. În funcţie de numărul dimensiunilor implicate există matrici bi, tri sau multidimensionale. De exemplu, matricea tridimensională utilizată de J.P. Guilford pentru descifrarea structurii intelectului. 117 Metodele matriciale stimulează efectuarea unor asociaţii inedite şi eficiente, care în general se pierd. Aşadar, educarea creativităţii depinde de totalitatea relaţiilor sociale în care este angrenat individul. De aici rezultă faptul că dezvoltarea unui comportament creativ nu se poate realiza numai prin acţiunea unui factor izolat, ci presupune racordarea la circuitul creativităţii, a întregii ambianţe în care trăieşte fiinţa umană. Dezvoltarea creativităţii trebuie să înceapă de la cea mai fragedă vârstă şi să continue şi după şcolaritate. Activarea creativităţii nu este corelată automat cu maturizarea cronologică, ci presupune o intervenţie specială, timpurie şi longevivă, orice educator (părinte, dascăl) trebuie să-şi asume cu maximă responsabilitate şi pertinenţă această misiune. Şt. Zweig spunea: „Creativitatea reprezintă valoarea superioară tuturor valorilor umane, sensul suprem.” Rezumat Factorii inhibanţi pentru creativitate pot fi diferenţiaţi pentru toate cele patru faţete de fond ale creativităţii: personalitate, proces, produs, climat creativ. Metodele de stimulare a creativităţii pot fi destinate fie personalităţii creatoare, fie produsului creator. Dintre metodele desti-nate personalităţii creatoare amintim metodele psihoterapiei ( metode bazate pe discuţia individuală, psihoterapiile de grup, metode de valorificare a calităţilor ambianţei fizice şi interpersonale şi metode de relaxare) şi metodele sugestive (sugestopedia, metoda sofronică, controlul mental Silva, hipnoterapia). Metodele destinate produsului creator pot fi: metode imaginative (brainstormingul, sinectica, metoda Philips 6-6, discuţia Panel, metoda 6-3-5, metoda Delphi, metoda Frisco) şi metode raţionale (metoda listelor, metodele matriciale). Dezvoltarea creativităţii trebuie să înceapă de la cea mai fragedă vârstă şi să continue şi după şcolaritate, sub îndrumarea părinţilor şi educatorilor, prin crearea unui context cât mai stimulativ pentru creativitate. Concepte-cheie – psihodrama îşi propune asimilarea de către individ, într-o ambianţă ludică, a unor tehnici de viaţă, roluri, abilităţi, compor-tamente, cu destinaţie extrem de diversă (inclusiv creativă), prin 118 valorificarea laturii gestico-mimico-verbale, pentru a elibera şi proiecta în afară, toate energiile reprimate; – sugestopedia: reprezintă o aplicare a sugestologiei în învăţământ, în domeniul învăţării limbilor străine, prin captarea şi valorificarea forţelor latente, depozitate în inconştient; – sofrologia este o orientare care urmăreşte stabilirea unui nou echilibru între toate cele trei instanţe majore ale omului: trup, mental şi spirit, utilizând tehnici speciale, care au ca scop dobândirea unei stări deosebite de conştiinţă, aflată în spaţiul dintre veghe şi somn. şi anume conştiinţa sofroliminală; – controlul mental Silva este o metodă care îşi propune o programare a propriului creier prin valorificarea în registrul alpha a forţelor latente, preţioase, pentru fortificarea generală a persoanei în confruntarea cu obstacolele vieţii; – brainstorming-ul este cea mai des folosită metodă de stimulare a creativităţii de grup, foarte utilă în producţie, elaborată de Osborn în 1935 şi pleacă de la două principii esenţiale: amânarea judecăţii pentru a putea căuta soluţii; productivitate imaginativă cât mai mare pentru a se ajunge la soluţii viabile; – sinectica este o metodă calitativă, fiind elaborată o singură soluţie ce va fi ajustată ulterior, bazându-se pe două principii esen-ţiale: transformarea straniului (necunoscutului) în familiar (cunoscut); transformarea familiarului în straniu, permiţând o distanţare de problemă şi abordarea ei dintr-o perspectivă neuzuală; – metoda Philips 6-6 presupune reunirea a 30-50 persoane cu specialităţi diferite, din care se formează grupe de 6 persoane, fiecare cu un lider, care va prezenta un raport asupra discuţiilor purtate în 6 minute; – metoda Panel se desfăşoară într-un grup de 5-7 persoane, cu competenţe în domeniul respectiv, discuţie ce se poartă în faţa unui auditoriu care intervine prin intermediul unor cartonaşe care conţin întrebări, informaţii; – metoda 6-3-5 presupune organizarea de grupuri de 6 persoane, ce trec soluţiile pe o foaie cu trei coloane, care circulă pe la fiecare, după 5 minute; – metoda Delphi este o metodă prin care un grup de experţi completează un chestionar, într-un timp stabilit; chestionarele sunt apoi colectate şi se retransmit aceloraşi persoane, dar însoţite şi de răspunsurile celorlalţi participanţi pentru o retuşare şi ajutare a acestora; 119 – metoda Frisco are ca principală caracteristică atribuirea unor roluri de către moderator (tradiţionalul, exuberantul, pesimistul, optimistul); – metoda listelor presupune descompunerea fiecărei probleme în elementele sale componente şi îmbunătăţirea fiecărei componente în parte; – metodele matriceale presupun trecerea pe orizontală şi pe verticală a variabilelor ce urmează a fi asociate şi combinate. Extensii Metode de stimulare a creativităţii I. Moraru (1995), în afara metodelor menţionate mai sus, trece în revistă următoarele metode de stimulare a creativităţii: 1. Dialogul Socrate şi Platon („Dialoguri”- Platon) au subliniat importanţa artei dialogului, care aparţine psihologiei (ca geneză de idei, ca gând zămislit), logicii (ca exprimare a gândului corect şi coerent formulat şi exprimat), elocinţei (artă a gândirii clare, convingătoare, frumos şi bine rostite) şi euristicii (ca modalitate de a descoperi idei şi lucruri noi, de a rezolva creativ problemele). Încercarea succesivă a unghiului de abordare a problemelor este o regulă metodologică importantă pentru a evita blocajele, un dialog eficient şi creativ însemnând atât respingere, cât şi acceptare (presupune reflexie analitică şi creaţie valorică asupra opiniei interlocutorului). 2. Autochestionarea (self-questioning) (dialogul cu sine) Este o metodă complementară cu dialogul, fiind o metodă de autoinvestigaţie a psihicului care-i amplifică astfel potenţele creative. 3. Metoda de descoperiri şi invenţii este o metodă care favorizează ordonarea şi combinarea perceptiv-ideativă. Metoda presupune un tablou de linii şi coloane, pe orizontală şi verticală fiind înscrise variabilele care urmează a fi asociate şi combinate. 4. Rezolvarea creativă a problemelor în echipă complexă Este o metodă de creativitate în microscop utilizată în cazul problemelor complexe şi dificile pentru a căror rezolvare este necesară intervenţia unei echipe complexe (Moraru, 1981). Echipa reuneşte specialişti cu profesiuni diferite şi are menirea să rezolve o problemă privind-o simultan şi succesiv, divergent (fiecare profesionist din unghiul profesiunii sale) şi convergent (dintr-un unghi comun, unificator). Echipa are un lider familiarizat cu problemele şi tehnicile 120 de creativitate. Scopul echipei este rezolvarea creativă globală a problemei. 5. Lansarea de obiective sociale îndrăzneţe 6. Transformarea obiectivelor sociale în scopuri şi declanşarea energiilor grupurilor şi indivizilor pentru realizarea lor 7. Cooperarea creativă a indivizilor şi grupurilor pe generaţii 8. Practicarea meşteşugurilor 9. Băncile de idei creative (B.I.C.) S-a pornit de la premisa că societatea contemporană şi cea a viitorului vor înfiinţa B.I.C. ca o modalitate practică, eficientă de stimulare a creativităţii individuale şi grupale. B.I.C. pot deveni instrumente de creativitate socială. 10. Metoda profesorului (Kapiţa) Pentru Kapiţa, este specifică doar în cazul descoperirilor ştiinţifice, dar I. Moraru crede că poate fi generalizată pentru oricare domeniu al creativităţii (tehnice, artistice etc). Principiul de la care se pleacă este acela că forma clară de expunere induce adesea un conţinut nou şi, de aceea, printr-o formă clară de expunere s-ar putea să apară un fond inedit. Întrebări 1. Ce metode de stimulare a creativităţii destinate personalităţii creatoare cunoaşteţi ? 2. Comparaţi între ele metodele sugestive şi arătaţi avantajele şi dezavantajele fiecăreia dintre ele. 3. Ce tehnici utilizează sugestopedia ? 4. Ce asemănări şi deosebiri sunt între brainstorming şi sinectică? 5. Care este rolul metodelor de valorificare a calităţilor ambianţei fizice şi interpersonale ? 6. Ce metode de stimulare a creativităţii destinate produsului creator cunoaşteţi? 7. Ce tehnici utilizează psihodrama ? 8. Comparaţi între ele metodele imaginative şi arătaţi avantajele şi dezavantajele fiecăreia dintre ele. 9. Treceţi în revistă câţiva factori frenatori ai creativităţii. 10. Ce tipuri de analogii utilizează sinectica ? 11. Ce tipuri de personaje apar în metoda Frisco ? 12. Care sunt etapele brainstormingului ? 121 Bibliografie selectivă 1. Beck, A.T. şi colab., Cognitive Therapy of Depression, Guilford Press, New York, 1979. 2. Beck, A. T., Cognitive Therapy, în Comprehensive Textbook of Psy-chiatryIV (Kaplan H.I., Sadock B.J., eds.)W. Witkins, Baltimore, London, 1985. 3. Belous, V., Manualul inventatorului, Editura Tehnică, Bucureşti, 1990. 4. Cosmovici, A., Psihologie generală, Editura Polirom, Iaşi, 1996. 5. Dunette, M. D., Campbell, J., Jaastad, K., The Effect of Group Participation on Brainstorming effectiveness for two industrial Samples, în Jurnal of applied psychology, 1963, 47. 6. Gordon, W.J.J., Synectics. The Developement of creative Capacity, Harper and Brothers Publishers, New York, 1961. 7. Hay, L. L., Transformez votre vie, Editura Vivez Soleil, Genève, 1992. 8. Holdevici, I., Vasilescu, I. P., Hipnoza şi forţele nelimitate ale psihismului, Editura Aldomars, Bucureşti, 1991. 9. Lozanov, G., Suggestologie et suggestopédie. Théorie et pratique. Rapport final, UNESCO, 1980. 10. Moody, R., Guérissez par le rire, Editura R. Lafont, Paris,1978. 11. Moraru, I., Creativitatea socială. Introducere în socioeuristică, Editura Politică, Bucureşti,1981. 12. Moraru, I., Ştiinţa şi filosofia creaţiei, Editura Didactică şi Pedagogică, Bucureşti, 1995. 13. Moreno, J. L., Psychodrama, în Comprehensive Textbook of Psychiatry IV (Freedman A.M., Kaplan H.I., Sadock B.J., eds.) W.WiLkins, Baltimore, London, 1976. 14. Munteanu, A., Incursiuni în creatologie, Editura „Augusta”, Timi-şoara, 1994. 15. Osborn, A. F., L’imagination constructive. Principes et processes de la pensée creative et du brainstorming, Dunot, Paris, 1971. 16. Percek, A., Stresul şi relaxarea, Editura Teora, Bucureşti, 1992. 17. Roco, M., Stimularea creativităţii tehnico-ştiinţifice, Editura Didactică şi Pedagogică, Bucureşti, 1985. 18. Silva, J., Stone R., The Silva Mind Control, Editura Inst. Psychoorientology, SUA, 1985. 19. Sol, J. P., Techniques et méthodes de créativité appliquée ou le dialogue du poete et du logicien, Editura Universitaires, Paris,1974. 20. Stein, M, Stimulating Creativity (vol I,II), Academic Press, New York 1975. 21. Stoica, M, Psihopedagogia personalităţii, Editura Didactică şi Pedagogică, Bucureşti, 1996. 22. Verone, P., Inventica, Editura Univers, Bucureşti, 1988. 23. Zambrowski-Moreno S., Vivre sa vie (en Relaxation et Programmation positive), Editura du Levain, Paris, 1989. 122 8. PERSONALITATEA CREATOARE Preocupările pentru caracterizarea personalităţii creatorului pot fi grupate în două categorii distincte: sunt autori care descriu creatorul ca pe o persoană cu aptitudini şi atitudini creative, capabilă şi motivată să realizeze produse noi şi originale; o altă categorie de autori este cea care consideră că în orice individ există o potenţialiate creativă, care se poate dezvolta în condiţii corespunzătoare. În acest sens, S. Chelcea spunea: „Creativitatea este o însuşire general umană”. Printre autorii care au relevat trăsăturile distincte ale personalităţii creatoare, din perspectivă psihologică şi pluridisciplinară menţionăm pe A. Koestler, H.H. Gough, R.B. Cattell, I. Rossman, I. Moraru, P. Popescu-Neveanu, M. Roco, C. Cojocaru. Într-o cercetare realizată de M. Moldoveanu, autoarea a urmărit identificarea noţiunilor asociate cu noţiunea de personalitate creatoare şi a constatat că respondenţii menţionau însuşiri generale şi aptitudini creative speciale, care reflectă imaginea creatorului specifică spaţiului cultural românesc, astfel: receptivitate faţă de nou, pasiune pentru creaţie, instruire, imaginaţie, cultură, originalitate, tenacitate, pregătire de specialitate. Deşi am abordat în unul din capitolele precedente factorii stimulatori, respectiv frenatori ai creativităţii, ne vom opri în continuare, mai pe larg, asupra acelor factori care ţin de personalitatea celor cu performanţe creative înalte, şi anume este vorba de aptitudini specifice, atitudini creatoare, motivaţie, inteligenţă. 8.1. Inteligenţă şi creativitate În psihologie s-au conturat următoarele tendinţe în abordarea acestei probleme, a relaţiei dintre inteligenţă şi creativitate: 1. creativitatea a fost explicată prin contribuţia, la nivel superior, a gândirii logice, între inteligenţă şi creativitate existând o strânsă legătură; 123 2. după ce s-a constatat că inteligenţa şi creativitatea nu pot fi testate cu aceleaşi probe, inteligenţa a fost considerată unul din factorii creativităţii, performanţe superioare putând exista şi în cazul unor persoane cu inteligenţă medie; 3. o altă categorie de orientări supradimensionează rolul inteligenţei pentru creativitate, considerând că între cele două dimensiuni există corelaţii semnificative; această abordare nu a fost susţinută foarte mult, întrucât argumentele aduse nu aveau susţinere, rigoare ştiinţifică. Între primele două orientări putem înscrie contribuţia lui J. P. Guilford, prin modelul său tridimensional asupra intelectului, care permite posibilităţi variate de abordare a creativităţii, considerată a fi dependentă de operarea divergentă, care, la rândul ei, este influenţată de flexibilitate, fluiditate, originalitate, elaborare, dintre care originalitatea are un rol esenţial, dar nu sunt ignoraţi nici factorii nonintelectuali şi cei socio-economici. În 1950, J. P. Guilford ţine un discurs la Asociaţia Psihologilor Americani, moment ce urma să schimbe modul de abordare al personalităţii, şi în care autorul descria creativitatea ca fiind o „un pattern de trăsături caracteristice ale persoanei creative” şi, de asemenea, indica unele ipoteze pentru cercetarea fluidităţii, flexibilităţii şi a capacităţii de redefinire. Autorul american, prin modelul tridimensional, cuboid, propune o viziune dinamică asupra inteligenţei, care cuprinde trei dimensiuni principale – conţinuturi, operaţii, produse – prin combinarea cărora se pot obţine 120 de aptitudini diferite (5x4x6=120), după cum se vede în tabelul 5. Tabel nr. 5 Operaţii Cogniţia (descoperirea, recunoaşterea sau înţele-gerea informaţiei) Memoria (reţinerea, stoca-rea) Producţia divergentă (ge-nerarea de informaţii va-riate, pornind de la o informaţie dată) Producţia convergentă 124 Conţinuturi Figural (perceput sau amintit) Simbolic (semn) Semantic (de obicei, verbal) Comportamental (referitor la comportamentul altora sau al propriei persoane) Produse Unităţi (părţi ale informaţiei, relativ cir-cumscrise) Clase (colecţii de unităţi, cu proprietăţi comune) Relaţii (legătura dintre unităţi) Sisteme (structuri orga-nizate) Transformări (generarea unor concluzii logice, a unui răspuns unic pornind de la o in-formaţie dată) Evaluarea (prin care se stabileşte dacă informaţia este bună) (schimbări cum ar fi redefinirea, modificarea) Implicaţii (contiguităţi între itemii informaţiei) Modelul prezentat de Guilford, şi care a avut un mare impact în psihologie, este important pentru că se centrează pe cercetarea funcţiilor, a tipurilor de operaţii intelectuale, apropiindu-se de orienta-rea experimentală şi de cea genetică şi, în acelaşi timp, deschide calea către o abordare dinamică, complexă a inteligenţei şi, implicit, a creativităţii. În continuare, vom aminti unele cercetări efectuate de Getzels şi Jackson, care au vizat chiar relaţia inteligenţă – creativitate, şi în care s-au folosit următoarele teste de evaluare a creativităţii: completarea de povestiri; inventarea de probleme; percepţia formelor ascunse; asocierea de cuvinte; identificarea utilizărilor multiple ale diferitelor obiecte. În plus, autorii au mai folosit teste de inteligenţă şi chestio-nare şi tehnici proiective ce vizau aspectele interpersonale. Experi-mentul a demonstrat că există o corelaţie relativ scăzută între cele două dimensiuni şi că aprecierea copiiilor cu inteligenţă superioară era mai bună din partea profesorilor, decât a celor înalt creativi. Meritul acestui ultim experiment este acela că a deschis calea spre alte cercetări experimentale, care urmau să determine natura relaţiei dintre inteligenţă şi creativitate, cercetări pe care le putem grupa în categorii majore, în funcţie de orientările acestora: – studii ce au considerat creativitatea un factor independent al inteligenţei şi care pleacă de la premisa că între testele de gândire divergentă şi cele de gândire convergentă nu există corelaţii semnificative; – cercetări ce consideră că există o dependenţă a creativităţii de inteligenţă, concluzie la care au ajuns în urma corelaţiilor semnificative constatate între cele două dimensiuni; – corelaţia între creativitate şi inteligenţă se manifestă până la un anumit punct; – cercetări ce vorbesc de corelaţiile dintre inteligenţă şi creativitate. Torrance apreciază că potenţialităţile creatoare se desfăşoară la nivel optim atunci când există un anumit prag minim al inteligenţei, de 125 aproximativ 120. Astfel, deşi nu pot fi reduse una la cealaltă, pentru dezvoltarea adecvată a creativităţii, a potenţialului creator, este nece-sar un anumit nivel al inteligenţei. Sunt autori, printre care se numără şi M. Bejat, care cred că modelul ierarhic asupra inteligenţei se adaptează mai bine decât cel multifactorial, stabilit pe baza achiziţiilor neurofiziologice (Priban şi Vernon). Lucrând separat, Guilford între 1951 şi 1952 şi Lowenfeld, între 1958 şi 1959, au observat aceiaşi factori esenţiali ai creativităţii, atât pentru ştiinţă, cât şi pentru artă (M. Bejat, 1981): 1. sensibilitatea faţă de probleme şi faţă de trebuinţele, atitudinile şi sentimentele altora; 2. fluenţa sau asociativitatea gândirii; 3. flexibilitatea, definită ca abilitatea de adaptare rapidă la situa-ţii noi; 4. originalitatea; 5. aptitudinea de a redefini, de a schimba funcţia unui obiect şi de a-l face util într-o nouă prezentare; 6. capacitatea analitică, aptitudinea de abstractizare; 7. capacitatea de sintetizare; 8. organizarea coerentă a unui proiect, idee. Sensibilitatea faţă de probleme, atitudinea deschisă faţă de experienţe noi, curiozitatea, dorinţa de a experimenta este un factor atitudinal-cognitiv esenţial al creativităţii. Flexibilitatea reflectă capacitatea gândirii de a se adapta la di-versele solicitări ale situaţiilor, de a aborda divergent situaţiile, de schimba perspectivele de abordare, precum şi capacitatea de autoreglare. Fluenţa, în cazul gândirii creatoare, este diferită faţă de fluenţa specifică gândirii reproductive, prin natura asociaţiilor care sunt noi şi originale. Originalitatea, factorul cel mai pregnant al creativităţii, este abilitatea de a produce idei şi imagini noi, de a găsi soluţii noi, ea fiind condiţionată de flexibilitate şi facilitată de fluenţă. Evident că factorii intelectuali nu acţionează izolat, ci în inter-dependenţă cu trebuinţele, aptitudinile speciale, trăsăturile de personalitate 8.2. Aptitudinile speciale Se ştie că putem distinge faţete, forme ale inteligenţei, precum şi aptitudini cognitive speciale. Astfel, Mc Kinnon descria două forme, 126 şi anume, inteligenţa verbală, la care cote mari au scriitorii, şi inteligenţa spaţială, descrisă ca o capacitate de a percepe şi a opera cu aranjamente speciale, faţetă dezvoltată superior la arhitecţi. Guilford, de asemenea, luând în considerare conţinutul aptitudi-nilor, vorbeşte de patru tipuri de inteligenţă: concretă, simbolică, semantică şi socială: 1. Inteligenţa concretă desemnează aptitudinile implicate în vehicularea informaţiilor figurale (informaţiile concrete percepute prin văz, auz, pipăit, care nu sunt transformate în semne sau cuvinte), focalizarea fiind pe lucruri concrete şi pe proprietăţile lor. Persoanele la care această aptitudine este dezvoltată la nivel superior sunt inginerii, artiştii, muzicienii. 2. Inteligenţa simbolică este importantă pentru capacitatea de a recunoaşte cuvinte, de a opera cu numere, aşadar informaţiile vehiculate sunt sub formă de semne (literele alfabetului, notele muzicale). Această aptitudine este esenţială pentru dezvoltarea limbajului şi pentru matematică. 3. Inteligenţa semantică permite operarea cu noţiunile verbale, aşadar cu informaţiile sub forma înţelesurilor ataşate cuvintelor. Aceste informaţii sunt importante în comunicarea verbală, în gândire. 4. Inteligenţa socială şi capacitatea empatică permite vehicu-larea informaţiei neverbale din interacţiunile sociale, în care un rol important îl joacă înţelegerea atitudinilor, dorinţelor, intenţiilor, percepţiilor personale şi ale celorlalţi. Este o formă a inteligenţei importantă pentru profesori, medici, politicieni, psihologi. S-a constatat, în literatura de specialitate, că nu întotdeauna există o corelaţie pozitivă între inteligenţă şi aptitudinile speciale, mai ales în artele plastice, muzică, balet. Spre exemplificare, vom prezenta componentele esenţiale ale câtorva aptitudini specifice anumitor domenii: Aptitudinea matematică este una din aptitudinile care prezintă o corelaţie mai puternică cu inteligenţa şi dispune de următoarele componente: capacitatea de generalizare; capacitatea de transpunere cu uşurinţă a unor rezultate obţinute la diferite probleme, la alte probleme; abilitatea de a realiza asociaţii generalizatoare. Aptitudinea tehnică a înregistrat o corelaţie scăzută cu inteli-genţa, şi presupune existenţa următoarelor componente: dexteritatea manuală, percepţia spaţială, gândirea de tip tehnic, achiziţia de informaţie tehnică. Aptitudinea muzicală are componentele: simţul ritmului, al înălţimii şi intensităţii sunetului, al memoriei tonale. 127 Aptitudinea pentru artă grafică implică existenţa unor abilităţi de a desena, capacitatea de fixare rapidă şi exactă a imaginii vizuale a obiectelor, conservarea ei mai mult timp. S-a constatat că ultimele două tipuri de aptitudini corelează puţin cu inteligenţa, fără ca aceasta să însemne că performanţele superioare în muzică sau artă se pot realiza pe un fond deficitar din punct de vedere intelectual sa, dimpotrivă, să însemne că o inteligenţă de nivel superior asigură în mod obligatoriu creativitatea în muzică şi artă. Unul din argumentele aduse în literatura de specialitate în favoarea dezvoltării independente a inteligenţei şi a unor aptitudini speciale (muzică, desen) este cazul „savanţilor idioţi”, adică a persoanelor cu retard mental moderat, dar care au performanţe superioare în desen, execuţia vocală sau la pian a unor arii auzite în experienţa lor. Un caz celebru este cel al lui Gottfried Mind, supra-numit „Rafael al pisicilor”, care, deşi avea retard mental, dispunea de o aptitudine remarcabilă de a desena diferite animale, pisici, urşi, cerbi, iepuri, dar şi grupuri de copii, una din lucrările lui fiind cumpărate chiar de George al IV-lea al Angliei. 8.3. Stilul cognitiv M. Bejat vorbeşte de un factor general, şi anume, stilul cognitiv, descris ca modul constant de răspuns organizat, constituit în urma întăririlor şi experienţelor trăite. Stilul cognitiv reflectă forma cunoaş-terii, modul în care cunoaşte omul, cum percepe, cum gândeşte, modul în care receptează şi prelucrează în mod obişnuit informaţia, indiferent de ce informaţie este vorba. Stilul cognitiv reflectă modul specific în care se exprimă o anumită capacitate de a gândi, inteligenţa sau creativitatea, şi este consecinţa influenţelor exercitate de experienţa personală, prin edu-caţie. Stilul de muncă intelectuală formează, alături de stilul afectiv şi cel comportamental, structura personalităţii umane, dar stilul cognitiv are un rol covârşitor mai ales asupra activităţii creatorilor din diverse domenii. Creativitatea este rezultatul interacţiunii dintre aptitudini, atitudini şi educaţie. (M. Bejat, 1981) Într-o cercetare realizată asupra stilului cognitiv, el ajunge la următoarele concluzii: 1. între creativitate şi productivitatea ştiinţifică există o corelaţie pozitivă; 128 2. creativitatea este puternic influenţată de tipul rezonanţei intime (introversie, extraversie, ambiegalitate, coartare) şi de trăsăturile de stil cognitiv (operativitate convergentă sau divergentă, operaţii de analiză sau sinteză); 3. factorii favorizanţi pentru creativitate sunt introvesia şi ambiegalitatea, echilibrul relativ dintre analiză şi sinteză, şi respectiv, dintre convergenţă şi divergenţă; 4. persoanele înalt creative sunt cele ce aparţin tipurilor „dilata-te” de rezonanţă intimă, introverţi şi ambiegali, cu stiluri de percepere şi gândire mixte, adică sintetico-analitic şi divergent-convergent; 5. există un prag al inteligenţei sub care creativitatea nu se poate dezvolta, dar peste care putem vorbi de o relativă independenţă, putând exista două tipuri de inteligenţă, una sterilă şi una creativă; 6. sistemul de învăţământ stimulator pentru creativitate este acela care dezvoltă capacitatea de sinteză şi operativitatea divergentă a gândirii. 8.4. Motivaţia creatoare Motivaţia este un factor extrem de important în declanşarea şi explicarea actului creator, întrucât produce şi focalizează energiile creative pe obiectivele stabilite (M. Moldoveanu, 2001). Motivaţia este premisa subiectivă pentru formarea unei atitudini, fiind formată din nevoi care-l determină pe individ să aibă un anumit comportament. Vom trece în revistă, în continuare, principalele modalităţi în care a fost abordată motivaţia creativă de către câteva orientări esenţiale din psihologie: – teoria psihanalitică, prin S. Freud şi apoi Ernest Dichter, prezintă motivele inconştiente ca forţele dinamizatoare ale comporta-mentului uman, implicit în actul de creaţie, au rolul de motive inconştiente. Motivaţia inconştientă a creatorilor poate fi cunoscută prin interviuri de profunzime şi teste proiective care pot releva motivele profunde care determină decizia de a crea. Ch. Maouron şi J. P. Weber, pornind de la acest tip de abordare, introduc noţiunea de psihobiografie, care ar reprezenta studiul interacţiunii dintre om şi operă. – A. Maslow explică acţiunile umane prin intermediul unor nevoi specifice, cum sunt cele fiziologice, de siguranţă, sociale, de statut, de autoactualizare (de realizare, de creaţie). Se consideră că 129 nevoia de a crea este caracteristică unui număr redus de indivizi şi se poate manifesta doar după ce sunt satisfăcute celelalte nevoi. – A. Moles, în Sociodinamica culturii, formulând teoria nivelu-lui cultural, vorbeşte de straturile culturale dintr-o populaţie, începând cu cel al analfabeţilor şi terminând cu creatorii intelectuali, model ce reflectă ponderea creatorilor în raport cu instrucţia sau nivelul cultural al diferitelor segmente sociale (tabelul nr. 6). Tabel nr. 6 Nr. Ponderea crt. indivizilor 1 1-109 2 0.5-109 3 0,8-109 4 0.3-109 5 0.08-109 6 20-106 7 0.5-106 Straturile culturale Analfabeţi Cei care ştiu să citească, dar nu sunt supuşi fluxului mass-media Cei care au conexiuni permanente cu un sistem de comunicaţii de masă, de educaţie în trepte Indivizii cu educaţie primară completă, educaţie tehnică; prezenţa cinematografului, radioului, televiziunii. Indivizii cu educaţie secundară, lectură de cărţi. Persoanele cu educaţie superioară. Şcoli tehnice, trecere prin universitate, cores-pondenţă personală (micromedii culturale) Creatorii intelectuali – teoria lui Fr. Heryberg prezintă ca factor motivaţional fundamental satisfacerea sau insatisfacerea individului. Ch. Hughnes, pornind de la această teorie, accentuează rolul nevoilor de dezvoltare capabile să motiveze conduitele umane, aşadar, oamenii se implică în demersuri creatoare pentru a-şi satisface anumite nevoi. 8.5. Atitudinile creatoare Atitudinea este descrisă de J. Stoetzel ca fiind „maniera în care o persoană se situează în raport cu obiectele de valoare”, tendinţa individului de a avea o reacţie pozitivă sau negativă faţă de o valoare social-acceptată. 130 Cercetând indivizii înalt creatori, M. Roco a identificat o serie de atitudini creative dominante: interes faţă de nou; atracţie faţă de problemele dificile; capacitatea de a anticipa problemele dificile; curaj în abordarea dificultăţilor; independenţă în gândire şi acţiune; nonconformism; evitarea rutinei; perseverenţă; atracţie faţă de complexitate; tendinţa de autodepăşire; dorinţa de autoperfecţionare; aprecierea valorilor. La rândul ei, M. Moldoveanu a identificat următoarele atitudini manifestate faţă de persoanele înalt creative: recunoaşterea publică; recompensele morale şi financiare; condiţii de muncă şi viaţă adec-vate; climat dominat de concurenţă; protecţie socială şi psihică; posibilitatea de a avea contacte stimulative; libertate de creaţie şi comunicare. De asemenea, atitudinile dominante, depistate în rândul creatorilor români ar fi corelarea imaginii de sine cu imaginea asupra celorlalţi. Pentru I. Moraru, atitudinile se pot constitui în criteriu de diferenţiere pentru formele creativităţii, şi anume creativitatea indivi-duală, care presupune comportamente de explorare, de căutare şi experimentare a noului, şi creativitatea socială, caracterizată de disponibilitatea de a înţelege, de a încuraja pe ceilalţi ce dispun de capacităţi creatoare, de a le crea un climat stimulativ pentru creativitate. 8.6. Tipologia creatorilor În literatura de specialitate întâlnim frecvente încercări de tipologizare a creatorilor, dintre care le vom aminti pe cele mai semnificative. Vasile Munteanu propune o tipologie, pornind de la aptitudinile specifice şi de la sistemul atitudinal, care cuprinde următorii creatori: – creatori potenţiali, cu aptitudini pentru creaţie, dar care nu au o atitudine creativă; – creatori manifeşti care au şi aptitudinişi atitudini creative pozitive; – pseudocreatori, cei care doresc să se manifeste, dar fără să dispună de aptitudini creatoare; – noncreatori, persoanele ce sunt lipsite de aptitudini şi atitudini creative. Pornind de la aceleaşi dimensiuni ale personalităţii, H.H. Gough foloseşte analiza factorială şi realizează următoarea tipologie a creatorilor: fanaticii, iniţiatorii, diagnosticienii, erudiţii, artificialii, esteţii, metodologiştii, independenţii. 131 Poate cea mai complexă tipologizare este cea care aparţine lui I. Moraru, care porneşte de la cele 6 eureme fundamentale: eurema de acumulare şi comprehensiune a informaţiilor; eurema asociativ-combi-natorie; eurema energetic-stimulatorie; eurema critică; eurema ideativ-perceptivă; eurema de obiectualizare a imaginii (I. Moraru, 1995). 1. Tipul cu indice mic de creativitate este creatorul cu o capa-citate redusă de acumulare şi comprehensiune a informaţiilor, care poate fi acompaniat de abilitate asociativ-combinatorie mică, pe un fond energetic-stimulatoriu scăzut. Progresul poate fi obţinut prin existenţa unor factori de mediu, culturali favorabili, iar capacităţile sunt condiţionate şi de activitate. 2. Tipul volitiv dispune de un fond energetic ridicat, dar energia este cheltuită în mod neproductiv, întrucât este dezvoltată latura motivaţional-afectivă în detrimentul celei asociativ-combinatorii; aceste persoane lucrează bine după indicaţiile date de cineva, fiind potrivite pentru activităţi de execuţie. 3. Tipul cumulativ este persoana ce dispune de variate cunoştinţe din multe domenii ale cunoaşterii, dar nu are capacitatea de a le asocia, combina într-un mod nou şi original, aşadar indicele de creativitate este redus. 4. Tipul combinativ-volitiv dispune de o cantitate relativ mică de informaţii care se poate asocia cu o capacitate crescută asociativ-combinatorie. El poate efectua un număr foarte mare de asociaţii, combinaţii pe baza unui număr relativ mic de elemente. 5. Tipul combinativ-nevolitiv dispune de abilităţi asociativ-combinatorii, dar nu de cele volitive, care i-ar putea permite obiectivarea, finalizarea proiectelor creative. 6. Tipul cumulativ-combinativ-volitiv este tipul geniului creativ, care are variate cunoştinţe, abilităţi de combinare a acestora, şi de asemenea, un fond energetic stimulatoriu ridicat. Persoanele din această categorie au cel mai ridicat indice de creativitate şi au deschidere spre multe domenii de activitate. 7. Tipul combinativ-fabulativ are la un nivel inferior capacitatea de a critica, iar funcţia asociativ-combinatorie îi este excesiv dezvoltată. Proiectele sale sunt în general, fanteziste, irealizabile. 8. Tipul combinativ-critic are în echilibru imaginaţia şi gândirea de tip critic, acest echilibru fiind favorabil ideilor realiste şi originale. 9. Tipul cumulativ-hipercritic are o funcţie critică excesivă, şi astfel, chiar dacă apar multe idei originale prin filtrul critic sunt înlăturate de la început şi nu mai sunt materializate. 132 10. Tipul ideativ este persoana nimerită pentru activităţile de concepţie, pentru elaborarea ideilor originale, a soluţiilor ingenioase şi mai puţin pentru activităţile de proiecţie şi construcţie. 11. Tipul ideativ-imagistic, la care ideaţia şi capacitatea de vizualizare a ideilor se află în echilibru. Aceste persoane au atât capa-citatea de a elabora idei noi şi originale, cât şi de a le transforma în proiecte, de a le da contur. 12. Tipul imagistic are o predominanţă a structurii imagistice, iar structura de elaborare a ideilor originale este mai puţin conturată. Acest tip poate completa tipul ideativ şi este ideal pentru activităţile de proiectare. 13. Tipul ideativ-imagistic-obiectual este tipul în care regăsim inginerii caracterizaţi de existenţa unui echilibru între structura ideativă, imagistică şi obiectuală. Aceste caracteristici le permit să elaboreze idei noi şi originale, pe care le desfăşoară în proiect şi le transpun ulterior în obiecte materiale, funcţionale. Rezumat Deşi nu se poate considera că între inteligenţă şi creativitate există, în mod obligatoriu, o corelaţie pozitivă sau o echivalenţă, pentru dezvoltarea adecvată a potenţialului creator este necesar cel puţin un nivel mediu al inteligenţei. Modelul teoretic cel mai important, care se opreşte asupra acestui aspect, este modelul tridimensional al lui J. P. Guilford. Acelaşi autor vorbeşte de patru forme ale inteligenţei, fiecare fiind importantă pentru anumite domenii de activitate. Alte dimensiuni importante ale personalităţii creatoare sunt stilul cognitiv, ca formă specifică de cunoaştere a individului, şi motivaţia creatoare, ca premisă subiectivă pentru formarea unei atitudini favorabile demersurilor creative. Concepte-cheie – inteligenţa concretă desemnează aptitudinile implicate în vehicularea informaţiilor figurale (informaţiile concrete percepute prin văz, auz, pipăit, care nu sunt transformate în semne sau cuvinte), focalizarea fiind pe lucruri concrete şi pe proprietăţile lor; – inteligenţa simbolică este importantă pentru capacitatea de a recunoaşte cuvinte, de opera cu numere, aşadar informaţiile vehiculate sunt sub formă de semne (literele alfabetului, notele muzicale); 133 – inteligenţa semantică permite operarea cu noţiunile verbale, aşadar cu informaţiile sub forma înţelesurilor ataşate cuvintelor; – inteligenţa socială şi capacitatea empatică permit vehicularea informaţiei neverbale din interacţiunile sociale, în care un rol important îl joacă înţelegerea atitudinilor, dorinţelor, intenţiilor, percepţiilor personale şi ale celorlalţi; – stilul cognitiv reflectă modul specific în care se exprimă o anumită capacitate de a gândi, inteligenţa sau creativitatea, şi este consecinţa influenţelor exercitate de experienţa personală, prin educaţie. Extensii Structura euristică este un ansamblu de părţi funcţionale în relaţie, care are o funcţie esenţială de a produce noul, originalul. Euremele sunt acele structuri psihice fundamentale care parti-cipă la realizarea creativităţii, a invenţiilor, descoperirilor. Structurile euristice, în ansamblu, formează psihicul (persoana) ca sistem creativ integral. În realizarea creaţiei şi creativităţii participă următoarele eureme: – eurema de acumulare şi comprehensiune a informaţiei, realizată, în principal, prin intermediul memoriei, gândirii, limbajului, intereselor; – eurema asociativ-combinatorie, realizată prin intermediul inteligenţei, imaginaţiei, memoriei, nivelurilor conştiente şi inconş-tiente ale psihicului; – eurema energetică-stimulatorie pentru care conlucrează pasiu-nea, sentimentele, motivaţia, interesele, curiozitatea, forţa proceselor nervoase superioare, voinţa, curajul, atracţia faţă de descoperiri, invenţii; – eurema critică, realizată de gândirea analitică, inteligenţă, gândirea critică a conştiinţei; – eurema ideativ-perceptivă, desfăşurată prin participarea componentelor ideative şi perceptive; – eurema de obiectualizare a imaginii, la care participă elementele ideativ-perceptive. Pe lângă aceste eureme fundamentale, la creativitate pot participa şi alte structuri operaţionale. Întrebări 1. Cum puteţi descrie raportul dintre inteligenţă şi creativitate? 2. Prezentaţi modelul tridimensional al lui J. P. Guilford. 3. Care sunt cele patru formeale inteligenţei descrise deJ. P. Guilford? 134 4. Prezentaţi teoria nivelului cultural. 5. Care sunt atitudinile specifice persoanelor înalt creative? Bibliografie selectivă 1. Bejat, M., Factorii individuali şi psihosociali ai creativităţii în Creativitatea în ştiinţă, tehnică şi învăţământ, M. Bejat (coord), Editura Didactică şi Pedagogică, Bucureşti, 1981. 2. Bejat, M., Personalitate, stil cognitiv şi creativitate ştiinţifică, în Creativitatea în ştiinţă, tehnică şi învăţământ, M. Bejat (coord), Editura Didactică şi Pedagogică. 3. Căpâlneanu, I., Inteligenţa şi cunoaşterea ei, Editura Militară, Bucureşti, 1973. 4.Guilford, J. P., The Nature of Human Intelligence, Mc Graw-Hill Book Company, New York, 1967. 5. Moldoveanu, M., Mentalitatea creativă – perspectivă psihoso-ciologică, Editura Coresi, Bucureşti, 2001. 6. Moraru, I., Ştiinţa şi filosofia creaţiei, Editura Didactică şi Pedagogică, Bucureşti, 1995. 7. Roşca, Al, Creativitatea, Editura Enciclopedică, Bucureşti, 1972. 8. Stănciulescu, T. D., Tratat de creatologie, Editura Performantica, Iaşi, 1998. 135 9. SUPRADOTAREA ŞI CREATIVITATEA 9. 1. Definirea supradotării Supradotarea desemnează o manifestare umană cu multiple faţete, având ca element dominant performanţele excepţionale şi este consecinţa îmbinării unor capacităţi intelectuale şi aptitudini cu anumite trăsături de personalitate. Definirea supradotării a fost realizată prin mai multe modalităţi, şi anume: 1. obiectiv, prin raportare la rezultatul obţinut la un test de inteli-genţă; nivelul de unde se consideră că începe supradotarea este diferen-ţiat în literatura de specialitate (A. Bandura şi A. Herth vorbesc de 110, ca nivel al coeficientului de inteligenţă; Thorndike – 120, D. Wechsler, L. Hollinworth, K. Garison – 125, 130. L. M. Terman – 140); 2. descriptiv, cu referire la obţinerea unei performanţe; 3. comparativ, prin compararea trăsăturilor unui copil supradotat cu cele ale unuia de nivel mediu. Dar, cel mai frecvent este menţionată definiţia oferită de Marland în 1972: „Sunt supradotaţi şi talentaţi acei copii identificaţi de persoane profesional calificate şi care, în virtutea abilităţilor lor deosebite, sunt capabile de performanţe ridicate. Aceştia sunt copii care au nevoie de programe de educaţie diferenţială şi/sau servicii, care, în mod normal, nu pot fi asigurate de şcolile obişnuite, pentru ca aceştia să-şi poată aduce contribuţia lor pentru sine şi nu pentru societate. Copiii capabili de performanţe înalte sunt cei care demonstrează achiziţii şi/sau abilităţi potenţiale de genul: abilităţi intelectuale generale; aptitudini academice specifice; gândire creativă sau productivă; abilităţi de lider; abilităţi interpretative; abilităţi psihomotorii. Se poate spune că, utilizând aceste criterii pentru identificarea dotaţilor şi talentaţilor, va fi cuprinsă minim 3-5% din populaţia şcolară”. E. M. Drews menţionează trei tipuri de indivizi supradotaţi: – intelectualul creator; – studiosul cu rezultate superioare; 136 – conducătorul social. De asemenea, M. R. Sumption şi E. M. Lueking consideră că principalele aptitudini la care putem întâlni supradotarea sunt: – aptitudinea şcolară; – aptitudinea creatoare; – aptitudinea de conducere; – aptitudinea artistică; – aptitudinea ştiinţifică; – aptitudinea tehnică; – aptitudinea socială. Procentele de persoane supradotate, înregistrate în populaţia unei categorii de vârste, sunt diferite, în funcţie de pragul intelectual minim stabilit la nivelul inferior: 1% pentru K. C. Garison, H. Simon; 2% - D. Wechsler; 3% - C. Burt, C. E. Skinner; 5-10%, M. R. Sumption, E. M. Lueking; 6% - A. Hulth. 9.2. Detectarea şi stimularea copiiilor superior înzestraţi Profilul psihologic al copiilor superior înzestraţi cuprinde, în primii ani de viaţă, următoarele trăsături: activism, receptivitate superioară, precocitatea vorbirii, bogăţia vocabularului, spirit interogativ, memorie bună, imaginaţie bogată; uneori apare, la trei ani, dorinţa de a citi, prin încercări de a descifra titluri de ziare, cărţi, reclame. Pentru a stimula aceste abilităţi sunt recomandate exerciţii de citire până la patru ani şi de scris şi socotit până la cinci ani. Diferenţele semnificative care au fost înregistrate între copiii superior înzestraţi şi ceilalţi au fost înregistrate la următoarele niveluri (A. Munteanu, 1994): – intelectual: copiii supradotaţi dispun de o memorie remar-cabilă, imaginaţie bogată, existenţa unor dominante atunci când apar aptitudinile speciale, ştiinţifice, tehnice; – afectiv: este prezent un echilibru emoţional, niveluri scăzute ale timidităţii, depresiei şi anxietăţii; – caracterial: încredere în sine, iniţiativă, perseverenţă, conştiin-ciozitate, nonconformism, preferinţa pentru complexitate; – interese: sunt diversificate, dar fluctuante, în sensul că se plictiseşte repede de problemele uşoare, comune, fiind interesat de cele care-i solicită perseverenţa, abilităţile; în timpul liber citeşte mult, colecţionează diverse obiecte, construieşte aparate; 137 – relaţiile interpersonale: copiii supradotaţi sunt mai optimişti, mai toleranţi, mai cooperanţi cu ceilalţi. Familia are un rol important, întrucât adaptarea acesteia la copilul excepţional influenţează capacitatea de adaptare psihosocială şi preferinţa pentru prietenii mai în vârstă decât el, copii sau adulţi. În educaţia copiiilor supradotaţi se impun unele exigenţe suplimentare, care se referă la aspectele: asigurarea unui standard de viaţă rezonabil şi a unei ambianţe spirituale incitante, dar nu supra-protectoare şi nici comodă. Organizarea şi instituţionalizarea educaţiei elevilor excepţionali au fost canalizate în următoarele direcţii: constituirea unor şcoli distincte pentru aceştia; organizarea unor activităţi în afara orelor de curs (olimpiade, cercuri); clasele speciale sau obiectele facultative. J. Roth şi S. Sussman arătau că metodele prin care pot fi asistaţi copiii supradotaţi sunt următoarele: 1. metode de accelerare, prin care i se acordă unui copil superior înzestrat posibilitatea de a trece mai repede într-o clasă superioară vârstei sale, dar mai adecvată nivelului său intelectual. Astfel, mai târziu, el se va putea încadra mai repede într-o profesie, lucru ce este eficient din punct de vedere social; 2. metode de separare (selectare) care se pot realiza astfel: a. încadrarea copiilor superior înzestraţi în şcoli separate, pe tot parcursul programului; b. gruparea elevilor pe clase, în funcţie de anumite criterii; c. specializarea prin programe multiple, programe la alegere şi opţionale; d. gruparea elevilor la anumite discipline, funcţie de nivelul atins; e. organizarea de clase speciale, cu program parţial, care să deservească una sau mai multe şcoli; f. şcoli de vară sau organizate sâmbăta şi grupe de interese extracurriculare, în afara programei şcolare (tehnice, artistice). 3. metode de îmbogăţire, care se pot referi la măsuri ca: organizarea unor grupe mici în cadrul clasei pentru diferite activităţi şcolare; studiul individual; elaborarea de proiecte la bibliotecă sau cabinete şcolare. 9.3. Creativitatea şi supradotarea Creativitatea este considerată o condiţie a supradotării intelectuale sau a talentului, întrucât copiii superior înzestraţi sunt 138 capabili de idei, produse noi, acest lucru implicând corelaţia dintre creativitate şi abilităţile mentale superioare. Creativitatea poate fi considerată o altă faţetă a inteligenţei, întrucât este folosită în anumite situaţii, când demersurile logice şi abstracte par a nu mai fi eficiente. Renzulli propune, în 1977, un model al supradotării intelectuale care prezintă trei dimensiuni esenţiale ale supradotării, printre care se află şi creativitatea: – aptitudini intelectuale şi talente peste medie, generale (verbale, numerice, spaţiale) şi speciale (pentru anumite obiecte de învăţământ) şi care presupun o bună capacitate de operare cu infor-maţiile, şi mai bună adaptare la situaţiile atipice, prin folosirea acestor informaţii; – latura afectiv motivaţională a intereselor interne, orientarea spre cunoaşterea şi rezolvarea problemelor în sens larg (perseverenţa, încrederea în sine); – creativitatea este elementul definitoriu pentru modul de utilizare al potenţialului intelectual şi motivaţiei. Evident, copiii supradotaţi, cei talentaţi îşi vor dezvolta şi valorifica aceste potenţialităţi cu ajutorul intervenţiilor educaţionale, care nu sunt întotdeauna înscrise în sistemele obişnuite de instruire. Inteligenţa completează creativitatea, iar prin produsele originale exprimă nivelul valoros de manifestare a intelectului. În acest sens, Sternberg aminteşte că evaluarea activităţii şi produselor creative ale copiilor supradotaţi trebuie să se raporteze la următorii indicatori: perfecţiunea, raritatea, productivitatea, demonstrabilitatea, valoarea socială (M. Jigău, 1994). Întrucât procesul creativităţii presupune independenţa şi divergenţa gândirii, nonconformismul, comportamente productive neuzuale, persoanele înalt creative vor avea mai multe probleme de adaptare, lucru care se întâmplă şi în cazul copiilor supradotaţi. Ambele categorii de copii, creativi şi supradotaţi, îşi vor consuma o parte din resursele lor de creaţie sau învăţare în dorinţa de a reduce tensiunea creată de o ambianţă constrângătoare pentru ei, ca norme, reguli, obişnuinţe. Dacă acest conflict este prelungit şi devine acut, pot apărea disfuncţii de genul: dificultăţi şcolare, tulburări de compor-tament, stări nevrotice. Uneori, este greu de delimitat ponderea timpului sacrificat de un copil pentru creaţia sa, prin parcurgerea unor stadii critice de dezvol-tare sau cât se pierde din potenţialul creator al fiecărui individ datorită unei ambianţe familiale, şcolare sau sociale rigide şi constrângătoare. 139 Copiii supradotaţi, care sunt şi creativi, pot pune probleme pentru atmosfera şcolară, în special datorită stilului de relaţionare cu ceilalţi, a stilului de a învăţa, de a reacţiona, originalitatea fiind condiţia lor de „funcţionare intelectuală ” (M. Jigău, 1994). S-a constatat că indivizii care au un nivel superior al inteligenţei nu sunt neapărat şi cei mai creativi, întrucât, aşa cum arătat şi într-un capitol precedent, este nevoie totuşi, de un nivel cel puţin mediu al inteligenţei, pentru a se dezvolta potenţele creative, dar fără ca aceasta să asigure manifestarea unui nivel superior al creativităţii. O modalitate de stimulare a potenţialului creator ar fi iniţierea unor jocuri de creativitate într-o atmosferă relaxantă, de umor, iar probele să fie de gândire divergentă, care i-ar putea arăta copilului superior înzestrat că pot fi identificate mai multe soluţii la o problemă, mai multe răspunsuri, că se pot face asociaţii ale elementelor deja existente, şi că sunt reguli de rezolvare ce pot fi ignorate, în scopul de a ajunge la produse noi, neuzuale. Rezumat Supradotarea este o manifestare complexă, cu multiple dimensiuni intelectuale, aptitudini şi trăsături de personalitate. În literatura de specialitate supradotarea a fost descrisă în mod obiectiv, descriptiv şi comparativ. Copiii superior înzestraţi pot fi ajutaţi, asistaţi prin integrarea într-o clasă superioară vârstei, prin separarea lor în forme speciale de învăţământ, sau de îmbogăţire, prin diverse forme. Creativitatea poate fi considerată o condiţie a supradotării intelectuale, a talentului. Concepte-cheie – supradotarea este o manifestare umană complexă, excepţio-nală, şi fiind consecinţa îmbinării unor abilităţi intelectuale şi aptitudini cu anumite trăsături de personalitate; – metode de accelerare sunt metodele prin care i se acordă unui copil superior înzestrat posibilitatea de a trece mai repede într-o clasă superioară vârstei sale, dar mai adecvată nivelului său intelectual; – metode de separare (selectare) a copiilor superior înzestraţi sunt modalităţi prin care copiii sunt încadraţi în şcoli separate, sunt grupaţi pe clase diferite, participă la anumite programe sau cursuri de vară sau de sâmbătă; 140 – metode de îmbogăţire, care se pot referi la măsurile: organi-zarea unor grupe mici în cadrul clasei pentru diferite activităţi şcolare; studiul individual; elaborarea de proiecte la bibliotecă sau cabinete şcolare. Extensii Geniu, supradotare, talent, sunt noţiuni ce au fost distinse de către specialişti, în modul următor: – geniul este definit în termeni de creativitate şi performanţe excepţionale în ştiinţă sau artă; – supradotarea este, în general, o noţiune ce se referă la aspectele intelectuale, fiind vorba de o inteligenţă superioară celor de aceeaşi vârstă, şi de capacitatea de a avea performanţe superioare; – copiii supradotaţi sunt cei cu un potenţial deosebit de a inova, inventa, crea produse materiale sau spirituale; – talentul este consecinţa unor aptitudini antrenate şi manifestate în domeniul artistic, academic, social. Întrebări 1. Ce este supradotarea? 2. Care sunt modalităţile principale prin care a fost descrisă supradotarea? 3. Care sunt principalele diferenţe dintre copiii superior înzestraţi şi ceilalţi? 4. Prin ce metode pot fi asistaţi copiii superior înzestraţi? 5. Descrieţi relaţia supradotare - creativitate. Bibliografie selectivă 1. Jigău, M., Copiii supradotaţi, Editura Ştiinţă şi tehnică, Bucureşti, 1994. 2. Munteanu, A., Incursiuni în creatologie, Editura Augusta, Timi- şoara, 1994. 3. Renzulii, J., The Enrichment Triad Model: A Guide for Developing Defensible Programs for the Gifted and TalentEditura Mansfield Center, Creative Learning Press, 1977. 141 BIBLIOGRAFIE GENERALĂ Alopi, C., Creativitate şi inovare, Editura A. S. E., Bucureşti, 2002. Amabile, T., Creativitatea ca mod de viaţă, Editura Ştiinţă şi tehnică, Bucureşti, 1997. Arieti, S., Creativity. The Magical Synthesis, Basic Books, New York, 1976. Athanasiu, A., Suferinţă şi creaţie. Influenţa suferinţei şi a bolii asupra personalităţii şi operei marilor creatori de cultură, Editura Tehnică, Bucu-reşti, 1998. Barron, F., Creativity and personal Freedom, Van Nostrand, Princeton, Toronto, 1968. Beaudot, A., La créativité a l’école, P.U.F., Paris 1969. Beck, A.T. şi colab., Cognitive Therapy of Depression, Guilford Press, New York, 1979. Beck, A.T., Cognitive Therapy, în Comprehensive Textbook of Psy-chiatry IV (Kaplan H.I., Sadock B.J., eds.) W.Witkins, Baltimore, London, 1985. Bejat, M., Factorii individuali şi psihosociali ai creativităţii în Creativitatea în ştiinţă, tehnică şi învăţământ, M. Bejat (coord), Editura Didactică şi Pedagogică, Bucureşti, 1981. Bejat, M., Personalitate, stil Cognitiv şi creativitate ştiinţifică, în Creativitatea în ştiinţă, tehnică şi învăţământ, M. Bejat (coord), Editura Didactică şi Pedagogică, Bucureşti, 1981. Belous, V., Manualul inventatorului, Editura Tehnică, Bucureşti, 1990. Caluschi, M., Grupul mic şi creativitatea, Editura Cantes, Iaşi, 2001. Căpâlneanu, I., Inteligenţa şi cunoaşterea ei, Editura Militară, Bucureşti, 1973. Cojocaru, C., Creativitate şi inovare, Editura Ştiinţifică, Bucureşti, 1975. Cosmovici, A., Psihologie generală, Editura Polirom, Iaşi, 1996. Cropley, A. J., Creativity, Longmans, Green, 1967. Dincă, M., Teste de creativitate, Ed, Paideia, Bucureşti, 2001. Dunette, M. D., Campbell J., Jaastad K., The Effect of Group Participation on Brainstormind effectiveness for two industrial Samples, în Jurnal of applied psychology, 1963, 47. Făcăoaru, C., Performanţe creatoare şi evaluarea socială a aptitudi-nilor creative în tehnică, Rev. de Psihologie, nr.4, 1976. Getzels, J. W., Jackson, Ph. W., Creativity and Intelligence, The University of Chicago, John Wiley Sons. Inc., London, 1962. Gordon, W.J.J. Synectics. The Developement of Creative Capacity, New York, Harper and Brothers Publishers, 1961. 142 Gowan, J. C., Development of the Creativity Individual, R. Knapp Publisher, San Diego, California, 1972. Guilford, J. P., The Nature of Human Intelligence, Mc Graw-Hill Book Company, New York, 1967. Guiford, J. P., Traits of Creativity, în H. H. Anderson (coord.), Creativity and its Cultivations, Harper, 1959. Hay, L. L., Transformez votre vie, Editura Vivez Soleil, Genève, 1992. Holdevici, I., Vasilescu, I. P., Hipnoza şi forţele nelimitate ale psihismului, Editura Aldomars, Bucureşti 1991. Holland, J. L., Creative and Academic Performance among Talented Adolescent, J. Oof Editura Psychol., v.52, 1961. Jigău, M., Copiii supradotaţi, Editura Ştiinţă şi tehnică, Bucureşti, 1994. Lozanov, G., Suggestologie et suggestopédie. Théorie et pratique, Rapport final, UNESCO, 1980. Mânzat, I., Istoria universală a psihologiei. Istoria modernă şi contemporană, Editura Universităţii Titu Maiorescu, Bucureşti, 1994. McDermid, C. D., Some Corelates of Creativity in Engineering Personnel, J. appl. psychol., v.49, 1965. Miclea, M, Radu, I., O perspectivă psihologică asupra „problemei”, Revista de Psihologie nr. 2., 1987. Minulescu, M., Teorie şi practică în psihodiagnoză, Editura Fundaţiei România de Mâine, Bucureşti, 2003. Moldoveanu, M., Mentalitatea creativă – perspectivă psihosociologică, Editura Coresi, Bucureşti, 2002. Moody, R., Guérissez par le rire, Editura R. Lafont, Paris,1978. Moraru, I., Creativitatea socială. Introducere în socioeuristică, Bucu- reşti, Editura Politică, 1981. Moraru, I., Ştiinţa şi filosofia creaţiei, Editura Didactică şi Pedagogică, Bucureşti, 1995. Moreno, J. L., Psychodrama, în Comprehensive Textbook of Psychiatry IV (Freedman A.M., Kaplan H.I., Sadock B.J., eds.) W. WiLkins, Baltimore, London, 1976. Munteanu, A.,Incursiuni în creatologie, Editura Augusta, Timişoara, 1994. Nicola, Gr., Istoria psihologiei, Editura Fundaţiei România de Mâine, Bucureşti, 2006. Oprescu, V., Aptitudini şi atitudini, Editura Ştiinţifică, Bucureşti, 1991. Osborn, A. F., L’imagination constructive. Principes et processes de la pensée creative et du brainstorming, Dunot, Paris,1971. Pavelcu, V., Culmi şi abisuri ale personalităţii, Editura Enciclopedică Română, Bucureşti, 1974. Pârvu, N., Studii de psihologia artei, Editura Didactică şi Pedagogică, Bucureşti, 1967. Percek, A., Stresul şi relaxarea, Editura Teora, Bucureşti, 1992. Perju-Liiceanu, A., Aspecte interpersonale ale creativităţii în Creativi-tatea în ştiinţă, tehnică şi învăţământ, Editura Didactică şi Pedagogică, Bucureşti, 1994. 143 Renzulii, J., The Enrichment Triad Model: A Guide for Developing Defensible Programs for the Gifted and TalentEditura Mansfield Center, Creative Learning Press, 1977. Roco, M., Creativitatea individuală şi de grup, Editura Academiei, Bucureşti, 1979. Roco, M., Particularităţi ale colectivului creator în cercetarea ştiinţifică în Creativitatea în ştiinţă, tehnică şi învăţământ, Editura Didactică şi Pedagogică, Bucureşti, 1981. Roco. M., Stimularea creativităţii tehnico-ştiinţifice, Editura Didactică şi Pedagogică, Bucureşti, 1985. Roco, M., Creativitate şi inteligenţă emoţională, Editura Polirom, Bucureşti, 2001. Rogers, C., Toward a Theory of Creativity în H. H. Anderson (coord.), Creativity and its Cultivation, Harper, 1959. Roşca, Al., Creativitatea, Editura Enciclopedică, Bucureşti, 1972. Roşca, Al., Creativitatea generală şi specifică, Editura Academiei, Bucureşti, 1981. Shouksmith, B. T., Intelligence andCognitiveStyle, L. T. D. London, 1970. Silva, J., Stone R., The Silva Mind Control, Editura Inst. Psychoo- rientology, SUA, 1985. Sol, J.P., Techniques et méthodes de créativité appliquée ou le dialogue du poete et du logicien, Editura Universitaires, Paris, 1974. Stein, M., Stimulating Creativity(vol I,II) Academic Press, New York, 1975. Stoica, M., Psihopedagogia personalităţii, Editura Didactică şi Pedagogică, Bucureşti, 1996. Stănciulescu, T. D., Tratat de creatologie, Editura Peformantica, Iaşi, 1998. Torrance, E. P., Guiding Creative Talent, England Cliff, Prentice Hall, New York, 1960. Torrance, E. P., The Nature of Creativity as manifest on its testing, în J.R. Sternberg (coord), The Nature of Creativity, Cambridge, England, 1988. Verone, P., Inventica, Editura Univers, Bucureşti, 1988. Wallas, G., The Art of Thought în Creativity coord. P. E. Vernon, Penguin Books, Harmond Sworth, Middle Sex, England, 1970. Zambrowski-Moreno, S., Vivre sa vie (în Relaxation et Programmation positive), Editura du Levain, Paris, 1989. Zlate, M., Fundamentele psihologiei, partea a III-a, Editura Hyperion, XXI, Bucureşti, 1994. Dicţionar de psihologie, coord. U.Şchiopu, Editura Babel, Bucureşti, 1997. 144 